多聞修學聖典彙編

海濤法師選輯

《雜阿含經》節錄

《中阿含．瞿默目犍連經》節錄

《中阿含．教化病經》節錄

《中阿含．跋陀和利經》節錄

《中阿含．心經》

《善生子經》節錄

《長阿含．遊行經》節錄

《長阿含．眾集經》節錄

《佛所行讚》節錄

《大莊嚴論經》節錄

《法句經．多聞品》

《法集要頌經．多聞品》

《諸法集要經》

《大般涅槃經》節錄

《大方等大集經》節錄

《集一切福德三昧經》節錄

《佛臨涅槃記法住經》節錄

《大寶積經．富樓那會．多聞品》節錄

《大寶積經．菩薩藏會》節錄

《大寶積經．普明菩薩會》節錄

《大般涅槃經》節錄

《寶雨經》節錄

《華嚴經》節錄

《月燈三昧經》節錄

《入楞伽經》節錄

《大乘本生心地觀經》節錄

《華手經》節錄

《父子合集經》節錄

《四分律》節錄

《摩訶僧祇律》節錄

《佛垂般涅槃略說教誡經》節錄

《善恭敬經》節錄

《大方廣如來秘密藏經》節錄

《大毗婆沙論》節錄

《阿毗曇毗婆沙論》節錄

《瑜伽師地論》節錄

《顯揚聖教論．攝淨義品》

《阿毗達磨大毗婆沙論》節錄

《大智度論》節錄

《大乘集菩薩學論》節錄

《翻譯名義集》節錄

法語小集

南無本師釋迦牟尼佛（三稱）

開經偈

無上甚深微妙法

百千萬劫難遭遇

我今見聞得受持

願解如來真實義

《雜阿含經》節錄

如是我聞：一時，佛住舍衛國祇樹給孤獨園。

爾時，世尊告諸比丘：「有四種須陀洹道分：親近善男子，聽正法，內正思惟，法次法向。」

佛說此經已，諸比丘聞佛所說歡喜奉行。

佛告比丘：「善哉！善哉！汝今問我多聞義耶？」比丘白佛：「唯然，世尊！」佛告比丘：「諦聽！善思，當為汝說。比丘當知，若聞色是生厭、離欲、滅盡、寂靜法，是名多聞。如是聞受、想、行、識是生厭、離欲、滅盡、寂靜法，是名多聞比丘，是名如來所說多聞。」

《中阿含．瞿默目犍連經》節錄

尊者阿難答曰：「雨勢！世尊、知、見、如來、無所著、等正覺說有十法而可尊敬。我等若見比丘有此十法者，則共愛做、尊重、供養、宗奉，禮事於彼比丘。云何為十？雨勢！比丘修習禁戒，守護從解脫，又復善攝威儀禮節，見纖芥罪，常懷畏怖，受持學戒。雨勢！我等若見比丘極行增上戒者，則共愛敬、尊重、供養、宗奉，禮事於彼比丘。

復次，雨勢！比丘廣學多聞，守持不忘，積聚博聞，所謂法者，初妙、中妙、竟亦妙，有義有文，具足清淨，顯現梵行，如是諸法廣學，多聞誦習至千，意所推觀，明見深遠。雨勢！我等若見比丘極多聞者，則共愛敬、尊重、供養、宗奉，禮事於彼比丘。」

《中阿含．教化病經》節錄

若愚痴凡夫，因不多聞，身壞命終，趣至惡處，生地獄中。……因多聞故，或滅苦痛，生極快樂；因多聞故，或得斯陀含果，或阿那含果。

《中阿含．跋陀和利經》節錄

若眾不多聞者，眾便不生喜好法；若眾多聞者，眾便生喜好法。眾生喜好法已，世尊欲斷此喜好法故，便為弟子施設戒。

《中阿含．心經》

我聞如是：一時，佛遊舍衛國，在勝林給孤獨園。爾時，有一比丘獨安靜處，宴坐思惟，心作是念：「誰將世間去？誰為染著？誰起自在？」

彼時，比丘則於哺時從宴坐起，住詣佛所，稽首禮足，卻坐一面，白曰：「世尊！我今獨安靜處，宴坐思惟，心作是念：『誰將世間去？誰為染著？誰起自在？』」

世尊聞已，歎曰：「善哉！善哉！比丘！謂有賢道而有賢觀，極妙辯才，有善思惟：『誰將世間去？誰為染著？誰起自在？』比丘！所問為如是耶？」

比丘答曰：「如是，世尊！」

世尊告曰：「比丘！心將世間去，心為染著，心起自在。比丘！彼將世間去，彼為染著，彼起自在。比丘！多聞聖弟子非心將去，非心染著，非心自在。比丘！多聞聖弟子不隨心自在，而心隨多聞聖弟子。」

比丘白曰：「善哉！善哉！唯然，世尊！」彼時，比丘聞佛所說，歡喜奉行。……

問曰：「世尊！多聞比丘明達智慧，說多聞比丘明達智慧。世尊！云何多聞比丘明達智慧？云何施設多聞比丘明達智慧？」

世尊聞已，歎曰：「善哉！善哉！比丘！謂有賢道而有賢觀，極妙辯才，有善思惟：『世尊！多聞比丘明達智慧，說多聞比丘明達智慧。世尊！云何多聞比丘明達智慧？云何施設多聞比丘明達智慧？』比丘！所問為如是耶？」

比丘答曰：「如是，世尊！」

世尊告曰：「比丘！我所說甚多，謂正經、歌詠、記說、偈他、因緣、撰錄、本起、此說、生處、廣解、未曾有法及說義。比丘！若有族姓子，我所說四句偈，知義知法，趣法向法，趣順梵行。比丘！說多聞比丘無復過是。比丘！如是多聞比丘，如來如是施設多聞比丘。」

比丘白曰：「善哉！善哉！唯然，世尊！」彼時比丘聞佛所說，歡喜奉行。

問曰：「世尊！多聞比丘明達智慧，說多聞比丘明達智慧。世尊！云何多聞比丘明達智慧？云何施設多聞比丘明達智慧？」

世尊聞已，歎曰：「善哉！善哉！比丘！謂有賢道而有賢觀，極妙辯才，有善思惟：『世尊！多聞比丘明達智慧，說多聞比丘明達智慧。世尊！云何多聞比丘明達智慧？云何施設多聞比丘明達智慧？』比丘！所問為如是耶？

比丘答曰：「如是，世尊！」

世尊告曰：「比丘！若比丘聞此苦，復以慧正見苦如真者，聞苦習、苦滅、苦滅道。復以慧正見苦滅道如真者。比丘！如是多聞比丘明達智慧，如來如是施設多聞比丘明達智慧。」

比丘白曰：「善哉！善哉！唯然，世尊！」彼時，比丘聞佛所說，歡喜奉行。

問曰：「世尊！聰明比丘黠慧廣慧，說聰明比丘黠慧廣慧。世尊！云何聰明比丘黠慧廣慧？云何施設聰明比丘黠慧廣慧？」

世尊聞已，歎曰：「善哉！善哉！比丘！謂有賢道而有賢觀，極妙辯才，有善思惟：『世尊！云何聰明比丘黠慧廣慧？云何施設聰明比丘黠慧廣慧？』比丘！所問為如是耶？」

比丘答曰：「如是，世尊！」

世尊告曰：「若比丘不念自害，不念害他，亦不念俱害，比丘但念自饒益及饒益他，饒益多人，愍傷世間，為天、為人求義及饒益，求安穩快樂。比丘！如是聰明比丘黠慧廣慧，如是如來施設聰明比丘黠慧廣慧。」

比丘白曰：「善哉！善哉！唯然，世尊！」

彼時，比丘聞佛所說，善受善持，善誦習已，即從坐起，稽首佛足，繞三匝而遠。

彼時比丘聞世尊教，在遠離獨住，心無放逸，修行精勤；彼在遠離獨住，心無放逸，修行精勤已，族姓子所為，剃除鬢髮，著袈裟衣，至信捨家，無家學道者，唯無上梵行訖，於現法中自知、自覺、自作證成就遊，生已盡，梵行已立，所作已辦，不更受有，知如真。彼尊者知法已，乃至得阿羅漢。

佛說如是，彼諸比丘聞佛所說，歡喜奉行。

《善生子經》節錄

沙門梵志又當以五事，答布施家。何謂五？教誨以成其正信，教誨以成其戒行，教誨以成其多聞，教誨以成其布施，教誨以成其智慧。

《長阿含．遊行經》節錄

佛告比丘：「復有七法，令法增長，無有損耗。何謂為七？一者、有信，信於如來、至真、正覺，十號具足；二者、知慚，恥於己闕；三者、知愧，羞為惡行；四者、多聞，其所受持，上中下善，意味深奧，清淨無穢，梵行具足；五者、精勤苦行，滅惡修善，勤習不捨；六者、昔所學習憶念不忘；七者、修習智慧，知生滅法，趣賢聖要，盡諸苦本。如是七法，則法增長，無有損耗。」

《長阿含．眾集經》節錄

如來說七正法，謂七非法：無信、無慚、無愧、少聞、懈怠、多忘、無智。

復有七法，謂七正法：有信、有慚、有愧、多聞、精進、總持、多智。……

復有七法，謂七勤法：一者、比丘勤於戒行，二者、勤滅貪欲，三者、勤破邪見，四者、勤於多聞，五者、勤於精進，六者、勤於正念，七者、勤於禪定。

《佛所行讚》節錄

生老死大海，智慧為輕舟，

無明大闇冥，智慧為明燈。

諸纏結垢病，智慧為良藥，

煩惱棘刺林，智慧為利斧。

癡愛駃水流，智慧為橋梁，

是故當勤習，聞思修生慧。

《大莊嚴論經》節錄

復次，若人學問，雖復毀行，以學問力尋能得道，以是義故，應勤學問。

我昔曾聞：有一多聞比丘，住阿練若處。時有寡婦數數往來此比丘所，聽其說法。于時，學問比丘於此寡婦心生染著，以染著故，所有善法漸漸劣弱，為凡夫心結使所使，與此婦女共為言要。婦女言：「汝今若能罷道還俗，我當相從！」彼時比丘即便罷道。

既罷道已，不能堪任世間苦惱，身體羸瘦，不解生業，未知少作而大得財，即自思惟：「我於今者作何方計，得生活耶？」復作是念：「唯宰殺羊，用功極輕，兼得多利。」作是念已，求覓是處。以凡夫心易朽敗故，造作斯業，遂與屠兒共為親友。

於賣肉時，有一相識乞食道人，於道路上偶值得見，見已便識。頭髮蓬亂，著青色衣，身上有血，猶如閻羅、羅剎，所執肉稱，悉為血污。見其稱肉欲賣與人，比丘見已即長歎息，作是思惟：「佛語真實，凡夫之心輕躁不停，極易迴轉。先見此人勤修學問，護持禁戒。何意今日忽為斯事？」作是念已，即說偈言：

汝若不調馬，放逸造眾惡，

云何離慚愧，拾棄調伏法。

威儀及進止，為人所樂見，

飛鳥及走獸，睹之不驚畏，

行恐傷蟻子，茲哀憐眾生，

如是悲愍心，今為安所在。

凡夫之人，其心不定，正可名為沙門、婆羅門數，是故如來不說標相；若得見諦真實，是名為沙門及婆羅門，復說偈言：

勇捍而自稱，謂己真沙門，

為此不調心，忽作斯大惡。

說是偈已，尋即思惟：「我於今者，作何方便令其開悟！如佛言曰：『若教人時，先當令其於四不壞生清淨信。此四不壞能令眾生得見四諦。』今當為說作業根本。」作是念已，而語之言：「汝於今者，極善稱量！」

時賣肉者作是念言：「此比丘既不買肉，何故語我極善稱量？」作是念己，即說偈言：

此必有悲愍，而來見擠拔，

如斯之比丘，久離市易法，

見吾為惡業，故來欲救度，

實是賢聖人，為我作利益。

說是偈已，尋憶昔者為比丘時，造作諸行，念先所誦經名曰：《苦聚欲過欲味》。思憶此已，即以肉稱遠投於地，於生死中深生厭患，語彼比丘：「大德！大德！」而說偈言：

欲味及欲過，何者為最多，

我以慚愧鞙，捉持智慧秤，

思量如此事，心已有通達。

不見其有利，純睹欲衰患，

以是故我今，宜應捨離欲，

往詣於僧坊，復還求出家。

我今為欲作，身苦極下賤，

雖是現在身，即如墮惡道。

我昔出家時，濾水而後飲，

悲愍護他命，無有傷害心。

今日如惡鬼，食人精血者，

我今樂殺害，習而不能捨。

善哉佛所說，親近於欲者，

無惡而不造，我今為欲使，

衰苦乃至此。一切種智說，

四諦我未證，從今日已去，

終不更放逸。十方尊所說，

前為放逸者，後止更不作，

如月離雲翳，明照于世間，

是故我今當，專心持禁戒。

設頭上火然，衣服亦焚燒，

我當堅精進，修行調順法，

斷難伏結使，必令有寂滅。

假毀絕筋脈，形體皆枯乾，

不見四諦者，我終不休息，

先滅結使怨，得勝報施恩。

爾時。比丘知其心念，彼智慧火方始欲然。即說偈言：

汝今若出家，必應得解脫，

迦梨與僧鉗，及以質多羅，

如此等比丘，皆七返罷道，

後復還出家，獲得阿羅漢。

十方世尊戒，汝亦不毀犯，

汝不起邪見，汝有多聞智，

生於厭雜善，修習寂靜樂。

汝有多聞燈，結使風所滅，

汝還修多聞，必至無畏方；

為結之所漂，當依修定力，

修定得勝力，明了見結使；

由汝常修集，故樂出家法，

心近善功德，為結使所壞。

修集於正道，是意捉結使，

如象絕□靽，自恣隨意去。

復次，若不見道跡，雖復多聞，不能得拔生死之苦，是故智者應求見諦。

我昔曾聞：兄弟二人俱共出家，兄得羅漢，弟誦三藏。時彼羅漢語三藏言：「汝可坐禪。」三藏報曰：「我當坐禪。」羅漢比丘復語之言：「汝寧不聞佛之所說：『夫行道者如救頭然！』」即說偈言：

今日造此事，未必到明旦，

人命不可保，宜速修善業。

死大軍來至，無可求請處，

若其命終時，不知從何道？

冥冥隨業緣，莫知路遠近，

命如風中燈，不知滅時節。

汝言明當作，斯言甚虛妄，

死虎極暴急，都無有容縱，

一旦卒來到，不待至明日。

死王多殘害，汝應生怖畏，

當知身危脆，命速難可保。

應勤觀內身，捨棄多聞業，

求離世解脫，超拔生死根。

死若卒至時，悔熱無所及，

今若見道跡，後無悔熱畏。

佛法中堅實，所謂得道跡，

多聞業虛偽，應捨莫愛吝。

雖多聞博達，不獲道跡者，

譬如盲執燈，照彼自不睹，

若欲求自利，必須見道跡，

處眾師子吼，言辭善巧妙，

敷演諸法相，分別釋疑難，

能令聽法眾，皆發歡喜心。

又使一切人，悉得於調順，

雖有如是事，臨終心錯亂，

墮於惡道中，智者所嗤笑。

汝之所說法，言詞字句滿，

次第說因果，美味悅心意，

甜如甘蔗槳，雖能作斯事，

不能自調順，未斷三惡趣。

自求得解脫，空用是事為，

凡夫不可信，宜速求見諦。

汝有大名稱，咸云善說法，

雖有空名譽，於汝將何益？

當觀察內身，嘿然修禪定。

昔來多聞者，其數甚眾多，

無常所遷謝，存者極尟少。

勤苦求名譽，雖得復散失，

佛說有為法，一切悉無常。

過去恆沙佛，成就三達智，

除滅於三障，一念觀三世，

斯等諸世尊，名聞滿十方，

今皆般涅槃，名字亦隨滅。

是故汝今者，應勤修精道，

捨離於名稱，專求於解脫。

三藏答言：「正爾當作！」未久之間，身遇重病，恐命將終，深生悔恨，而說偈言：

怪哉我今日，於佛聖法中，

戒聞雖具足，而不得見諦，

我今若死者，與狗亦無別。

洄流沒生死，如彼陶家輪，

我今可哀愍，未有證道跡。

師長垂慈矜，勸我學禪思，

我不奉法教，都不習少分，

是故於今者，不得見真諦。

我執釋迦文，大明之法燈，

而為無明首，不能自照了，

以不能照故，永沒生死苦。

其諸同學聞其病患，咸來瞻硯，見其恐懼，皆悉驚愕，各作是言：「汝寧不聞佛之所說：『多聞之人有智慧力，能知無常。』是故汝今不應憂怖！」時病比丘即便說偈，答同學言：

我先蒙教誨，當習坐禪法，

今日至明日，窳情自欺誑。

令此一生中，空過無所獲，

是身如聚沫，我不深觀察，

橫計為堅實，不覺死卒至。

專著多聞法，生於最勝想，

忽為死蟒吞，悔恨無所及。

如修多羅言，應當習坐禪，

專精其懈倦，滅結之所說。

佛有如是教，不能隨順行，

悔熱火所燒，令我心燋惱。

我今甚闇劣，譬如嬰愚者，

於彼六道中，不知趣何道？

未知將來世，得聞佛語不？

周迴三有中，為遇何等人？

亦不知未來，為作何事業？

或能喪本心，與起於三毒，

不修諸善事，但造於眾惡。

嗚呼大苦哉，我為自欺誑，

已得離諸難，應獲出世道，

云何為癡愚，放逸而自恣。

時諸同學聞說偈已，重安慰言：「汝既多聞，又堅持戒，宜應自寬，何為憂怖乃至如是？」病比丘言：「我今病因，諸賢見捨，必死無疑！」涕泣流淚而白兄曰：「願少近我，由我愚惑，不奉兄教，今者病篤，必就後世。願兄垂愍當見拔濟，令離大苦！」即說偈言：

同處佛法中，汝稱沙門寶，

數數教誡我，愚劣不承順。

我以斯事故，倍復生悔熱，

盛夏鬱蒸氣，猛焰燒燋然，

我之背恩教，悔熱復過彼。

我今無所恃，唯當歸依汝，

於後受身時，觀察莫忘我，

令後值佛法，復還得出家。

不虛著法服，願心獲道果。

學問諸餘業，捨之不復為，

專精求解脫，更無餘志求。

假使將來世，求於見諦者，

皮肉及筋骨，髓脈消乾竭，

身命趣自在，終不捨解脫。

又願未來身，常勤修善法，

晝夜六時中，精進初不廢。

時病比丘說是偈已，心懷惶悸。其兄見之，生大憂愍，而作是言：「善哉！善哉！子今乃能深生悔恨，發于誓願，但先教汝，不用我語，驚悔於後，將何所及！」而說偈言：

疾病以困篤，大命不云遠，

支節皆舒緩，刀風解其形；

湯藥所不療，醫師捨之去，

左右咸稱言，怪哉決定死。

諸親婦女等，對而悲啼哭，

臨終大恐怖，驚畏苦難喻。

設當平健時，知死有斯苦，

誰不發道意，互獲解脫果。

盛年無患時，懈怠不精進，

但管眾事務，不修施戒禪。

後遭重病疾，諸根如火然，

臨為死所吞，方悔求修善。

彼病比丘即便命終，還生人中。時阿羅漢以天眼觀，知其生處，數到其家。此兒漸大，乳母抱持，將請僧坊，至羅漢所，捉兒不堅失手撲地，頭打石上，兒大瞋恚，捨身命終，墮地獄中。時阿羅漢復以天眼而觀察之，見在地獄生苦難處，即說偈言：

嗚呼大毀敗，生處難可救，

佛力尚難拔，況我能救濟？

繫心慧無漏，非苦所能修，

地獄中苦惱，無有暫樂心，

尚無暫樂心，云何得繫念？

以無繫念故，不得慧無漏。

如是之難處，云何可救拔？

地獄受大苦，不可以方喻，

設復強為譬，人中死為苦，

少可得為喻，彼苦恆過此。

如大苦乾薪，無有暫冷時，

地獄苦亦爾，無有暫憩息。

地獄中陰身，皆如融鐵聚，

熱惱燒然苦，不可得稱計。

宜應除懈怠，晝夜不休息，

勤修於正道，必使盡苦際。

是故先修道，克獲解脫果，

然後以多聞，而作妙瓔珞。

《法句經．多聞品》

多聞品者，亦勸聞學，積聞成聖，自致正覺：

多聞能持固，奉法為垣牆，

精進難踰毀，從是戒慧成。

多用命志明，已明智慧增，

智則博解義，見義行法安。

多聞能除憂，能以定為歡，

善說甘露法，自致得泥洹。

聞為知法律，解疑亦見正，

從聞捨非法，行到不死處。

為能師現道，解疑令學明，

亦興清淨本，能奉持法藏。

能攝為解義，解則義不穿，

受法猗法者，從是疾得安。

若多少有聞，自大以憍人，

是如盲執燭，炤彼不自明。

夫求爵位財，尊貴升天福，

辯慧世間悍，斯聞為第一。

帝王聘禮聞，天上天亦然，

聞為第一藏，最富旅力強。

智者為聞屈，好道者亦樂，

王者盡心事，雖釋梵亦然。

仙人常敬聞，況貴巨富人，

是以慧為貴，可禮無過是。

事日為明故，事父為恩故，

事君以力故，聞故事道人。

人為命事醫，欲勝依豪強，

法在智慧處，福行世世明。

察友在為謀，別伴在急時，

觀妻在房樂，欲知智在說。

聞為今世利，妻子昆弟友，

亦致後世福，積聞成聖智。

是能散憂恚，亦除不祥衰，

欲得安隱吉，當事多聞者。

斫創無過憂，射箭無過愚，

是壯莫能拔，唯從多聞除。

盲從是得眼，闇者從得燭，

亦導世用人，如目將無目，

是故可捨癡，離慢豪富樂，

務學事聞者，是名積聚德。

《法集要頌經．多聞品》

多聞善能行，修善無煩惱，

所行業障消，沙門獲妙果。

愚迷不覺知，好行不死法，

善解知法者，病如芭蕉樹。

猶如蓋屋密，闇冥無所見，

雖有眾妙色，有目不見明。

猶如有一人，智慧廣博學，

不用則不知，善法及惡法。

譬如執明燭，悉見諸色相，

聞已盡能知，善惡之所趣。

雖稱為多聞，禁戒不具足，

為法律所彈，所聞便有闕；

行人雖少聞，禁戒悉具足，

於法律所稱，於聞便有闕；

雖少多有聞，持戒不完具，

二俱被呵責，所願而皆失。

多聞能持固，奉法為垣牆，

精進難毀譽，從是三學戒。

多聞能奉法，智慧常定意，

如彼閻浮金，孰能說有瑕。

智博為多聞，持戒悉完具，

二俱得稱譽，所聞而盡獲。

多聞如寶鏡，照法盡無餘，

自照兼照他，二俱生喜悅。

多聞如瓔珞，自身先嚴飾，

有情生喜悅，愛樂無窮盡。

諸有稱己色，有歎說名德，

斯皆諸貪欲，然自不覺知。

聞為知法律，解疑亦見正，

從聞捨非法，行到不死處。

內無人自知，外無人所見，

內不見其果，便隨聲而住。

內既而知之，外無人所見，

二果俱已成，便隨聲而住。

內有而所如，外有而所見，

彼有其明智，不隨聲而住。

耳識多所聞，眼識多所見，

聞見不牢固，事由義析理。

智牢善說快，聞知定意快，

彼不用智定，速行放逸者。

賢聖樂於法，所行應於口，

以忍思惟空，聞意則牢固。

《諸法集要經》

聞已當憶持，數數而觀察，

若人聞正法，聞已悉明了，

發生於善根，遠離諸過咎。

由聞正法故，心淨無垢染，

生踴躍歡喜，增長於明慧。

由聞正法故，不造作眾罪，

知業果不虛，當得菩提道。

由聞正法故，知佛諸功德，

法為解脫因，是為真智者。

由聞正法故，知法相常住，

是故當一心，於事勤修作。

由聞正法故，解脫輪迴海，

斷種種貪愛，當證於實際。

由聞正法故，悟彼生滅相，

具四種因緣，當明了信解。

由聞正法故，了知蘊處界，

與生滅相應，今正智明顯，

是三種過患，為輪迴之本。

樂多聞正法，當斷命永盡，

若樂於多聞，處世無過上，

於動不動法，悉究諸源底，

是人命終時，無復諸憂怖。

善達彼正法，不生於少苦，

能以正智火，焚燒煩惱薪，

由樂於多聞，後苦不復受。

若親近多聞，則生安隱樂，

離放逸燒然，此為善根本。

當承事耆德，欣樂彼宣說，

出離老死因，得證真常處。

了達一切法，解脫諸障染，

引發菩提心，多聞為最上。

若習近多聞，樂欲修正慧，

當以身語心，尊重常恭敬。

若樂多聞者，善住於法性，

堅固勤修作，能越三有海。

若人有多聞，則具諸財寶，

無聞雖富饒，愚懵同貧窶。

若人無法財，遠離於師範，

虛受彼形軀，常懷於憂報。

若近惡知識，生放逸懈怠，

猶如磽田中，虛擲於種子。

多用具法眼，雖瞽亦明覺，

無目無多聞，是為暗鈍者。

若遠離正法，依止於非法，

猶如捨良醫，而求愈篤疾。

諸法無限量，積學方悟入，

滴兩成駛流，皆由於漸次。

無始輪迴海，發起菩提心，

至金剛道場，成佛果亦爾。

淨心持正法，不著於諸禪，

非欲境所牽，決定常安隱。

有智親智人，當捨離無智，

以智德修身，斯人甚希有。

以信心求法，常生於勝處，

設墮險難中，諸天常捄護。

於暗作明燈，於病為良藥，

貧乏與珍財，盲者使能視。

於世問瀑流，為作彼舡筏，

若醉傲放逸，決定為自損。

是先佛所說，當具足信受，

令正智現前，修習忘疲倦。

《大般涅槃經》節錄

云何菩薩具足多聞？菩薩摩訶薩為大涅槃，十二部經書寫、讀誦、分別解說，是名菩薩具足多聞。除十一部惟毗佛略，受持、讀誦、書寫、解說，亦名菩薩具足多聞。除十二部經，若能受持，是大涅槃微妙經典，書寫、讀誦、分別、解說，是名菩薩具足多聞。除是經典，具足全體，若能受持一四句偈。復除是偈，若能受持如來常住性無變易，是名菩薩具足多聞。復除是事，若知如來常不說法，亦名菩薩具足多聞。何以故？法無性故。如來雖說一切諸法，常無所說，是名菩薩修大涅槃，成就第五具足多聞。

《大方等大集經》節錄

復次，世尊！菩薩若有修集多聞，好語、樂語、微妙之語、軟語、喜語，若為衣、食、臥具利養而演說法，若有信解能至心聽而不為說，若有放逸致供養者便為說之，可為說者而不為說，不可說者反為說之，是名魔業。

復次，世尊！若有菩薩說法之時，秘藏深義，有諸天人得他心智，知已不悅，即作是念：「我為如來真正法來，不為世間淺近語來，是人欲毀如來正法，不能增長。若人有毀佛正法者，我不樂見聞其所說。」即便捨去，是名魔業。

《集一切福德三昧經》節錄

世尊復告淨威力士：「善男子！云何菩薩摩訶薩善能修集多聞莊嚴，求學多聞？善男子！菩薩摩訶薩於諸和上、阿闍梨所，恭敬、供養、尊重、讚歎、隨教而行，除捨憍慢，速受教誨，於正法中生起藥想，於和上、阿闍梨所生起佛想，於自身所起病人想，於說法者起明醫想，為集佛法不愛身命，於諸財物衣缽之餘起惱結想，雖具封祿不生愛著，為重法故一切悉捨，為證正法應捨一切世間珍寶，為得法故應捨一切名譽讚歎，為得法王捨諸王位，為捨一切諸結使故，應當勤修集法相應，為救一切諸眾生故，應當勤修集法相應。

菩薩摩訶薩修集諸法者，一切善根自然而得。是故，善男子！菩薩摩訶薩欲成菩提，欲豎立智柱，應修多聞。善男子！如帝釋堂因柱得住，三十三天在中歡樂。如是善男子！由菩薩智柱，一切諸天、世人悉蒙受樂。善男子！若有菩薩發菩提心，菩提所攝，言欲作佛，於多聞中而不勤修，諸眾生中最為無智。

是故，善男子！菩薩摩訶薩應勤精進修集多聞，諸眾生中為多聞柱，是時諸天歡喜踊躍。是善丈夫，堅牢精進，修築智慧，必能獲得於佛十力；是善丈夫，當以意力斷諸結網；是善丈夫，當演說法斷於一切眾生結使；是善丈夫，當往至彼菩提樹下諸佛坐處；是善丈夫，當以自力降一切魔；是善丈夫，當轉十二行相法輪。

善男子！若有菩薩修多聞時，一切魔宮皆悉闇蔽，三千大千世界魔王，皆悉憂惱，作如是言：『是人今者勝過我等！』其餘魔天各作是言：『是人降伏於我等主，我等一切悉屬是人。』何以故？善男子！由是菩薩集多聞慧，能寂結使，以無結使魔不得便，已有多聞則能分別，既能分別則能修行，已能修行魔不得便，修多聞者遠離邪見，得住正見，已能正住魔不得便，則能正修，已能正修，能分別義，離諸非義，便能正度義及非義。善男子！以是緣故應如是知。

善男子！菩薩修集是多聞時，除四種魔，所謂陰魔、煩惱魔、死魔、天魔。善男子！如本菩薩集多聞時，欲法利法，善住於法，我今少說。

善男子！乃住過世阿僧祇劫無量無邊不可思議，爾時有大仙人，名曰最勝，住山林中，具五神通，常行慈心，作如是念：『我今山中修行慈心無所利益，不但慈心能滅眾生無量劫中所集煩惱，非此慈心能起正見。』復作是念：『因於何事能起正見，作是念言，有二因緣能起正見，謂從他聞，聞已正思，以是二法能生正見。是時便生求多聞心，當從何處得聞善說，為法因緣集法相應。』

爾時仙人至諸聚落、封邑、郡縣、王城，處處推求多聞，了不能得說法之師。時魔天子來至其所，作如是言：「我今有佛所說一偈。」是最勝仙聞佛偈名，即語之言：『為我演說！』時天報言：『汝今若能剝皮為紙，以血為墨，折骨為筆，書寫此偈，乃當相與佛所說偈。』

善男子！時最勝仙作是念言：『今我此身無量生死，在在生處賊兵魁膾，百千劫中常以無事墮在彼手，利刀割截，分解支節，或為欲故，或財利故，殺縛、捶打、繫閉、訶罵，受無量苦都無利益，唐受割截，我今當以此不堅身，易得妙法。歡喜踊躍，我得大利！』聞是法語，於此天所生師宗想，即以利刀自剝身皮，乾以為紙；復剌出血，用以為墨；復折其骨，削以為筆；合掌向天而作是言：『天為我說佛所得偈，如先所敕，剝皮為紙，出血為墨，折骨為筆，我悉作已！』

善男子！時魔天子見最勝仙恭敬為法，見己愁悴即便隱去。善男子！時最勝仙，見天沒已，作如是念：『我今為法生恭敬心，剝皮為紙，折骨為筆，我今如此恭敬求法，而是善根終不敗亡。若我此言誠實不虛，起慈悲心為諸眾生不惜身命，剝皮為紙，出血為墨，折骨為筆。若我至心誠實不虛，餘方世界大慈大悲能說法者，當現我前！』

善男子！最勝大仙作是語時，一念之頃，東方去此佛土三十二佛剎，彼有國土名普無垢，是中有佛號淨名王如來、應供、正遍覺，今者現在知最勝仙心念所作，亦欲教化是閻浮提諸眾生故，譬如壯士屈伸臂頃，乘空而來，到是最勝仙人前住，及五百菩薩。是淨名王如來放大光明，遍照彼林，天雨眾花。時彼樹林，枝葉、花果皆出法音。爾時，無量百千萬億諸天來集。是時彼仙，得淨名王佛光觸身已，苦痛悉除，還復如故，無有瘡瘢。

爾時，彼仙頭面敬禮佛世尊足，右達三匝，合掌頂上，白淨名王佛而作是言：『世尊是我師，善逝是我師。世尊！我今歸依佛，歸依法，歸依僧！惟願世尊為我說法，我聞法己，不信眾生行邪見者、壞正見者、行黑闇者，導示正故而為說法。』

善男子！爾時淨名王佛，因最勝仙及諸天子、諸菩薩等，為其演說此集一切福德三昧法，彼天眾中八千天子，本種善根，皆發無上正真道心。最勝大仙得大喜悅，生於大信，得無礙辯。

彼佛如來復為演說八金剛句。何等八？一切諸法性本淨句，一切諸法離結使故；一切法無漏句，盡諸漏故；一切法離巢窟句，過巢窟故；一切法無門句，無有二故；一切法普遍句，示解脫門故；一切法無去句，無去處故；一切法無來句，斷諸來故；一切法三世等句，去、來、現在無二相故。

彼淨名王佛演說如是八金剛句，是中開解一切法義，復更演說餘八法門，令菩薩摩訶薩疾成就智。何等八？謂一切法名字門，以名分別一切法故；一切法音聲門，以言分別令歡喜故；一切法共要門，一切諸法決定相故；一切法言說門，虛妄自在故；一切法自相門，離他相故；一切法畢竟盡門，無所有故；一切法分別門，從分別有故；一切法平等門，等一味故。最勝！是名八法門疾成就智。

最勝！復有八字種子門，能成就於無盡辯才。何等八？一切法阿字種子門，示法無生故；一切法蛇字種子門，示第一義法故；一切法那字種子門，示字名色故；一切法遮字種子門，示現一切法調伏故；一切法婆字種子門，示一切法人平等故；一切法多字種子門，示如不壞故；一切法迦字種子門，滅苦業故；一切法摩字種子門，究竟成就斷一切法故。是名八字種子門，能成就於無盡辯才。是故，最勝！是八字種子句門。八法句門、八金剛句門，正念修行，常離憒鬧，恆善思惟，觀察修集功德之利。

善男子！淨名王如來說是法已，放大光明遍照世界，震動大地即沒不現，與諸菩薩還至彼土，彼諸眾生都不覺知佛來去時。善男子！爾時最勝大仙成就聖辯，諸天侍衛，諸天守護，為降魔故，至諸聚落、諸城、國邑，為諸眾生，廣敷演說此集一切福德三昧，滿于千歲常演說法，令八萬四千眾生住聲聞乘，八萬四千眾生住緣覺乘，八萬四千眾生住於大乘，八萬四千眾生作轉輪王，八萬四千眾生作釋提桓因，八萬四千眾生得作梵王，八萬四千眾生修行於慈，八萬四千眾生修行於悲，八萬四千眾生修行於喜，八萬四千眾生修行於捨，無量眾生得土天上。是最勝大仙後乃命終，即往生彼淨名王佛普無垢土，及八萬四千天子亦生彼土。

善男子！於意云何，爾時最勝仙者，豈異人乎？汝勿有疑，即我身是！我本如是，欲法敬法，說誠實言，便能敬感彼淨名王佛來至我所；是以當知，若有菩薩恭敬求法，則於其人佛不涅槃，法亦不滅。何以故？淨威！若有菩薩專志成就求正法者，雖在異土，常面睹佛，得聞正法。

淨威！若菩薩摩訶薩欲法敬法，令諸山巖、樹木、林藪，出諸法藏陀羅尼門，及諸經卷自來在手。

淨威！諸有菩薩敬法欲法，若有諸天曾見佛者，來至其所，從於佛所得聞諸法。具為演說。

淨威！利法菩薩若其壽盡，諸佛世尊增益其壽，佛力持故欲住千歲，即便能住，二千、三千、四千、五千乃至一劫，若減一劫隨意得住。

淨威！若有菩薩敬法欲法，不老不病，得憶念力，進趣智慧得於辯才。若有菩薩敬法欲法，得見佛已，捨離諸見，趣入正見。

淨威！若有菩薩敬法欲法，一切眾生無能侵害。是故，淨威！是大眾生應當勤修多聞莊嚴，所獲功德復過於是。

淨威！若有菩薩住是三福莊嚴、福柱廣、福增、福無盡、福不思議，無有能得是福邊者。淨威！可以一毛數大海渧，無有能盡是菩薩莊嚴福聚淨戒，多聞慧聚，得其邊者。

淨威！能稱三千大千世界草木、山林，及諸眾生得其輕重，不能稱量如是菩薩莊嚴福戒，多聞慧聚，得其邊者，是名解說智莊嚴已。」

爾時淨威力士白佛言：「世尊！布施莊嚴、淨戒莊嚴、多聞莊嚴，是三莊嚴何者為最？何者為勝？」

佛言：「淨威！三莊嚴中， 聞莊嚴最可稱歎，最勝尊上、無上、無上上！善男子！如須彌邊著一芥子，而是施福及淨戒聚亦復如是，猶如芥子，多聞莊嚴如須彌山。

善男子！如一小鳥所住虛空，施、戒莊嚴亦復如是，多聞莊嚴如餘虛空。善男子！布施莊嚴能作二事，何等二？能除貧窮，成大封祿。淨戒莊嚴亦作二事，何等二？一離惡道，二至善處。

善男子！多聞莊嚴亦作二事，何等二？謂能除去一切諸見，能集一切智慧莊嚴。善男子！布施莊嚴是有漏報，淨戒莊嚴亦有漏報。善男予：多聞莊嚴無漏、無報。是故，善男子！菩薩摩訶薩應勤精進修多聞慧。」

說是施福、淨戒、多聞莊嚴法時，三千眾生本種善根，便發無上正真道心，五千天子於諸法中遠離塵垢，得法眼淨，淨威力士得無生法忍。

《佛臨涅槃記法住經》節錄

爾時，世尊重以慈音告阿難曰：「諸佛化跡，法皆如是，勿復憂悲！無上正法於我滅後，住世千年，饒益天、人、阿素洛等。從是已後，漸當隱沒。

阿難當知！我涅槃後第一百午，吾聖教中聖法堅固，我諸弟子聰慧多聞，無畏辯才，能伏邪論，其大神力，放諸有情多所饒益。由是義故，天龍歡喜，勤加守護，國王、大臣、長者、居士亦復如是，善識福田，於佛、法、僧深生淨信，供養恭敬，尊重讚歎。……

我涅槃後第二百年，吾聖教中寂靜堅固。我諸弟子聰慧多聞，如天人師，具大威德，多所饒益。以是義故，天龍歡喜，常加守護，國王、大臣、長者、居士亦復如是，善識福田，於佛、法、僧深生淨信，供養恭敬，尊重讚歎。」

《大寶積經．富樓那會．多聞品》節錄

佛告富樓那：「菩薩有四法，則能修築多聞，猶如大海不可竭盡，常能修築多聞寶藏，能於諸法得決定義，於諸語言善了章句。何等四？菩薩求法，所謂十二部經—脩多羅、祇夜、受記經、伽陀、憂陀那、尼陀那、如是諸經、本生經、方廣經、未曾有經、阿波陀那、論議經。求已誦讀，誦讀已正憶念，正憶念已，如所說行。富樓那！菩薩有此初法，則能修築多聞，猶如大海不可竭盡，常能修築多聞寶藏，能於諸法得決定義，於諸語言善了章句。

復次，富樓那！菩薩於一切法中，無所依止，雖入禪定而無所依；無所依故，放諸法中得不住智；得不住智已，放諸法中得無礙知見。何以故？富樓那！無法可貪作障礙者，菩薩有此三法，則能修集多聞，猶如大海不可竭盡，能常修築多聞寶藏，能於諸法得決定義，於諸語言善了章句。

復次，富樓那！菩薩以法因緣，念佛及念佛法。是人以法因緣，念佛念佛法時，不見有法可貪受者；是人不貪受故，於一切法心無所著；是人於一切法無所著故，於諸問難，隨所問答而無有礙。菩薩有此三法，則能修築多聞，猶如大海不可竭盡，能當修集多聞寶藏，能於諸法得決定義，於諸語言善了章句。

復次，富樓那！菩薩成就無所得慈，於行無礙，無所得慈者，不受諸事。何以故？富樓那！住此相者，或生貪欲，或生瞋恚，或生愚癡；住彼相者，亦或生貪欲，或生瞋恚，或生愚癡；住事相、物相，陰相、入相、界相、法相、非法相者，亦或生貪欲，或生瞋恚，或生愚癡。是故，富樓那！所有受相皆名邪見，菩薩悉滅一切諸相，修集慈心。眾生敗壞故，相亦敗壞；相敗壞故，事亦敗壞；事敗壞故，見亦敗壞。菩薩爾時壞一切法，修集於慈，如是慈者名為無所得慈，如是無所得慈名為法慈，如是法慈名為佛慈。富樓那！何名佛慈？無作無壞，是名佛慈。復次，富樓那！如實通達一切諸法，是名佛慈。」

「世尊！云何名為如實通達一切諸法？」

佛告富樓那：「所通達者，不言是法，不言非法。何以故？富樓那！若言有法即是非法，若有無法，無有非法，則於其中無有戲論；若無戲論是名涅槃。汝具觀之，極遠極近？」

富樓那言：「不遠不近。何以故？世尊！如是義者，無方無處，無內無外。」佛言：「如是，富樓那！於法作數。」

「世尊！於何等法為之作數？」「富樓那！如諸凡夫所著之法，如來不得、不修、不證、不通達，如是法者，為之作數。富樓那！是諸法數，不為分別法故。富樓那！今為汝說，如是第一寂滅法者，能攝佛道。富樓那！當來有人欣赴世利，若聞此經不樂聽受，富樓那！我此菩提，汝等但以音聲章句，少知之耳，其中義趣汝所不知，此義玄遠不可言宣。唯有智者可以內知。」爾時世尊而說偈言：

不能知義者，聞佛法憂苦，

若能知義者，如來為作師；

若人佛為師，是則求涅槃，

無有諍訟心，能正思量法。

此中無法生，亦無有法滅，

無生無有滅，是諸法實相。

若法無有生，即無有作起，

是非與一異，此法中皆無，

是名為涅槃，中無有滅者。

若言極遠近，是二俱為空，

若能知空者，即名知涅槃，

若知涅槃者，是名我弟子。

「富樓那！菩薩有此四法，則能修集多聞，猶如大海而不竭盡，能常修集多聞寶藏，能於諸法得決定義，於諸語言善了章句。」爾時世尊以偈頌曰：

常欲求多聞，諸佛所稱歎，

能得定實義，是故如大海。

能於一字中，及與一句義，

於千萬億劫，說之而不盡。

故當求正法，求已正思量，

勿貪取法相，不貪佛所讚。

憶念諸如來，及念於正法，

不以貪競心，而求於導師。

常於諸眾生，修行慈愍心，

而不著眾生，散滅一切法。

大名稱菩薩，修習如是法，

疾得陀羅尼，多聞從是生。

猶如虛空性，無增無有減。

法性亦如是，無增無有減，

我以智慧力，無量劫說法，

所說無央數，猶亦不名說。

盡諸眾生性，皆使得人身，

普共行出家，多聞如阿難，

陀羅尼菩薩，為是一切人，

千億劫說法，智慧猶不盡。

佛智慧無等，同虛空無量，

虛空無生起，智慧亦如是。

如龍不取水，而能雨大水，

是水無住處，所雨無窮盡。

菩薩亦如是，得此陀羅尼，

諸法無住處，是緣說不盡。

故應求多聞，求已正思惟，

以法緣念佛，多聞從是生。

慈普覆眾生，散滅眾生相，

亦滅諸法相，多聞從是生。

《大寶積經．菩薩藏會》節錄

「復次，舍利子！菩薩摩訶薩修行般若波羅蜜多時，於菩薩藏微妙法門，殷重聽聞，乃至為他如法說已，當知是菩薩摩訶薩，於一切法獲得光明，能破一切無明黑闇及諸翳膜。舍利子！如是光明即為智慧。何以故？善、不善法皆能明了如實知故，是菩薩摩訶薩，修如是法獲明慧已，乃至命難、眾苦因緣，決定不造諸不善法。

舍利子！是菩薩摩訶薩，為欲永滅不善法故，隨所聞法極善通達；既通達已，是別說為牟尼寂靜。如是，舍利子：是名菩薩摩訶薩修行般若波羅蜜多時。正行之相。」

爾時，世尊欲重宣此義，而說頌曰：

如人入闇室，覆蔽絕光明，

雖有眾色像，非明眼所見。

如是雖有人，內具諸明解，

不聞於正法，善惡何能曉？

多聞解了法，多聞不造惡，

多聞捨無義，多聞得涅槃。

善聽增長聞，聞能增長慧，

慧能修淨義 得義能招樂。

聰慧得義已，證現法涅槃，

淨覺法相應，證得第一樂。

聞菩薩藏已，正法善安住，

為世大先明，行菩提妙行。

「復次，舍利子！菩薩摩訶薩，為欲修行般若波羅蜜多故，於能受持菩薩藏經正行人所，深起敬心善知識想，既生想已，又放大菩薩藏微妙法門，倍復尋求，令此法門轉增明淨。舍利子！是菩薩摩訶薩為求菩薩藏故，發生信欲，策勵正勤，撿攝其心，令定安住，是菩薩摩訶薩，於四正斷方便修成，一切法中得無障礙。如是，舍利子！是名菩薩摩訶薩，般若波羅蜜多正行之相。」爾時，世尊欲重宣此義，而說頌曰：

所謂說法者，即為善知識，

恭敬聽聞法，安住於正行。

欲解常無退，精進常高勇，

淨慧常修治，於智常安住。

自然違諸法，不隨於信行，

以智觀於法，是為諸佛說。

智者分別句，趣義善加學，

於白黑品等，常修常遠離。

心曾無厭倦，於法無退沒。

身欲並輕安，速得心精進

由聞法增智，智增無退念，

智恆依念住，了知淨穢法。

學於無上法，趣勝念慧力，

了眾生欲解，自學於長夜。

學法已昇進，極進智清淨，

了眾生欲解，如解便開示。

「復次，舍利子！菩薩摩訶薩，修行般若波羅蜜多時，於菩薩藏微妙法門，如是尋求通達覺慧，依是清淨善法明門，菩薩常應如是修學。舍利子！若有菩薩摩訶薩於法修學，應作是念：『二因、二緣能發正見。』何等為二？所謂從他聞音，及以內自如理作意。彼復思惟；從他聞音，如理作意，為何等相？尋重思惟：若有樂定，修相應行諸菩薩等，未曾聽聞大菩薩藏微妙法門，又不聽聞聖法律教，但於三摩地中生知足想，當知是人以慢力故，起增上慢，我說是人，不能解脫生老病死？愁歎憂苦諸熱惱等，既不脫諸熱惱等苦，豈得脫彼五門生死？為之沈溺，流轉不息，是諸眾生實非解脫，而便自謂我已解脫，實未離苦，而使自謂出離眾苦，是故如來依是人故，如實說法，若能從他隨順聽聞，是則解脫諸老死等。」復作是言，我先聞薄伽梵說：

多聞解了法，多聞不造惡，

多聞捨無義，多聞得涅槃。

善聽增長聞，聞能增長慧，

慧能修淨義，得義能招樂。

聰慧得義已，證現法涅槃，

聞法淨黠慧，證得第一樂。

是故，舍利子！諸菩薩摩訶薩如是思已，當放大菩薩藏微妙法門，及以聖法毗奈耶教，殷重聽聞受持讀誦，廣為他人敷演開示。

復次，舍利子！若諸含識於菩薩藏，妙法門，雖復聽聞而不如理方便作意，當知是人於彼聖道不能正行。是故，如來依是人故，說正法要，作如是言：『若欲解脫生老病死，當具內自如理思惟，諸菩薩等應如是學。』舍利子！云何名為如理方便？何等菩薩如理作意而能修學？舍利子！菩薩摩訶薩如理方便者，無有一法若合、若離，何以故？如理方便非方便故。」

《大寶積經．普明菩薩會》節錄

「復次，迦葉！菩薩有四法，得大智慧。何謂為四？常尊重法，恭敬法師；隨所聞法，以清淨心廣為人說，不求一切名聞利養；知從多聞生於智慧，勤求不懈，如救頭然；聞經誦持，樂如說行，不隨言記。迦葉！是為菩薩四法得大智慧。」

「譬如有人，漂沒大水，渴乏而死。如是，迦葉！有諸沙門多讀誦經，而不能止貪、恚、癡渴，法水漂沒，煩惱渴死，墮諸惡道。

譬如藥師，持藥囊行，而自身病不能療治；多聞之人有煩惱病，亦復如是，雖有多聞，不止煩惱，不能自利。

譬如有人服王貴藥，不能將適為藥所害；多聞之人有煩惱病，亦復如是，得好法藥不能修善，自害慧根。

迦葉！譬如摩尼寶珠，墮不淨中，不可復著；如是多聞貪著利養，便不復能利益天人。

譬如死人，著金瓔珞；多聞破戒比丘被服法衣，受他供養亦復如是。」

《大般涅槃經》節錄

「阿難！比丘具足八法，能具足持十二部經。何等為八？一者，信根堅固；二者，其心質直；三者，身無病苦；四者，常勤精進；五者，具足念心：六者：心無憍慢；七者，成就定慧；八者，具足從聞生智。文殊師利！毗婆尸佛侍者弟子名阿叔迦，亦復具足如是八法。……我今阿難亦復如是具足八法，是故我稱阿難比丘為多聞藏。」

《寶雨經》節錄

「菩薩成就十種法，能得多聞。何等為十？一者、如實了知，如是貪火熾然生滅；二者、如實了知，如是瞋火熾然增盛；三者、如實了知，如是癡火惛亂增長；四者、如實了知，有為之法悉皆無常；五者、如實了知，如是諸行一切皆苦；六者、如實了知，如是世間并皆是空；七者、如實了知，如是一切諸行無我；八者、如實了知，如是愛著，皆名戲論；九者、如實了知，一切諸法因緣所生；十者、如實了知，涅槃寂靜。如是之義非但言說，要以聞、思、修所成慧，方於此義如實了知，如是知已，悲心堅固，為諸有情發起精進。善男子！菩薩成就此十種法，能得多聞。」

《華嚴經》節錄

佛子善諦聽，所問如實義，非但積多聞，能入如來法。

譬人水所漂，懼溺而渴死，不能如說行，多聞亦如是。

譬人大惠施，種種諸肴膳，不食自餓死，多聞亦如是。

譬如有良益，具知諸方藥，自疾不能救，多聞亦如是。

譬如貧窮人，日夜數他寶，自無半錢分，多聞亦如是。

佛子！菩薩摩訶薩，有十種智慧助道具。何等為十？

所謂親近多聞，真善知識，恭敬供養，尊重禮拜，種種隨順，不違其教，是為一；

一切正直，無虛矯故，永離憍慢，常行謙敬，身語意業，無有麤礦，柔和善順，不偽不曲，是為二；

其身堪作佛法器故，念慧隨覺，未曾散亂，慚愧柔和，心安不動，常憶六念，常行六敬，常隨順住六堅固法，是為三；

與十種智，為方便故，樂法樂義，以法為樂，常樂聽聞，無有厭足，捨離世論及世言說，專心聽受，出世間語，遠離小乘，入大乘慧，是為四；

一心億念，無散動故，六波羅蜜，心專荷負 四種梵住，行已成熟，隨順明法，悉善修行，聰敏智人，皆勤請問，遠離惡趣，歸向善道，心常愛樂，正念觀察，調伏己情，守護他意，是為五；

堅固修行真實行故，常樂出離，不著三有，恒覺自心，曾無惡念，三覺已絕，三業皆善，決定了知心之自性，是為六；

能令自他心清淨故，觀察五蘊皆如幻事，界如毒蛇，處如空聚，一切諸法，如幻如焰，如水中月，如夢如影，如響如像，如空中畫，如旋火輪，如虹霓色，如日月光，無相無形，非常非斷，不來不去，亦無所住，如是觀察，知一切法，無生無滅，是為七；

知一切法性空寂故，菩薩摩訶薩，聞一切法無我無眾生，無壽者無補伽羅，無心無境，無貪瞋癡，無身無物，無主無待，無著無行，如是一切，皆無所有，悉歸寂滅，聞已深信，不疑不謗，是為八；

以能成就圓滿解故，菩薩摩訶薩，善調諸根，如理修行，恒住止觀，心意寂靜，一切動念，皆悉不生，無我無人，無作無行，無計我想，無計我業，無有瘡疣，無有瘢痕，亦無於此所得之忍，身語意業，無來無去，無有精進，亦無勇猛，觀一切眾生、一切諸法，心皆平等而無所住，非此岸非彼岸，此彼性離，無所從來，無所至去，常以智慧，如是思惟，是為九；

到分別相彼岸處故，菩薩摩訶薩見緣起法故，見法清淨，見法清淨故，見國土清淨，見國土清淨故，見虛空清淨，見虛空清淨故，見法界清淨，見法界清淨故，見智慧清淨，是為十——修行積集一切智故。

佛子！是為菩薩摩訶薩，十種智慧助道具，若諸菩薩，安住此法，則得如來一切法，無障礙清淨，微妙智慧聚。

爾時，文殊師利如象王迴，觀善財童子，作如是言：「善哉！善哉！善男子！乃能發阿耨多羅三藐三菩提心，求善知識，親近善知識，問菩薩行，求菩薩道。善男子！是為菩薩第一之藏，具一切智，所謂求善知識，親近恭敬而供養之。是故，善男子！應求善知識，親近恭敬，一心供養而無厭足。」

《月燈三昧經》節錄

菩薩多聞有十種利益：一者、知煩惱資助，二者、知清淨助，三者、遠離疑惑，四者、作正直見，五者、遠離非道，六者、安住正路，七者、開甘露門，八者、近佛菩提，九者、與一切眾生而作光明，十者、不畏惡道。

《入楞伽經》節錄

「大慧！執著名字言得義者，如彼痴人，不知舂吹，噉文字穀，不得義食，以是義故，當學於義莫著文字。大慧！所言義者名為涅槃，言名字者，分別相縛，生世間解。大慧！義者，從於多聞人得。大慧！言多聞者，謂義巧方便，非聲巧方便。大慧！義方便者，離於一切外道邪說，亦不和雜，如是說者，自身不墮外道邪法，亦不令他墮外道法。大慧！是名多聞有義方便。大慧！欲得義者，應當親近多聞智者，供養恭敬。著名字者，應當遠離不應親近。」

《大乘本生心地觀經》節錄

出家菩薩，復有八種多聞清淨，莊嚴自身。云何為八？一者、尊敬和上、阿閤梨，多聞清淨；二者、遠離憍慢，生謙下心，多聞清淨；三者、精進勇猛，多聞清淨；四者、安住正念，多聞清淨；五者、為求法者說甚深義，多聞清淨；六者、不受自讚毀他，多聞清淨；七者、常能觀察一切善法，多聞清淨；八者、聽聞正法，如說修行，多聞清淨。善男子！如是八種多聞清淨，汝等菩薩皆應修習，速證無上正等菩提。

《華手經》節錄

「復次，舍利弗！若菩薩摩訶薩為求法故，當學多聞、多聞方便。何謂多聞、多聞方便？舍利弗！其多聞者，從他所聞；多聞方便者，能自思量，專心正念。從他聞者，諸佛所說順道之言，所謂修多羅、祇夜、闇伽羅那、伽陀、憂陀那、尼陀那、阿波陀那、伊帝渭多伽、闍多伽、廣經、未曾有經、優波提舍，是則名曰從他所聞順道之言。」

《父子合集經》節錄

從畜生脫，得生人趣，彼應親近善友良緣，得聞正法，捨離愚癡。由善友力多聞熏習，觀諸法空，離諸纏縛，而於自身作非有想，於大眾中心無所畏，自然證得平等法性，了一切法本無自性，速能獲得一切種智。

《四分律》節錄

復有三法名持律：持波羅提木叉戒；具足多聞；誦二部戒通利無礙。

復有三持：波羅提木叉戒；具足多聞；廣誦毗尼通利無礙。

復有三持：波羅提木叉戒；具足多聞；住毗尼中不動。

復有三持：波羅提木叉戒具足；具足多聞；善巧方便，能滅諍事。

《摩訶僧祇律》節錄

佛告優波離：「欲滅諍事者，當先自籌量身力、福德力、辯才力、無畏力，知事緣起。比丘先自思量有如是等力，又此諍事起來未久，此人心調軟，諍事易可滅，此比丘爾時應作滅諍。若自思量無上諸力，諍事起已久，其人剛強非可卒滅，當求大德比丘共滅此事；若無大德比丘者，當求多聞比丘；若無多聞者，當求阿練若比丘；若無阿練若比丘者，當求大勢力優婆塞。」

《佛垂般涅槃略說教誡經》節錄

若有智慧則無貪著，常自省察不令有失，是則於我法中能得解脫。苦不爾者，既非道人，又非白衣，無所名也。實智慧者，則是度老病死海堅牢船也，亦是無明黑闇大明燈也，一切痛苦之良藥也，伐煩惱樹者之利斧也。是故汝等，當以聞、思、修慧而自增益。若人有智慧之照，雖無天眼而是明見人也，是為智慧。

《善恭敬經》節錄

爾時，長老阿難從坐而起，整理衣服，右膝著地，以十指爪合掌向佛，身心恭敬而白佛言：「世尊！如來常說，有多聞者有大功德，若復教他立多聞處，世尊！彼善男子得幾所功德？」作是語已，默然而住。

爾時，世尊告長老阿難言：「阿難！汝既問我以是義故，我當為汝譬喻解釋，所以者何？智者於義譬喻得解。

阿難！譬如三千大千世界，所有樹木、百卉、藥草，若小若大，乃至似於如橫一指，從地生者，彼等樹木，並著枝葉、花果、子實皆悉備兵。阿難！而彼所有樹木之中，如橫一指最小之具，所生花果多少之數如一恆沙，如向一指所生花葉、果實、枝等，如橫二指所生草木，還有若干花果、子實，多少之數如二恆沙，如是次第，乃至從地更有出生，如橫二指還有若干枝葉、花果，多少之數如三恆沙。阿難！於意云何，頗復有人能數彼樹多少以不？」阿難言：「不也，世尊！」

爾時，佛復告阿難言：「彼之一指以上所有花果、子實，有人尚能數知多少，而彼善男子、善女人教他乃至一四句偈，為他顯示不求果報，發慈哀心、憐愍之心，乃至教他令得阿羅漢果。復作是念：『以何方便，令多眾生以此法施因緣力故，令得須陀洹果，乃至令得阿羅漢果，乃至令發菩提之心？』以慈愍故，教他乃至一四句偈，為他解釋、分別顯示。以此功德，欲比於前譬喻功德多少之數，於此功德百分不及一，千分不及一，百千分不及一，億千分不及一，歌羅數分不及一，譬喻分不及一，優婆尼沙陀分不及一，彼等福德不可稱量。阿難！彼之男女多得善根，乃至令他住多聞中，復能向他乃至宣說一四句偈。」

《大方廣如來秘密藏經》節錄

「菩薩有四法，菩提之心善根為首。何等四？成滿相好，開門大施；修淨佛土，行種種施；淨於智慧，常伏憍慢；滿足智慧，修集多聞。是名為四。」而說頌曰：

常開門大施，彼到相好岸，

善好種種施，斯當有淨土，

常無有憍慢，恒求集佛智，

集聞無滿足，斯有利智慧。

如是勝妙相，方便起道根，

是巧心所轉，集先諸功德。

《大毗婆沙論》節錄

如世尊說二因、二緣能生正見：一外聞他法音，二內如理作意。若外聞他法音多者，名隨信行；若內如理作意多者，名隨法行。

復次，如契經說，人有四法多有所作。一親近善士，二聽聞正法；三如理作意，四法隨法行。若親近善士、聽聞正法多者，名隨信行；若如理作意、法隨法行多者，名隨法行。

《阿毗曇毗婆沙論》節錄

慧有三種，謂聞、思、修。此三體性是何耶？答曰：從聞生者是聞慧，從恩生者是思慧，從修生者是修慧。復有說者，若受持、讀誦、思惟、觀察十二部經是聞慧，依此聞慧次生思慧，依此思慧次生修慧；如依金礦生金，依金生金剛，彼亦如是。評曰：不應作是說！如是說者，好受持、讀誦、思惟、觀察十二部經是生得慧，依生得慧生聞慧，依聞慧生思慧，依思慧生修慧；如依種生牙，依牙生莖、葉等，彼亦如是。

問曰：此三慧有何差別？答曰：聞慧一切時依名解義。所以者何？行者作是念：和上所說有何義？修多羅、毘尼、阿毘曇所說有何義？是名聞慧；思慧者或時依名解義，或時不依名解義；修慧者於一切時，不依名解義。猶如三人於池水中洗浴：一、不能浮，二、雖能不善，三、善能。不能浮者，於一切時，手攀池邊所有草木，然後乃浴；能浮而不善者，於一切時，或攀池邊草木，或時不攀而浴；善能浮者，於一切時，不攀草木，人中而浴。聞慧如第一人浴，思慧如第二人浴，修慧如第三人浴。

《瑜伽師地論》節錄

云何名為具足多聞？謂若有法宣說開示，初、中、後善，文義巧妙，獨一圓滿清白梵行，於如是類眾多妙法，能善受持，言善通利，意善尋思，見善通達，如是名為具足多聞。

《顯揚聖教論．攝淨義品》

聽者，謂說法師說正法要；安處聽者，令住恭敬無倒聽聞。問：何故安處？答：謂或由一因，或乃至十。

二因者，所謂恭敬聽聞正法，現證利益及安樂故。此中，或利益非安樂，或安樂非利益，乃至四句，如菩薩地法受中說。

三因者，謂善建立一切法故。善建立者，當知離過失故，具大義故，又為說者、聽者速疾獲得沙門果故。若不爾，諸說法者徒廢己業，虛設言論；諸聽法者空自疲勞，無所證獲

三因者，正法能令捨惡趣故，得善趣故，速能引攝涅槃因故。如是三事，恭敬聽聞方可證得。

四因者，一、恭敬聽時，能善了達契經等法；二、如是正法，能令有情捨諸不善，攝受諸善，若善聽者即能精勤，若捨若受；三、由捨受故，捨離惡因所招後苦；四、由此受捨善惡因故，速證寂滅。

五因者，謂薄伽梵所說正法，有由序，有出離，有依趣，有勇猛，有神變。如是五種，若廣分別如《攝異門分》。復有五因聽聞正法，謂我當聞所未聞，我當聞已研究，我當除斷疑心，我當調伏諸見，我當於深義句以慧通達。佛薄伽梵說：「此五因顯聞、思、修三種妙慧究竟方便，初二種因顯聞慧，中二種因顯思慧，後一種因顯修慧。」

六因者，一、為欲敬報大師恩德，謂佛世尊為我等故，行於無量難行苦行，求得此法，云何今者而不聽聞？二、觀自義利，謂佛正法有現義利；三、究竟遠離一切熱惱；四、善順正理；五、易可了見；六、諸聰慧者，內證所知。

七因者，謂七正法，如經言：「我當修習七種正法，謂知法知義，乃至知補特伽羅尊卑。」

八因者，一、佛法易得，乃至為旃荼羅等兩開示故；二、易可修學，行住坐臥皆得習故；三、引發義利，謂能引世間、出世間果故；四、初善；五、中善：六、後善；七、感現樂果：八、引後樂果。

九因者，謂能脫九種逼迫事故，一、能出生死大牢獄故；二、永斷貪等堅牢縛故；三、摧破七種大貧本故，及建立七種大財富故；四、超度善行聽聞正法諸飢儉故，及建立彼諸豐足故；五、滅無明闇起慧明故；六、度四暴流登涅槃岸故；七、對治煩惱諸內病故；八、解脫一切貪愛網故；九、能度無始流轉曠野稠林雜染行故，諸牢獄中，生死牢獄最為第一，是故初說。

十因者，一、恭敬聽聞如來法已，得思擇力，由此能受聞法義利，如法求財，不以非法，雖復受用，深見過患；二、善知出離，謂退失財寶無憂無戚，亦不嗟怨，乃至廣說眷屬離喪不深悲歎，若遭重病亦不愁惱；三、深見諸欲多有過患，及見出離最勝功德，捨家入道，離臥具等所有貪著，乃至證得諸妙靜慮；四、恭敬無倒聽聞正法，能順證解廣大甚深、相似甚深諸緣起法，又能引發廣大善根出離歡喜，如薄伽梵說：「我聖弟子專心屬耳聽聞正法，能斷五法，能修七法，速疾圓滿。」五、諸聖弟子恭敬聽法，所有集起皆轉成滅；六、解正法已，遠離塵垢，放諸法中生正法眼；七、能善引攝證預流果最勝資糧，乃至證得阿羅漢果，及能引攝阿羅漢果最勝資糧；八、能善引攝獨覺資糧；九、能善引攝無上正等菩提資糧；十、引發一切世、出世間靜慮等持、等至、等定。

《阿毗達磨大毗婆沙論》節錄

譬如闇室中，雖有種種物，無燈闇所隱，有目不能見。

如是雖有智，不從他聞法，是人終不能，分別善惡義。

譬如有目者，因燈見眾色，有智依多聞，能別善惡義。

多聞能知法，多聞離不善，多聞捨無義，多聞得涅槃。

佛經亦說：「有二因、二緣發於正見：一、從他聞法，二、內正思惟。」又說：「人有四法甚為希有：一、親近善知識，二、從他聞法，三、內正思惟，四、如法修行。」

《大智度論》節錄

有慧無多聞，是不知實相，

譬如大闇中，有目無所見。

多聞無智慧，亦不知實相，

譬如大明中，有燈而無目。

多聞利智慧，是所說應受，

無慧亦無明，是名人身牛。

《大乘集菩薩學論》節錄

《論》曰：「菩薩聞幾種行，入解毘奈耶？」

如《無盡意經》云：「由聞八十種行而能入解。所謂欲行、深心行、深固心行、極相應行、無倨傲行、不放逸行、恭敬行、極尊重行、離名相行、善言行、承事行、聞利益行、作意行、不散亂行、無住行、寶想行、藥想行、消除一切疾病行、念器行、達解行、意喜行、悟入行、聽聞佛法無厭行、廣捨行了知調伏行、親近多聞行、喜樂容受所作行、身踊躍行、心悅樂行、聞不懈退行、聞義行、聞法行、聞威儀行、聞他說行、聞所未聞妙法行、聞神通行、不樂餘乘行、聞諸波羅蜜多行、聞菩薩藏行、聞攝事行、聞方便善巧行、聞梵行行、聞正念正知行、聞已生善巧行、聞末生善巧行、觀不淨行、觀慈行、觀緣生行、觀無常行、觀苦行、觀無我行、觀寂滅行、觀空無相無願行、無作行、善作行、建立真實行、無減失行、單己行、守護自心行、精進不懈行、諦察諸法行、對治煩惱行、希求自分善法行、降伏他分煩惱行、依止七財行、斷諸貧窮行、讚諸有智行、欣樂智者行、眾聖平等行、非聖淨信行、見諦行、遠離諸蘊過失行、稱量有為過失行、依義行、依法行、一切惡作行、利益自他行、於善脩作不發餘業行、趣向殊勝行、所得一切佛法行。」

《翻譯名義集》節錄

《華嚴》云：「我或為眾生說聞慧法，或為眾生說思慧法，或為眾生說修慧法。」

故《楞嚴》云：「從聞、思、修入三摩地。」

真諦云：「散心名覆器，無聞慧故；忘心名漏器，雖得而失，無思慧故；倒心名穢器，非而謂是，無修慧故。」

《淨名疏》云：「聞若不聽，無受潤因；聽而不思，無深旨趣；思而不修，終無證理。三慧若備，入道不疑。」

法語小集

若比丘有信、有成，而不多聞，則梵行不具。

若比丘有信、有成、有多聞，則梵行具足。

—《長阿含經》

我聲聞中第一比丘，知時明物，所至無疑，所憶不忘，多聞廣遠，堪任奉上，所謂阿難比丘是！

—《增一阿含經》

若有菩薩發菩提心，菩提所攝，言欲作佛，

於多聞中而不勤修，諸眾生中最為無智。

—《集一切福德三昧經》

諸菩薩摩訶薩，行深般若波羅蜜多方便善巧，

應淨修持身、語、意戒。何以故？

為欲引發聞、思、修故。

—《大般若波羅蜜多經》節錄

云何聖財？

謂信、戒、聞、慚、愧、捨、慧，如是等法，是謂七聖財。

彼諸眾生不講此故，名極貧窮。

—《大寶積經》

云何彼求聞？云何得多聞？云何聞而說？大人云何去？

彼恭敬故聽，習近多聞者；說不為財利，大人如是去。

—《大樹緊那羅王所問經》

親近善友為第一，聽聞正法為第二，

如理思量為第三，如法修行為第四。

—《心地觀經》

所謂求善知識，親近恭敬而供養之。

是故，善男子！應求善知識，親近恭敬，

一心供養而無厭足。

—《華嚴經》

菩薩若在居家，受持五戒，常日一食，

依於塔廟，廣學多聞，通達諸論，亦應親近諸善知識，

善能教化是（念佛）三昧者。

—《華手經》

雖有多聞，若不修行，與不聞等；

如人說食，終不能飽。

—《楞嚴經》

菩薩博讀眾經，悉入諸道，順化眾生。

—《佛說菩薩內戒經》

貪恚、愚癡、寡聞、破戒而行布施，非淨施也。

—《大乘理趣六波羅蜜多經》

末世眾生，希望成道，無令求悟唯益多聞，增長我見。

—《圓覺經》

有四法人多有所作：

一、親近善友，二、從他聞法，三、如理作意，四、法隨法行。

—《阿毘達磨大毘婆沙論》

多聞即是助菩提法，於諸法中具無礙故。

—《悲華經》

在家菩薩成就四法，歸依於法。何等四？

於法師人親近依附，聽聞法已善思念之，

如所聞法為人演說，以此說法功德迴向無上正真之道。

—《大寶積經》

多聞不貢高，不誹謗諸法；聞法應受持，持已諦觀察。

—《菩薩念佛三昧經》

復次菩薩有四種無盡財。云何為四：

謂多聞財，說法財，攝諸貧乏財，迴向菩提財。

—《大乘四法經》

菩薩多聞有十種利益：

一者、知煩惱資助；二者、知清淨助：三者、遠離疑惑；四者、作正直見；五者、遠離非道；六者、安住正路；七者、開甘露門；八者、近佛菩提；九者、與一切眾生而作光明；十者、不畏惡道。

—《月燈三昧經》

方便是道場，教化眾生故；四攝是道場，攝眾生故；多聞是道場，如聞行故；伏心是道場，正觀諸法故。

—《維摩經》

於淨聞處，於現世業及當來果，

修德進業，樂聽般若眾妙法門，

專意勤心，究竟通達，如是名具足淨聞。

—《佛為優填王說王法政論經》

菩薩有四法增長善根。何等為四？

一者、持戒，二者、多聞，三者、布施，四者、出家。是為四。

—《思益梵天所問經》

四依止，謂親近善友，聽聞正法，繫念思惟，如理修行。

—《佛說法身經》

多聞者，解一阿含或言二阿含，是名多聞；

堅固者，所解阿含堅固不失，是名多聞堅固。

—《善見律毘婆沙》節錄

多聞善根無厭足故，名為智慧戒；

從多聞得智慧故，名為求多聞戒。

—《十住毘婆沙論》

佛告多聞諸聖弟子：「汝等今者應如是學，諸有過去、未來、現在眼所識色，此中都無常性、恆性，廣說乃至無顛倒性，出世聖諦，皆是虛偽妄失之法」。

—《順正理論》

於此大乘有十法行：一、書寫，二、供養，三、施他，四、若他誦讀專心諦聽，五、自披讀，六、受持，七、正為他開演文義，八、諷誦，九、思惟，十、修習。

—《辯中邊論》

聞義無厭者，若不多聞則無教化眾生方便智。

—《攝大乘論釋論》

多聞增知識，知識增智慧，

由智見真諦，諦使人美善。

—《長老偈．長老尼偈》

即使十分衰老時，也要廣學而博聞，

聞慧有益於來世，布施亦無如是益。

—《格言寶藏論》

不修學無以成，不折我無以學，不擇師無以法，不習誦無以記。

—《緇門警訓》

若凡、若聖廣誦眾經，持佛語，

諸經師等名多聞眾，尊者慶喜之學徒也。

—《異部宗翰論述記》

此生幸得暇滿船，自他須度生死海，

故於晝夜不空過，聞思修是佛子行。

—《佛子行三十七頌》

出言須涉於典章，談說乃傍於稽古，

形儀挺特意氣高，閑遠行要假良朋，

數數清於耳目，住止必須擇伴，

時時聞於未聞。

—溈山靈祐

不調飲食，則病患此生；不閱三藏，則智眼必昧。

—蕅益智旭

有人儘管多聽聞，卻於正法極匱乏；

此乃未將諸佛典，轉為教導之過錯。

—經續

現證由修得，修復由思聞；

善友及多聞，實為慧所依。

—印順法師《成佛之道》

自心既無所攀緣、善惡，不可沉空守寂，即須廣學多聞，識自本心，達諸佛理，和光接物，無我、無人，直至菩提，真性不易，名解脫知見香。

—《六祖壇經．懺悔品》