弘一大師晚晴集

弘一大師編著

１、若失本心，即當懺悔，懺悔之法，是為清涼。（金剛三昧經）

２、菩薩若能隨順眾生，則為隨順供養諸佛。若於眾生尊重承事，則為尊重承事如來。若令眾生生歡喜者，則令一切如來歡喜。（華嚴經普賢行願品）

３、我若多瞋及怨結者，十方現在諸佛世尊皆應見我，當作是念：云何此人欲求菩提而生瞋恚及以怨結？此愚癡人，以瞋恨故，於自諸苦不能解脫，何由能救一切眾生？（華嚴經修慈分）

４、迦葉白佛：我等從今，當於一切眾生生世尊想。若生輕心，則為自傷。佛言：善哉快論。（首楞嚴三昧經依寶王論節文）

５、應代一切眾生受加毀辱，惡事向自己，好事與他人。（梵網經）

６、離貪嫉者能淨心中貪欲雲翳，猶如夜月，眾星圍繞。（理趣六波羅蜜多經）

７、生死不斷絕，貪欲嗜味故，養怨入丘塚，虛受諸辛苦。（大寶積經富樓那會）

８、是身如掣電，類乾闥婆城，云何於他人，數生於喜怒？（諸法集要經）

９、瞋恚之害則破諸善法，壞好名聞，今世後世，人不喜見。（佛遺教經）

１０、行少欲者，心則坦然，無所憂畏，觸事有餘，常無不足。（佛遺教經）

１１、身語意業不造惡，不惱世間諸有情，正念觀知欲境空，無益之苦當遠離。（有部律周利槃陀伽尊者，三月不能誦得，即此伽陀也）

１２、名譽及利養，愚人所愛樂，能損害善法，如劍斬人頭。（有部律）

１３、世間色聲香味觸，常能誑惑一切凡夫，令生愛著。（智者大師）

１４、瞋是失佛法之根本，墜惡道之因緣，法樂之冤家，善心之大賊，種種惡口之府藏。（智者大師）

１５、凡夫學道法，唯可心自知，造次向他道，他即反生誹。諦觀少言說，人重德能成，遠眾近靜處，端坐正思惟。但自觀身行，口勿說他短，結舌少論量，默然心柔軟。無知若聾盲，內智懷實寶，頭陀樂閑靜，對修離懈惰。（道宣律師）

１６、處眾處獨，宜韜宜晦，若啞若聾，如癡如醉，埋光埋名，養智養慧，隨動隨靜，忘內忘外。（翠嚴禪師）

１７、我且問你，忽然臨命終時，你將何抵敵生死？須是閒時辦得下，忙時得用，多少省力。休待臨渴掘井，做手腳不迭，前路茫茫，胡鑽亂撞。苦哉苦哉。（黃檗襌師）

１８、鼻有墨點，對鏡惡墨，但揩於鏡，其可得耶？好惡是非，對之前境，不了自心，但尤於境，其可得耶？洗分別之鼻墨，則一鏡圓淨矣。萬境咸真矣。執石成寶矣。眾生即佛矣。（飛錫法師）

１９、修行人大忌說人長短是非，乃至一切世事非干己者，口不可說，心不可思。但口說心思，便是昧了自己。若專鍊心，常搜己過，那得工夫管他家屋裏事？粉骨碎身，唯心莫動。收拾自心如一尊木雕聖像坐在堂中，終日無人亦如此。旛蓋簇擁香花供養亦如此。讚歎亦如此。毀謗亦如此。修行人常常心上無事，時時刻刻體究自己本命元辰端的處。（盤山禪師）

２０、元無我人，為誰貪瞋？（圭峰法師）

２１、報緣虛幻，不可強為。浮世幾何，隨家豐儉。苦樂逆順，道在其中。動靜寒溫，自愧自悔。（佛眼禪師）

２２、學道人逐日但將檢點他人底工夫，常自檢點，道業無有不辦，或喜或怒或靜或鬧，皆是檢點時節。（大慧襌師）

２３、化人問幻士，谷響答泉聲，欲達吾宗旨，泥牛水上行。（永明禪師）

２４、千峰頂上一茅屋，老僧半間雲半間，昨夜雲隨風雨去，到頭不似老僧閑。（歸宗芝菴襌師）

２５、過去事已過去了，未來不必預思量；只今便道即今句，梅子熟時梔子香。（石屋襌師）

２６、即今休去便休去，若覓了時無了時。（雲峰襌師）

２７、瑣瑣含生營營來去者，等彼器中蚊蚋，紛紛狂鬧耳。一化而生，再化而死，化海漂蕩，竟何所之？夢中復夢，長夜冥冥，執虛為實，曾無覺日，不有出世之大覺大聖，其孰與而覺之歟？（仁潮禪師）

２８、縱宿業深厚，不能頓斷，當方便制抑，自勸自心。（妙禪師）

２９、放開懷抱，看破世間，宛如一場戲劇，何有真實？（蓮池大師）

３０、達宿緣之自致，了萬境之如空，而成敗利鈍，興味蕭然矣。（蓮池大師）

３１、伊庵權禪師用功甚銳。至晚，必流涕曰：今日又只恁麼空過，未知來日工夫如何﹖師在眾，不與人交一言。（蓮池大師）

３２、畏寒時欲夏，苦熱復思冬，妄想能消滅，安身處處同。草食勝空腹，茅堂過露居，人生解知足，煩惱一時除。（蓮池大師）

３３、人之過惡深重者，亦有效驗。或心神昏塞轉頭即忘；或無事而常煩惱；或見君子而赧然消沮；或聞正論而不樂；或施惠而人反怨；或夜夢顛倒；甚則妄言失志，皆作孽之相也。苟一類此，即須奮發，舍舊圖新，幸勿自誤！（袁了凡）

３４、只「強順人情，勉就世故。」八個字，誤卻你一生大事。道業未成，無常至速！急宜歛跡韜光，一心向道，不得再誤！（西方確指）

３５、深潛不露，是名持戒，若浮於外，未久必敗。有口若啞，有耳若聾，絕群離俗，其道乃崇。（西方確指）

３６、種種惡逆境界，盡情看作真實受益之處。名利、聲色、飲食、衣服、讚譽、供養種種順情境界，盡情看作毒藥毒箭（蕅益大師）

３７、將身心世界全體放下，作一超方特達之觀。（蕅益大師）

３８、善友罕逢，惡緣偏盛，非咬釘嚼鐵，刻骨鏤心，何以自拔哉？（蕅益大師）

３９、何不趁早放下幻夢塵勞，勤修戒定智慧？（蕅益大師）

４０、勿貪世間文字詩詞而礙正法！勿逐慳、貪、嫉妒、我慢，鄙覆習氣，而自毀傷！（蕅益大師）

４１、內不見有我，則我無能；外不見有人，則人無過；一味痴呆，深自慚愧！劣智慢心痛自改革！（蕅益大師）

４２、籬菊數莖隨上下，無心整理任他黃，後先不與時花競，自吐霜中一段香。（誦帚襌師）

４３、從今以後，願遯世不見知而不悔，作一齋公齋婆，向廚房灶下安隱過日，今生不敢復作度人妄想（彭二林）

４４、幸賴善緣得聞法要，此千生萬劫轉凡成聖之時。尚復徘徊歧路，乍前乍卻，則更歷千生萬劫，亦如是而止耳！況輾轉淪陷，更有不可知者哉？（彭二林）

４５、輪轉生死中，無須臾少息，猶復熙熙如登春臺，曾不知佛與菩薩為之痛心而慘目也。（彭二林）

４６、汝信心頗深，但好張羅及好遊、好結交，實為修行一大障，祈沈潛杜默，則其益無量。戒之！（印光大師）

４７、汝是何等根機，而欲法法咸通耶？其急切紛擾，久則或致失心。（印光大師）

４８、當主敬存誠，於二六時中，不使有一念虛浮怠忽之相，及與世人酬酢，唯以忠恕為懷，則一切時，一切處，惡念自無從而起。（印光大師）

４９、直須將一個死字掛到額顱上。（印光大師）

５０、若善男子、善女人，聞說淨土法門，心生悲喜，身毛為豎如拔出者。當知此人，此過去宿命已作佛道來也。（無量清淨平等覺經依迦才淨土論引文）

５１、汝今亦可自厭生死老病痛苦，惡露不浮，無可樂者！（無量壽經）

５２、無憂惱處，我當往生，不樂閻浮提濁惡世也。（觀無量壽佛經）

５３、纔有病患，莫論輕重，便念無常，一心待死。（善導大師）

５４、我未曾見聞，慈悲而行惱，互共相瞋恚，願生阿彌陀。若人如恒河，惡口加刀杖，如是皆能忍，則生清淨土。（諸法無行經）

５５、生宏律範，死歸安養，平生所得，唯二法門。（靈芝元照律師）

５６、凡聞惡聲，則念阿彌陀佛以消禳之，願一切人不為惡行。凡見善事，則念阿彌陀佛以贊助之，願一切人皆為善行。無事則默念阿彌陀佛，常在目前，便念念不忘。能如此者，其於淨土決定往生。（王龍舒）

５７、人生能有幾時？電光眨眼便過！趁未老未病，抖身心，撥世事；得一日光景，念一日佛名；得一時工夫，修一時淨業；由他命終，我之盤纏預辦，前程穩當了也。若不如此，後悔難追！（天如禪師）

５８、如就刑戮，若在狴牢，怨賊所追，水火所逼；一心求救，願脫苦輪。（天如襌師）

５９、於此土聲色諸境，作地獄想、苦海想、火宅想。諸寶物作苦具想。飲食衣服，如膿血鐵皮想。（妙什襌師）

６０、此界釋迦已滅，彌勒未生，賢聖隱伏。眾生奔波苦海，猶失父之兒，若不以極樂願王為歸，誰為救護？（妙什襌師）

６１、聞教便行，奚待更勸？（妙什襌師）

６２、惟名聞利養，甜愛軟賊，及瞋心瞋火；雖有佛力，不能救焉！行者當深加精進，以攘卻之！（妙什襌師）

６３、又復當護人心，勿使誇嫌，動用自若；息世雜善，不貪名利，將過歸己，捐棄伎能，惟求往生。（妙什禪師）

６４、娑婆有一愛之不輕，則臨終為此愛所牽；矧多愛乎？極樂有一念之不一，則臨終為此念所轉；矧多念乎？（幽溪法師）

６５、若生恩愛時，當念淨土眷屬無有情愛，何當得生淨土？遠離此愛。若生瞋恚時，當念淨土眷屬無有觸惱，何當往生淨土？得離此瞋。若受苦時，當念淨土無有眾苦，但受諸樂。若受樂時，當念淨土之樂，無央無待。凡歷緣境，皆以此意而推廣之，則一切時處，無非淨土之助行也。（幽溪法師）

６６、如何說得娑婆苦？苦事紛紛等蝟毛！（西齋禪師）

６７、當屏人獨處，自辦道業，以設像為師，經論為侶。（袁宏道）

６８、五濁惡世，寒熱苦惱，穢相熏炙，不容一刻居住。（袁宏道）

６９、問：人不信淨土，恐只是本來福薄？答：此言甚是！（蓮池大師）

７０、余下劣凡夫，安分守愚，平生所務，惟是南無阿彌陀佛六字。今老矣！倘有問者，必以此答。（蓮池大師）

７１、當生大歡喜，切勿懷憂惱，萬緣俱放下，但一心念佛。往生極樂國，上品蓮花生，見佛悟無生，還來度一切。（蓮池大師）

７２、世情淡一分，佛法自有一分得力。娑婆活計輕一分，生西方便有一分穩當。彈指歸安養，閻浮不可留。（蕅益大師）

７３、歸命大慈父，早出娑婆關。（蕅益大師）

７４、世之最可珍重者，莫過精神；世之最可愛惜者，莫過光陰；一念淨即佛界緣起，一念染即九界生因，凡動一念即十界種子，可不珍重乎？是日已過，命亦隨減，一寸時光即一寸命光，可不愛惜乎？茍知精神之可珍重，則不浪用，則念念執持佛名。光陰不虛度，則刻刻薰修淨業。（徹悟禪師）

７５、悲哉眾生！欲念未除，道根日壞。佛之視汝，將何以堪？（彭二林）

７６、子等歸向極樂，全須打得一副全鐵心腸，外不為六塵所染；內不為七情所錮；污泥中便有蓮花出現也。（彭二林）

７７、蓮花種子，榮悴由人。時不相待，珍重！珍重！（彭二林）

７８、上品見佛速，下品見佛遲，雖有遲速異，終無退轉時。參禪病著相，念佛貴斷疑，實實有淨土，實實有蓮池。（張守約）

７９、念阿彌陀佛，正覺圓滿之名；觀極樂世界，清淨莊嚴之相；如此滯著，只怕未能切實；果能切實，則世間種種幻化妄緣，自當遠離。（悟開禪師）

８０、隨忙隨閑，不離彌陀名號，順境逆境，不忘往生西方（印光法師。以下悉同）

８１、誠與恭敬，實為超凡入聖，了生脫死之極妙秘訣。

８２、業障重、貪瞋盛、體弱、心怯、但能一心念佛，久之自可諸疾咸愈。

８３、佛固不見棄於罪人，當承玆行以往生耳。

８４、須信娑婆實實是苦，極樂實實是樂，深信佛言，了無疑惑。

８５、應發切實誓願，願離娑婆苦，願得極樂樂。其願之切，當如墮廁坑之急求出離；又如繫牢獄之切念家鄉；己力不能自出，必求有大勢力者提拔令出。

８６、業識未消，三昧未成，縱談理性，終成畫餅。

８７、入理深談，且緩數年！

８８、一句南無阿彌陀佛，只要念得熟，成佛尚有餘裕！不學他法，又有何憾？

８９、汝雖於淨土法門，頗生信心；然猶有好高騖勝之念頭，未能放下，而未肯以愚夫愚婦自命。

９０、其有平日自命通宗通教，視淨土若穢物，恐其污己者；臨終多是手忙腳亂，呼爺叫娘。

９１、汝妄想之心遍天遍地，不知息心念佛，所謂向外馳求，不知返照回光。

９２、今見好心出家在家四眾，多是好高騖遠，不肯認真專修淨業，總由宿世善根淺薄，今生未遇通人。

９３、當今之時，其世道局勢，有如安臥積薪之上，其下已發烈火，尚猶悠忽度日，不專志求救於一句佛號，其知見之淺近甚矣。

９４、心跳惡夢，乃宿世惡業所現之兆。然現境雖有善惡，轉變在乎自己，惡業現而專心念佛，則惡因緣為善因緣。

９５、當恪守淨宗列祖成規，持齋念佛，改惡修善，知因識果，植福培德，以企現生消除業障，臨終正念往生，庶不虛此一生，及親為如來弟子耳。

９６、但當志心念佛，以消舊業，斷不可起煩躁心，怨天尤人。

９７、具縛凡夫，若無貧窮疾病等苦，將日奔馳於聲色名利之場而莫之能已。誰肯於得意烜赫之時，回首作未來沈溺之想乎？

９８、欲得佛法實益，須向恭敬中求，有一分恭敬，則消一分罪業，增一分福慧。

９９、念佛要時常作將死、將墮地獄想，則不懇切亦自懇切，不相應亦自相應，以怖苦心念佛，即是出苦第一妙法，亦是隨緣消業第一妙法。

１００、末法眾生，無論有善根無善根，皆當決定專修淨土；善根有，固宜努力，無，尤當篤培。

１０１、汝須自知好歹，修行要各盡其分，潛修默契方可，急急改過攝心念佛。