淨土十要問答擷錄

蕅益大師選錄

李圓淨居士編排

印光大師鑑定

般若念佛會整理

序

總持法門

專持名號

往生不退

理和與事和

一經要旨（彌陀經）

極樂最勝處

極樂四土勝妙

娑婆極樂—不隔而隔，隔而不隔

阿彌陀

彌陀光明無量，壽命無量

持名者光明壽命與佛同齊

決定往生

善根福德因緣

事持與理持

一心與四土往生

觀經專明作觀，為何持名不勞觀想

持名不必參究

大本十念與寶王一念，平時耶，臨終耶

西方此去十萬億佛土，何得即生

自他不二

不可思議功德

諸方必有淨土，何偏讚西方

諸佛護念

今發願當生！今生！

圓轉五濁

畢竟得生

行法既多，云何一心

坐禪法二示

十念門

為益最大—繫緣門

利鈍二性修觀

既以大悲為業，何又求生淨土

諸法體空，本來無生，何又求生

既云法性平等，又偏求一佛淨土，與平等性乖，云何得生

偏念彌陀佛，為何

具縛凡夫，惡業厚重，云何得生

得生彼國，云何不退

不求兜率，反求西方何也

臨終十念，云何可通

女人根缺，必不得生

不斷淫欲，得生彼否

念佛名者，必成於三昧

訶欲

放心

佛想門

未悟從何得醒

遍緣一切，皆見如來

念未來佛即與過現諸佛等

一念十念往生何者為正

佛光與魔光

寧起有見，不起空見

三昧

佛有三身如何憶念

所念之佛，窮玄極聖，能念之人尚在凡位安得叨竊，言同正覺

有念有思，有生有滅，安得無所念心而修念佛

六度萬行未有一法不是念佛

無念是三昧，直超無念，更何迂迴，而用於念

能念之心，所念之佛，豈非二妄耶

念中道第一義—法身佛

何不求自心，而求外佛耶

三業供養，佛在滅後，獻福何多

念佛三昧—永明壽和尚

屈禪讚淨，此疑非小

大事既明，何求淨土

唯心淨土，本性彌陀，復求萬億土外之極樂，何也

既謂淨穢融通，塵塵極樂，可娑婆獨不免於穢耶

含攝無餘，吾信唯心之大矣，圓融無礙，吾信唯心之妙矣，奈何尚滯迷情，未離穢業…

淨土修法，其詳可得聞乎

一生取辦之因

眾行門中，既云大小不等，理事有殊，所感生相，亦乃懸異，然則觀想憶念二門，修各不等…

極樂只是同居，本非實報，何謂或生報土，見佛真體耶

既云此土四土具足，只消就此展轉修行，反欲捨此而生彼國，何耶

同居淨土，其類甚多，今偏指極樂，而又偏讚其境勝緣勝，何耶

十方如來，皆可親近，今獨推彌陀者，何耶

偏指獨推之說，旨哉言乎，欣厭取捨之方，至哉教矣，敢問欣厭取捨，得無愛僧能所之過乎

取捨之談無敢議矣，但往生之說，能不乖於無生之理乎

往生之說，其旨昭然，但今之學者，不能曉了，千人萬人，皆疑極樂遠隔十萬億國…

不修淨業，要生極難，此誠言也，何故前舉逆惡凡夫，臨終亦生，吾未聞其詳…

五濁惡世，人皆有罪，縱未造五逆重罪，其餘罪業，孰能無之，苟不懺悔消滅…

前云博地凡夫，便階不退，此必已無惡業者也，今此帶業而生，能不退乎

憐兒不覺醜

吾之言過矣，駟不及舌矣，承師之教，誰不寒心，奈何人心易進易退，一聞警策…

念佛之門，多承開導，群疑盡釋，正信現前矣，但上文所謂抖擻身心，撥棄世事…

泛言念佛，未有其方，且十念回向之法，亦所未喻，幸詳以示之

世網中人，隨量指授微細方法，靡不詳明矣，然則我輩世外之人，又當何以加其功焉

圓觀之修，唯心之念，似乎上器之行門，華嚴十願，寶積十心，亦乃大根之功用…

念念相續，照顧不牢，何策以治之

念佛法門（蕅祖開示）

邪見

西方即我真心

生佛互感，三昧乃成

以圓妙三觀釋十六觀經要旨

何相而觀如來

淨土指訣—此二門精進修行，念佛三昧必定成就

珍地左券—十大礙行

三昧寶王

往生瑞應

必生淨土

稱佛一聲滅八十億生死重罪之義何在

一真法界

三身四土，由心變造

介爾之心，居於方寸，何能包許遠佛土

才舉心念，即便圓成

唯心念佛法門（解脫長者示善財）

真如本體離一切相，云何復說體有如是種種功德

諸佛各有願力，攝受眾生，何以不念十方諸佛，而偏念西方阿彌陀佛，求生極樂

心佛同一體

臨終在定之心，即淨土受生之心

愛不重不生娑婆，念不一不生極樂（刮翳眼之金錍，治膏肓之聖藥）

杜境有道乎

預知時至

微妙助行

兩般人，於淨土法門，必不能入

洞了本源，此心即是佛，更于何處覓佛。此心即是土更于何處覓土

悟達之人，業不能繫

毗盧遮那淨土

唯心淨土

恒真淨土

變現淨土

寄報淨土

分身淨土

依他淨土

諸方淨土

一心四種淨土

攝受十方一切有情不可思議淨土

一大事

正因

正願

正行

依正無礙

博地凡夫十念即生，何故

徑中之徑—勝方便

菩薩常不離佛

悟達之士見性成佛，大事即明，當行佛教，廣度生靈。何故求生淨土

諸大法門，一聲阿彌陀佛悉皆證入

發十種心，往生極樂

成就八法，生於淨土

一行三昧

人生造惡，臨終念佛，得生佛國，我不信是語

無情作佛（蕅祖評—透澈之極。清涼國師當讓一籌）

慈善根力（單提正念，一句佛號，功不唐捐）

見佛

諸佛國土，皆如虛空，觀眾生如第五大，何得取著有相，捨此生彼

實相念佛

真疑情，真悟

信為根本

念佛一聲入三觀

念佛一聲，能賅諸行

一切法畢竟空，法尚不應有，何況死後復生餘處

迷成則處胎獄，念成即入蓮胞

法中之王

極樂此去十萬億剎，凡夫命終覓刻即至，何也

文言尚空，何況名號

若以念佛生心動念成妄想，息心無念亦成妄想

即心是佛，何假修行

但淨自心，何須分別

今世禪人，尚不求作佛，何況往生

無量國土本無淨穢，焉有往來，西方淨土，是權非實，非法界如如之本

如何念佛得無間斷

無始黑業（妙辯）

捨諸惡處

淨侶

極樂淨土日月有無

疑城

一函遍復

序

如來聖教，雖則法門無量，隨依一法，以菩提心修持，皆可就路還家，復本心性。然此諸法，皆仗自力，唯淨土法門，仗佛誓願攝受，契理契機，最簡最易，故大集經云：末法億億人修行，罕一得道；唯依念佛，得度生死。時值末法，人根陋劣，捨此別修，欲於現生了生死大事者，難上加難矣！

淨宗九祖蕅益大師，以金剛慧眼，于闡揚淨土諸書中，選其詞約理富者九種，併自著之彌陀要解，名為淨土十要，可謂理圓詞妙，深契時機，于上中下根，皆蒙利益，吾輩凡夫依此，斷不至錯認路頭，執理廢事，其於淨土法門，功莫大焉！

此書原由大師門人成時師節要流通，惟不加復勘，即行付刊，致隱晦難通，民初，李圓淨居士為令時人得其實益，乃重新編排增補，並經印祖鑑定後廣為流通，千當世之際，大有利益！

本會鑑於初機淺識，乃覺文言繁長，卷帙博大，故仿「印光大師全集問答擷錄」，另以問答方式，將十要精華，分條列述，俾行人閱之，深知淨土法門為一切諸法之歸宿，進而敦倫盡分，閑邪存誠，以深信願，持佛名號，則決定可以生入聖賢之域，沒登極樂之邦矣！

是為序，

民國第二己卯年立冬

◎總持法門

印光大師

如來一代所說一切法門，雖則大小頓漸不同，權實偏圓各異，無非令一切眾生，就路還家，復本心性而已。然此諸法，皆須自力修持，斷惑證真，了生脫死，絕無他力攝持，令其決于現生，入聖超凡。成就所願也。唯淨土法門，仗佛誓願攝受之力。自己信願念佛之誠。無論證悟與否。乃至煩惑絲毫未斷者，均可仗佛慈力，即於現生，往生西方。既得往生，則已證悟者，直登上品，未斷惑者，亦預聖流。是知淨士法門。廣大無外，如天普蓋，似地均擎，統攝群機，了無遺物。誠可謂十方三世一切諸佛，上成佛道，下化眾生，成始成終之總持法門。

◎專持名號

彌陀要解

原夫諸佛憫念群迷，隨機施化，唯歸元無二，而方便多門，然於一切方便之中，求其至直捷至圓頓者，則莫若念佛求生淨土，又於一切念佛法門之中，求其至簡易至穩當者，則莫若信願專持名號。此經以信願持名為修行之宗要。非信不足啟願。非願不足導行。非持名妙行，不足滿所願所證所信。信則信自，信他，信因，信果，信事，信理。

◎往生不退

彌陀要解

往生有四土，各論九品，且略明得生四土之相，若執持名號，未斷見思，隨其或散或定，於同居土分三輩九品。若持至事一心不亂，見思任運先落，則生方便有餘淨土。若至理一心不亂，豁破無明一品，乃至四十一品，則生實報莊嚴淨土，亦分證常寂光土。若無明斷盡，則是上上實報，究竟寂光也。不退有四義，一念不退，破無明，顯佛性，徑生實報，分證寂光。二行不退，見思既落，塵沙亦破，生方便土，進趨極果。三位不退，帶業往生，在同居土，蓮華託質，永離退緣。四畢竟不退，不論至心散心，有心無心，或解不解，但彌陀名號，或六方佛名，此經名字，一經於耳，假使千萬劫後，畢竟因斯度脫，如聞塗毒鼓，遠近皆喪，食少金剛，決定不消也。

◎理和與事和

彌陀要解

同證無為解脫，名理和，身同住，口無諍，意同悅，見同解，戒同修，利同均，名事和也。

◎一經要旨（彌陀經）

彌陀要解

行者執持名號以立行信願持名，一經要旨。信願為慧行，持名為行行，得生與否，全由信願之有無，品位高下，全由持名之深淺。故慧行為前導，行行為正修。

◎極樂最勝處

彌陀要解

同居眾生，以持名善根福德同佛故，圓淨四土，圓受諸樂也。極樂最勝，不在上三土，而在同居良以上之，則十方同居，遜其殊特。下又可與此土較量，所以凡夫優入而從容，橫超而度越佛說苦樂，意在於此。

◎極樂四土勝妙

彌陀要解

同居淨土是增上善業所感，亦圓五品觀所感，以緣生勝妙五塵為體，方便淨土是即空觀智所感，亦相似三觀所感，以妙真諦無漏五塵為體，實報淨土是妙假觀智所感，亦分證三觀所感，以妙俗諦無盡五塵為體，常寂光土是即中觀智所感，亦究竟三觀所感，以妙中諦稱性五塵為體，欲令易解，作此分別，實四土莊嚴無非因緣所生法，無不即空假中，所以極樂同居淨境，真俗圓融不可限量。

◎娑婆極樂—不隔而隔，隔而不隔

彌陀要解

極樂一聲，一塵，一剎那，乃至跨步彈指，悉與十方三寶貫徹無礙。在娑婆則濁重惡障，與極樂不隔而隔。生極樂則功德甚深，與娑婆隔而不隔也。飯食經行者，念食食至，不假安排，食畢缽去，不勞舉拭，但經行金地，華樂娛樂，任運進修而已。

◎阿彌陀

彌陀要解

阿彌陀，正翻無量，本不可說本師以光壽二義，收盡一切無量。光則橫遍十方，壽則豎窮三際。橫豎交徹，即法界體，舉此體作彌陀身土，亦即舉此體作彌陀名號。是故彌陀名號，即眾生本覺理性。持名，即始覺合本，始本不二，生佛不二，故一念相應一念佛，念念相應念念佛也。

◎彌陀光明無量，壽命無量

彌陀要解

心性寂而常照，故為光明。今徹證心性無量之體，故光明無量也。諸佛皆徹性體，皆照十方，皆可名無量光。法身光明無分際，報身光明稱真性，此則佛佛道同。應身光明有照一由旬者，十百千由旬者，一世界十百千世界者，唯阿彌普照故別名無量光。然三身不一不異，為令眾生得四益故，作此分別耳。當知無障礙，約人民言，由眾生與佛緣深故，佛光到處一切世間無不圓見也。心性照而常寂，故為壽命。今徹證心性無量之體，故壽命無量也。法身壽命無始無終，報身壽命有始無終，此亦佛佛道同。皆可名無量壽。應身隨願隨機，延促不等。三身不一不異，應身亦可即是無量之無量矣。

◎持名者光明壽命與佛同齊

彌陀要解

光壽名號，皆本眾生建立。以生佛平等，能令持名者，光明壽命同佛無異也。復次由無量光義，故眾生生極樂即生十方，見阿彌陀佛即見十方諸佛，能自度即普利一切。由無量壽義，故極樂人民，即是一生補處，皆定此生成佛，不至異生，當知離卻現前一念無量光壽之心，何處有阿彌陀佛名號，而離卻阿彌陀佛名號，何由徹證現前一念無量光壽之心。願深思之。願深思之。

◎決定往生

彌陀要解

吾人大事因緣，同居一關，最難透脫，唯極樂同居，超出十方同居之外。了此，方能深信彌陀願力，信佛力，方能深信名號功德，信持名，方能深信吾人心性本不可思議也。具此深信，方能發於大願。深信發願，即無上菩提，合此信願，的為淨土指南。由此而執持名號，乃為正行，若信願堅固，臨終十念一念，亦決得生，若無信願，縱將名號持至風吹不入，雨打不溼，如銀牆鐵壁相似，亦無得生之理，修淨業者，不可不知也。

◎善根福德因緣

彌陀要解

菩提正道名善根，即親因，種種助道施戒禪等名福德，即助緣，聲聞緣覺菩提善根少，人天有漏福業福德少，皆不可生淨土。唯以願信執持名號，則一一聲悉具多善根福德。散心稱名，福善亦不可量。況一心不亂哉，故使感應道交，文成印壞，彌陀聖眾，不來而來，親垂接引，行人心識，不往而往，託質寶蓮也。

◎事持與理持

彌陀要解

執持則念念憶佛名號，故是思慧。然有事持理持。事持者信有西方阿彌陀佛，而未達是心作佛，是心是佛，但以決志願求生故，如子憶母，無時暫忘。理持者信西方阿彌陀佛，是我心具，是我心造，即以自心所具所造洪名，為繫心之境，令不暫忘也。

◎一心與四土往生

彌陀要解

一心亦二種。不論事持理持，持至伏除煩惱，乃至見思先盡，皆事一心；不論事持理持，持至心開見本性佛，皆理一心。事一心不為見思所亂，理一心不為二邊所亂，即修慧也。不為見思亂，故感變化身佛及諸聖眾現前。心不復起娑婆界中三有顛倒，往生同居方便二種極樂世界。不為二邊亂，故感受用身佛及諸聖眾現前。心不復起生死涅槃二見顛倒，往生實報寂光二種極樂世界。

◎觀經專明作觀，為何持名不勞觀想

彌陀要解

此義即出觀經。彼經因勝觀非凡夫心力所及，故於第十三別開劣像之觀。而障重者猶不能念彼佛，故於第十六大開稱名之門。今經因末世障重者多，故專主第十六觀。當知人根雖鈍，而丈六八尺之像身，無量壽佛之名字，未嘗不心作心是。故觀劣者不勞勝觀，而稱名者並不勞觀想也。

◎持名不必參究

彌陀要解

天奇毒峰諸祖，皆主參念佛者是誰，何謂不必參究，此義即出天奇諸祖，前祖因念佛人不契釋迦徹底悲心，故傍不甘，直下詰問。一猛提醒，何止長夜復旦，我輩至今日，猶不肯死心念佛，苦欲執敲門瓦子，向屋裡打親生爺娘，則於諸祖成惡逆，非善順也。

◎大本十念與寶王一念，平時耶，臨終耶

彌陀要解

十念通二時。晨朝十念屬平時。十念得生，與觀經十念稱名同，屬臨終時。一念則但約臨終。若無平時七日工夫，安有臨終十念一念。縱下下品逆惡之人，並是夙因成熟。故感臨終遇善友，聞便信願。此事萬中無一，豈可僥倖。

◎西方此去十萬億佛土，何得即生

彌陀要解

十萬億土，不出我現前一念心性之外，以心性本無外故，又仗自心之佛力接引，何難即生。如鏡中照數十層山水樓閣，層數宛然，實無遠近。一照俱了，見無先後，從是西方過十萬億佛土，有世界名曰極樂亦如是。其土有佛號阿彌陀，今現在誰說法亦如是。其人臨命終時，阿彌陀佛與諸聖眾現在其前，是人終時心不顛倒，即得往生阿彌陀佛極樂國土亦如是當知字字皆海印三昧，大圓鏡智之靈文。

◎自他不二

彌陀要解

此之法門，全在了他即自，若諱言他佛則是他見未忘。若偏重自佛，卻成我見顛倒。又悉檀四益，後三益事不孤起，儻不從世界深發慶信，則欣厭二益尚不能生，何況悟入理佛。唯即事持達理持。所以彌陀聖眾現前，即是本性明顯往生彼土，見佛聞法，即是成就慧身，不由他悟。法門深妙，破盡一切戲論，斬盡一切意見唯馬鳴龍樹智者永明之流，徹底擔荷得去其餘世智辯聰，通儒禪客，盡思度量，愈推愈遠又不若愚夫婦老實念佛者，潛通佛智，暗合道妙也。

◎不可思議功德

彌陀要解

不可思議，略有五意。一，橫超三界，不俟斷惑。二，即西方橫具四土，非由漸證。三，但持名號不假禪觀諸方便。四，一七為期，不藉多劫多生多年月。五，持一佛名，即為諸佛護念，不異持一切佛名。此皆導師大願行之所成就，故曰阿彌陀佛不可思議功德之利。又行人信願持名，全攝佛功德成自功德，故亦曰阿彌陀佛不可思議功德之利。

◎諸方必有淨土，何偏讚西方

彌陀要解

有三義，令初機易標心故。阿彌本願勝故。佛與此土眾生偏有緣故。蓋佛度生，生受化，其間難易淺深，總在於緣，緣之所在，恩德弘深，種種教啟能令歡喜信入。能令觸動宿種。能令魔障難遮。能令體性開發。諸佛本從法身垂跡，固結緣種。若世出世，悉不可思議。尊隆於教乘，舉揚於海會。沁入於苦海，慈契於寂光，所以萬德欽承，群靈拱極當知佛種從緣起，緣即法界，一念一切念，一生一切生。一香一華，一聲一色，乃至受懺授記，摩頂垂手十方三世，莫不遍融，故此增上緣因，名法界緣起。此正所謂遍緣法界者也，淺位人便可決志專求，深位人亦不必捨西方而別求華藏。若謂西方是權，華藏是實，西方小，華藏大者，全墮眾生遍計執情，以不達權實一體，大小無性故也。

◎諸佛護念

彌陀要解

雜亂垢心，雖誦我名而不為聞，以不能生決定信解，但獲世間善報，不得廣大深妙利益，若到一行三昧，則成廣大微妙行心，名得相似無生法忍，乃為得聞十方佛名，此亦應爾。故須聞已執持至一心不亂，方為聞諸佛名，蒙諸佛護念。此局義也。通義者，諸佛慈悲，不可思議。名號功德，亦不可思議。故一聞佛名，不論有心無心，若信若否，皆成緣種。況佛度眾生，不簡怨親，恆無疲倦。苟聞佛名，佛必護念，又何疑焉。

◎今發願當生！今生！

彌陀要解

一約一期名今，現生發願持名，臨終定生淨土。二約剎那名今，一念相應一念生念念相應念念生妙因妙果，不離一心。如稱兩頭，低昂時等。何俟娑婆報盡，方育珍池。只今信願持名，蓮萼光榮，金臺影現，便非娑婆界內人矣。極圓極頓，難議難思。唯有大智，方能諦信。

◎圓轉五濁

彌陀要解

諸佛功德智慧，雖皆平等，而施化則有難易，淨土成菩提易，濁世難。為淨土眾生說法易，為濁世眾生難。為濁世眾生說漸法猶易，說頓法難。為濁世眾生說餘頓法猶易，說淨土橫超頓法尤難。為濁世眾生說淨土橫超頓修頓證妙觀，已自不易。說此無藉劬勞修證，但持名號，徑登不退，奇特勝妙超出思議第一方便，更為難中之難。信願莊嚴一聲阿彌陀佛，轉劫濁為清淨海會。轉見濁為無量光。轉煩惱濁為常寂光。轉眾生濁為蓮華化生。轉命濁為無量壽，故一聲阿彌陀佛，即釋迦本師於五濁惡世，所得之阿耨多羅三藐三菩提法，今以此果覺，全體授與濁惡眾生，乃諸佛所行境界，唯佛與佛能究盡，非九界自力所能信解也。

◎畢竟得生

往生淨土懺願儀

天親論曰，明何義，觀安樂世界，見阿彌陀佛，願生彼國土，云何觀，云何生信心，修五念門成就者，畢竟得生安樂國土，見阿彌陀佛何等為五，一者禮拜門，二者讚門，三者作願門，四者觀察門，五者迴向門。

◎行法既多，云何一心

往生淨土懺願儀

問，行法既多，云何一心，答，有理有事，一者理一心，謂出入道場。乃至畢竟，雖涉眾事，皆是無性。不生不滅，法界一相，如法界緣，名理一心，二者事一心，謂若禮佛時，不念餘事，但專禮佛。誦經行道，亦復如是。是名事一心也。

◎坐禪法二示

往生淨土懺願儀

當於一處，繩床西向，易觀想故，表正向故，加趺端坐，項脊相對，不昂不傴，調和氣息定住其心，然所修觀門，經論甚多，初心凡夫，那曾偏習，今從要易想，略示二種，於二種中，仍逐所宜，未必併用。其有於餘觀想熟者任便。但得不離淨土法門，皆應修習，所言二種，一者扶普觀意，坐已自想，即時所修，計功合生極樂世界，當便起心生於彼想於蓮華中，結加趺坐，作蓮華合想，作華開想當華開時，有五百色光來照身想，作眼目開想，見佛菩薩及國土想，即於佛前，坐聽妙法，及聞一切音聲，皆說所樂聞法，所聞要與十二部經合，作此想時，大須堅固，令心不散。心想明了，如眼所見，經久乃起，二者直想阿彌陀佛丈六金軀，坐於華上，專繫眉間白毫一相，其毫長一丈五尺，周圍五寸，外有八稜，其毫中空，右旋宛轉，在眉中間，瑩淨明徹，不可具說，顯映金顏，分齊分明，作此想時，停心注想，堅固勿栘。然復應觀想念所見，若成未成，皆想念因緣，無實性相，所有皆空，一、如鏡中面像，如水現月影，如夢如幻，雖空而亦可見，二、皆心性所現，所有者即是自心，心不自知心。心不自見心。心有想即癡，無想即泥洹，心有心無，皆名有想，盡名為癡，不見法性，三、因緣生法，即空假中，不一不異，非縱非橫，不可思議，心想寂靜，則能成就念佛三昧，久而乃起。

◎十念門

往生淨土懺願儀

十念門者，每日清晨服飾已後，面西正立，合掌，連聲稱阿彌陀佛，盡一氣為一念，如是十氣，名為十念，但隨氣長短，不限佛數，唯長唯久，氣極為度。其佛聲不高不低，不緩不急，調停得中。如此十氣，連屬不斷。意在令心不散，專精為功故。名此為十念者，顯是藉氣束心也。作此念已，發願迴向云。

我弟子其甲。一心歸命極樂世界阿彌陀佛，願以淨光照我，慈誓攝我，我今正念，稱如來名，經十念頃，為菩提道，求生淨土。佛昔本誓，若有眾生，欲生我國，至心信樂，乃至十念。若不生者，不取正覺。唯除五逆，誹謗正法，我今自憶，此生已來，不造逆罪，不謗大乘，願此十念，得入如來大誓海中，承佛慈力，眾罪消滅，淨因增長，若臨欲命終，自知時至。身不病苦，心無貪戀，亦不倒散，如入禪定，佛及聖眾，手持金臺，來迎接我，如一念頃，生極樂國，華開見佛，即聞佛乘，頓開佛慧，廣度眾生，滿菩提願。

◎為益最大—繫緣門

往生淨土懺願儀

繫緣門者，凡公臨私養，歷涉緣務，雖造次而常內心不忘於佛，及憶淨土。譬如世人切事繫心，雖經歷語言去來坐臥種種作務，而不妨密憶，前事宛然念佛之心，亦應如是。或若失念，數數攝還。久久成性，任運常憶。楞嚴經云，譬如有人，一專為憶，一人專忘，如是二人，若逢不逢，或見非見，二人相憶，二憶念深，如是乃至從生至生，同於形影，不相乖異，十方如來憐念眾生，如母憶子，若子逃逝，雖憶何為，子若憶母，如母憶時，母子歷生不相違遠，若眾生心憶佛念佛，現前當來，必定見佛，去佛不遠，不假方便，自得心開。如染香人，身有香氣，如此繫心，任運常遮一切惡念。設欲作惡憶佛之故，惡不能成。縱使隨惡作惡業時，心常下軟。如身有香，自然離臭又復覺心微起惡念，即便憶佛以佛力故，惡念自息。如人遇難，求彼彊援，必得免脫。又若見他受苦時，以念佛心，憐憫於彼，願其離苦。若斷刑獄，以念佛故，生憫念心。雖依王法，當密作願云，我行王法，非我本心，願生淨土，誓相救濟，凡歷一切境界，若善若惡。由心憶佛，皆心念作願。故普賢願王云，作一切惡，皆不成就，若作善業，皆悉和合，即此意爾。如是相續念佛在心，能辦一切淨因功德恐煩披覽，不復具說，誠哉此門，為益最大。

◎利鈍二性修觀

觀經初心三昧門

淨要一書，皆歷代善知識吹大法螺，擊大法鼓，摧邪顯正之大閑也，靈峰銓衡，一字不濫，成時何物，敢浪參耶，竊以十六觀經，淨土勝典，以非凡夫境界，屬想無從，論者非妄勸修持，便概杜措意，然妄修則墮落阬□，概杜則壅塞源流進退兩乖，均失佛旨。不知經為利鈍二性，平分勝劣兩門。利者修前十二觀，感三輩生。鈍者唯修第十三一觀，亦分三輩九品，是則人雖鈍，觀雖劣，而作是一心之宗，如來夙願之力，原無鈍劣。故名此為雜想觀者，指雜亂垢心即是阿彌陀佛不思議身土也，

◎既以大悲為業，何又求生淨土

淨土十疑論

諸佛菩薩以大悲為業，若欲救度眾生，祇應願生三界，於五濁三途中救苦眾生，因何求生淨土，自安其生，捨離眾生，則是無大慈悲，專為自利，障菩提道。

菩薩有二種，一者，久修行菩薩道，得無生忍者，實當所責，二者，未得已還，及初發心凡夫，凡夫菩薩者，要須常不離佛，忍力成就，方堪處三界內，於惡世中，救苦眾生，故智度論云，具縛凡夫，有大悲心，願生惡世，救苦眾生者，無有是處。何以故，惡世界，煩惱強，自無忍力，心隨境轉，聲色所縛，自墮三途，焉能救眾生。假令得生人中，聖道難得或因施戒修福，得生人中，得作國王大臣，富貴自在，縱遇善知識，不肯信用，貪迷放逸，廣造眾罪，乘此惡業，一入三途，經無量劫，從地獄出，受貧賤身，若不逢善知識，還墮地獄，如此輪迴，至於今日，人人皆如是此名難行道也。故維摩經云，自疾不能救，而能救諸疾人，又智度論云，譬如二人，各有親眷為水所溺，一人情急，直入水救，為無方便力故，彼此俱沒。一人有方便，往取船筏，乘之救接，悉皆得脫水溺之難。新發意菩薩，亦復如是。如是未得忍力，不能救眾生，為此常須近佛，得無生忍已，方能救眾生，如得船者。又論云，譬如嬰兒，不得離母，若也離母，或墮坑井，渴乳而死。又如鳥子，翅羽未成，祇得依樹傳枝，不能遠去。翅翮成就，方能飛空，自在無礙。凡夫無力，唯得專念阿彌陀佛，使成三昧。以業成故，臨終斂念得生，決定不疑。見彌陀佛，證無生忍已，還來三界，乘無生忍船，救苦眾生，廣施佛事，任意自在，故論云遊戲地獄行者，生彼國得無生忍已，還入生死國，教化地獄受苦眾生。以是因緣，求生淨土，願識其教。故十住婆沙論名易行道也。

◎諸法體空，本來無生，何又求生

淨土十疑論

諸法體空，本來無生，平等寂滅，今乃捨此求彼，生西方彌陀淨土，豈不乖理哉，又經云，若求淨土，先淨其心，心淨故，即佛土淨，此云何通。

釋有二義，一者總答，二者別答，總答者，汝若言求生西方彌陀淨土，則是捨此求彼，不中理者，汝執住此不求西方，則是捨彼著此，此還成病，不中理也又轉計云，我亦不求生彼，亦不求生此者，則斷滅見。故金剛般若經云，須菩提汝若作是念，發阿耨菩提者，說諸法斷滅相，莫作是念，何以故。發菩提心者，於法不說斷滅相。二別答者，夫不生不滅者，於生緣中，諸法和合，不守自性，求於生體，亦不可得，此生生時，無所從來，故名不生不滅者。諸法散時，不守自性，言我散滅，此散滅時，去無所至，故言不滅，非謂因緣生外，別有不生不滅，亦非不求生淨土，喚作無生。為此中論偈云，因緣所生法，我說即是空，亦名為假名，亦名中道義，又云，諸法不自生，亦不從他生，不共不無因，是故知無生，又維摩經云，雖知諸佛國，及與眾生空，而常修淨土，教化諸群生，又云，譬如有人造立宮室，若依空地，隨意無礙，若依虛空，終不能成，諸佛說法，常依三諦，不壞假名，而說諸法實相，智者熾然求生淨土，達生體不可得，即是真無生。此謂心淨故，即佛土淨。愚者為生所縛，聞生即作生解，聞無生即作無生解。不知生即是無生，無生即是生不達此理，橫相是非，瞋他求生淨土，幾許誤哉。此則是謗法眾人，邪見外道也。

◎既云法性平等，又偏求一佛淨土，與平等性乖，云何得生

淨土十疑論

十方諸佛一切淨土，法性平等，功德亦等，行者普念一切功德，生一切淨土今乃偏求一佛淨土，與平等性乖，云何生淨土。

一切諸佛土，實皆平等，但眾生根鈍，濁亂者多。若不專繫一心一境，三昧難成。專念阿彌陀佛，即是一相三昧，以心專至，得生彼國如隨願往生經云，普廣菩薩問佛，十方悉有淨土，世尊何故偏讚西方彌陀淨土，專念往生，佛告普廣，閻浮提眾生，心多濁亂，為此偏讚西方一佛淨土，使諸眾生專心一境，即易得往生，若總念一切佛者，念佛境寬，則心散漫，三昧難成，故不得往生。又求一佛功德，與一切佛功德無異，以同一佛法性故，為此念阿彌陀佛，即念一切佛，生一淨土，即生一切淨土。故華嚴經云，一切諸佛身，即是一佛身，一心一智慧，力無畏亦然，又云，譬如淨滿月，普應一切水，影像雖無量，本月未曾二，如是無礙智，成就等正覺，應現一切剎，佛身無有二，智者以譬喻得解，智者若能達一切月影即一月影，一月影即一切月影，月影無二故，一佛即一切佛，一切佛即一佛，法身無二故，熾然念一佛時，即是念一切佛也。

◎偏念彌陀佛，為何

淨土十疑論

等是念求生一佛淨土，何不十方佛土中，隨念一佛淨土，隨得往生，何須偏念彌陀佛耶。

凡夫無智，不敢自專，專用佛語故能偏念阿彌陀佛。云何用佛語，釋迦大師一代說法，處處聖教，唯勸眾生專心偏念阿彌陀佛，求生西方極樂世界。如無量壽經，觀經，往生論等，數十餘部經論文等，殷勤指授勸生西方，故偏念也。又彌陀佛別有大悲四十八願，接引眾生。又觀經云，阿彌陀佛有八萬四千相，一一相有八萬四千好，一一好放八萬四千光明，遍照法界念佛眾生，攝取不捨若有念者，機感相應，決定得生。又阿彌陀經，大無量壽經，鼓音王陀羅尼經等云。釋迦佛說經時，皆有十方恆沙諸佛，舒其舌相，遍覆三千大千世界，證成一切眾生念阿彌陀佛。乘佛大悲本願力故，決定得生極樂世界，當知阿彌陀佛，與此世界，偏有因緣何以得知，無量壽經云。末世法滅之時，特駐此經百年在世。接引眾生，往生彼國，故知阿彌陀佛，與此世界極惡眾生，偏有因緣其餘諸佛一切淨土，雖一經兩經略勸往生。不如彌陀佛國，處處經論，殷勤叮嚀勸往生也。

◎具縛凡夫，惡業厚重，云何得生

淨土十疑論

具縛凡夫，惡業厚重，一切煩惱，一毫未斷。西方淨土出過三界，具縛凡夫云何得生。

有二種緣，一者自力，二者他力，自力者，此世界修道，實未得生淨土。是故瓔珞經云，始從具縛凡夫未識三寶，不知善惡因之與果。初發菩提心，以信為本，住在佛家，以戒為本，受菩薩戒，身身相續，戒行不闕，經一劫二劫三劫，始至初發心住，如是修行十信十波羅蜜等，無量行願。相續無間，滿一萬劫，方始至第六正心住。若更增進至第七不退住，即種性位。此約自力，卒未得生淨土。他力者，若信阿彌陀佛大悲願力，攝取念佛眾生，即能發菩提心，行念佛三昧。厭離三界身。起行施戒修福，於一一行中，迴願生彼彌陀淨土，乘佛願力，機感相應，即得往生，是故十住婆沙論云，於此世界修道，有二種，一者難行道，二者易行道，難行者，在於五濁惡世，於無量佛時求阿鞞跋致，甚難可得，此難無數塵沙，說不可盡。略陳有五，一者，外道相善，亂菩薩法。二者，無賴惡人，破他勝德。三者，顛倒善果，能壞梵行。四者，聲聞自利，障於大慈。五者，唯有自力無他力持。譬如跛人步行，一日不過數里，極大辛苦，謂自力也。易行道者，謂信佛語，教念佛三昧，願生淨土，乘彌陀佛願力攝持，決定往生不疑也。如人水路行藉船力，故須臾即至千里，謂他力也。譬如劣夫從轉輪王，一日一夜周行四天下，非是自力，轉輪王力也。若言有漏凡夫不得生淨土者，亦可有漏凡夫應不得見佛身，然念佛三昧，並無漏善根所起有漏凡夫，隨分得見佛身麤相也。菩薩見微細相。淨土亦爾，雖是無漏善根所起，有漏凡夫發無上菩提心，求生淨土，常念佛故伏滅煩惱，得生淨土。隨分得見麤相，菩薩見微妙相，此何所疑，故華嚴經說，一切諸佛剎，平等普嚴淨，眾生業行異，所見各不同，即其義也。

◎得生彼國，云何不退

淨土十疑論

設令具縛凡夫，得生彼國。邪見三毒等常起，云何得生彼國，即得不退，超過三界。

得生彼國，有五因緣不退，云何為五，一者，阿彌陀佛大悲願力攝持，故得不退。二者，佛光常照，故菩提心常增進不退。三者，水鳥樹林風聲樂響，皆說苦空，聞者常起念佛念法念僧之心，故不退。四者，彼國純諸菩薩以為良友，無惡緣境。外無神鬼魔邪，內無三毒等，煩惱畢竟不起，故不退。五者，生彼國即壽命永劫，共菩薩佛齊等，故不退也。在此惡世，日月短促，經阿僧祇劫，復不起煩惱，長時修道，云何不得無生忍也。此理顯然，不須疑也。

◎不求兜率，反求西方何也

淨土十疑論

彌勒菩薩，一生補處，即得成佛，上品十善，得生彼處，見彌勒菩薩，隨從下生，三會之中，自然而得聖果，何須求生西方淨土耶。

求生兜率，亦曰聞道見佛，勢欲相似，若細比較，大有優劣，且論二種，一者，縱持十善，恐不得生，何以得知。彌勒上生經云，行眾三昧，深入正定，方始得生，更無方便接引之義，不如阿彌陀佛本願力，光明力，但有念佛眾生，攝取不捨，又釋迦佛說九品教門，方便接引，殷勤發遣，生彼淨土，但眾生能念彌陀佛者，機感相應，必得生也。如世間慕人，能受慕者機會相投，必成其事。二者，兜率天宮是欲界，退位者多，無有水鳥樹林，風聲樂響，眾生聞者，悉念佛發菩提心，伏滅煩惱，又有女人，皆長諸天愛著五欲之心，又天女微妙，諸天耽玩，不能自勉。不如彌陀淨土，水鳥樹林，風聲樂響，眾生聞者，皆生念佛發菩提心，伏滅煩惱，又無女人二乘之心，純一大乘清淨良伴，為此煩惱惡業畢竟不起，遂至無生之位。如此比較，優劣顯然，何須致疑也，如釋迦佛在世之時，大有眾生見佛不得聖果者如恆沙。彌勒出世亦爾，大有不得聖果者，未如彌陀淨土，但生彼國已，悉得無生法忍，未有一人退落三界，為生死業縛也。又聞西國傳云，有三菩薩，一名無著，二名世親，三名師子覺，此三人契志同生兜率，願見彌勒，若先亡者，得見彌勒，誓來相報，師子覺前亡，一去數年不來，後世親無常，臨終之時，無著語云，汝見彌勒，即來相報，世親去已，三年始來，無著問曰，何意如許多時始來，世親報云，至彼天中，聽彌勒菩薩一座說法，旋繞即來相報，為彼天日長，故此處已經三年，又問，師子覺今在何處，世親報云，師子覺為受天樂，五欲自娛，在外眷屬，從去已來，總不見彌勒，諸小菩薩生彼，尚著五欲，何況凡夫，為此願生西方，定得不退，不求生兜率也。

◎臨終十念，云何可通

淨土十疑論

眾生無始以來，造無量業，今生一形不逢善知識，又復作一切罪業，無惡不造，云何臨終十念成就，即得往生，出過三界結業之事，云何可通。

眾生無始以來，善惡業種多少強弱，並不得知。但能臨終遇善知識，十念成就者，皆是宿善業強。始得遇善知識，十念成就，若惡業多者，善知識尚不可逢，何可論十念成就又汝以無始以來惡業為重，臨終十念為輕者，今以道理三種較量輕重不定，不在時節久近多少。云何為三，一者在心，二者在緣，三者在決定。在心者，造罪之時，從自虛妄顛倒生，念佛者，從善知識，聞說阿彌陀佛真實功德名號生，一虛一實，豈得相比譬如萬年闇室，日光暫至，而闇頓滅豈以久來之闇，不肯滅耶。在緣者，造罪之時，從虛妄癡闇心，緣虛妄境界顛倒生，念佛之心，從聞佛清淨真實功德名號，緣無上菩提心生，一真一偽，豈得相比。譬如有人被毒箭中，箭深毒慘，傷肌破骨，一聞滅除藥鼓，即箭出毒除。豈以箭深毒慘而不肯出也。在決定者，造罪之時，以有閒心，有後心也。念佛之時，以無閒心，無後心，遂即捨命，善心猛利，是以即生譬如十圍之索，千夫不制，童子揮劍，須臾兩分，又如千年積柴，以一豆火焚，少時即盡，又如有人，一生以來，修十善業，應得生天，臨終之時，起一念決定邪見，即墮阿鼻地獄，惡業虛妄，以猛利故，尚能排一生之善業，令墮惡道，豈況臨終猛心念佛，真實無間善業，不能排無始惡業，得生淨土，無有是處。又云，一念念佛，滅八十億劫生死之罪，為念佛時心猛利故，伏滅惡業決定得生，不須疑也。上古相傳，判十念成就作別時意者，此定不可，何以得知攝論云，由唯發願故，全無有行，雜集論云，若願生安樂國土即得往生，若聞無垢佛名即得阿耨菩提者，並是別時之因，全無有行，若將臨終無間十念猛利善行是別時意者，幾許誤哉。願諸行者深思此理，自牢其心。莫信異見，自墜陷也。

◎女人根缺，必不得生

淨土十疑論

西方去此十萬億佛剎，凡夫劣弱，云何可到，又往生論云，女人及根缺，二乘種不生，既有此教，當知女人及以根缺者，必定不得往生。

為對凡夫肉眼生死心量說耳，西方去此十萬億佛剎，但使眾生淨土業成者，臨終在定之心，即是淨土受生之心，動念即是生淨土時，為此，觀經云彌陀佛國，去此不遠。又業力不可思議，一念即得生彼，不須愁遠。又如人夢，身雖在床，而心意識，遍至他方一切世界，如平生不異也。生淨土亦爾，動念即至，不須疑也。女人及根缺，二乘種不生者，但論生彼國無女人，及無盲聾瘖啞人，不道此間女人根缺人不得生彼，若如此說者，愚癡全不識經意，即如韋提夫人，是請生淨土主。及五百侍女，佛授記悉得往生彼國。但此處女人，及盲聾瘖啞人，心念彌陀佛，悉生彼國已，更不受女身，亦不受根缺身。二乘人但迴心願生淨土，至彼更無二乘執心。為此故云，女人及根缺，二乘種不生。非謂此處女人，及根缺人，不得生也。故無量壽經四十八願云，設我得佛，十方世界一切女人，稱我名號，厭惡女身捨命之後，更受女身者，不取正覺，況生彼國，更受女身，根缺者亦爾。

◎不斷淫欲，得生彼否

淨土十疑論

今欲決定求生西方，未知作何行業，以何為種子，得生彼國。又凡夫俗人皆有妻子，未知不斷淫欲，得生彼否。

欲決定生西方者，具有二種行，定得生彼。一者厭離行。二者欣願行。言厭離行者，凡夫無始已來，為五欲纏縛。輪迴五道，備受眾苦，不起心厭離五欲，未有出期，為此常觀此身，膿血屎尿，一切惡露，不淨臭穢，故涅槃經云，如是身城，愚癡羅剎，止住其中，誰有智者，當樂此身，又經云，此身眾苦所集，一切皆不淨，扼縛廱瘡等，根本無義利，上至諸天身，皆亦如是，行者若行若坐，若睡若覺常觀此身，唯苦無樂，深生厭離，縱使妻房不能頓斷，漸漸生厭，作七種不淨觀。一者觀此淫欲身，從貪愛煩惱生，即是種子不淨。二者父母交會之時，赤白和合，即是受生不淨。三者母胎中在生臟下居熟臟上，即是住處不淨。四者在母胎時，唯食母血，即是食噉不淨。五者日月滿足，頭向產門，膿血俱出，臭穢狼藉，即是初生不淨。六者薄皮覆上，其內膿血遍一切處，即是舉體不淨，七者乃至死後膨脹爛壞，骨肉縱橫，狐狼食噉，即是究竟不淨，自身既爾，他身亦然。所愛境界，男女身等，深生厭離，常觀不淨。若能如此觀身不淨之者，淫欲煩惱，漸漸減少，又作十想等觀，廣如經說，又發願願我永離三界雜食臭穢膿血不淨耽荒五欲男女等身，願得淨土法性生身，此為厭離行。二明欣願行者，復有二種，一者先明求往生之意，二者觀彼淨土莊嚴等事，欣心願求，明往生意者，所以求生淨土，為欲救拔一切眾生苦故，即自思忖，我今無力，若在惡世，煩惱境強，自為業縛。淪溺三途，動經劫數，如此輪轉，無始已來，未曾休息，何時能得救苦眾生，為此求生淨土，親近諸佛，若證無生忍，方能於惡世中救苦眾生，故往生論云，言發菩提心者，正是願作佛心，願作佛心者，則是度眾生心，度眾生心者，則是攝眾生生佛國心。又願生淨土，須具二行，一者必須遠離三種障菩提門法，二者須得三種順菩提門法，何者為三種障菩提法，一者依智慧門，不求自樂，遠離我心貪者自身故。二者依慈悲門，拔一切眾生苦，遠離無安眾生心故，三者依方便門，當憐憫一切眾生，欲與其樂，遠離恭敬供養自身心故。若能遠三種菩提障，則得三種順菩提法，一者無染清淨心，不為自身求諸樂故。菩提是無染清淨處，若為自身求樂，即染身心障菩提門。是故無染清淨心，是順菩提門。二者安清淨心，為拔眾生苦故，菩提心是安隱一切眾生清淨處，若不作心拔一切眾生，令離生死苦，即違菩提門。是故安清淨心是順菩提門，三者樂清淨心，欲令一切眾生得大菩提涅槃故，菩提涅槃是畢竟常樂處，若不作心令一切眾生得畢竟常樂，即遮菩提門。此菩提因何而得，要因生淨土，常不離佛。得無生忍已，於生死國中，救苦眾生。悲智內融，定而常用。自在無礙，即菩提心。此是願生之意。二明欣心願求者。希心起想，緣彌陀佛。若法身，若報身等。金色光明，八萬四千相，一一相中八萬四千好，一一好放八萬四千光明。常照法界，攝取念佛眾生。又觀彼淨土七寶莊嚴妙樂等，備如無量壽經觀經十六觀等，常行念佛三昧，及施戒修等一切善行。悉以迴施一切眾生，同生彼國，決定得生。此謂欣願門也。

◎念佛名者，必成於三昧

念佛三昧寶王論

夫心之二也，生於群妄，群妄雖虛，惑者猶滯。滯之不釋，聖以之憂，玄韻暢而無說，法身空而具相，相之不明，說之不圓，一味之旨，絕言之路，詎可知其所歸歟。三昧之宗者，欲令弱喪知不二法門，存乎語默，匪唯淨名杜口，文殊興讚而已矣。何則，夫帝網未張，千瓔焉覿。宏綱忽舉，萬目齊開。浴大海者，已用於百川。念佛名者，必成於三昧。一言以蔽，其在茲焉，亦猶清珠下於濁水，濁水不得不清。佛想投於亂心，亂心不得不佛。既契之後，心佛雙亡，雙亡定也。雙照慧也。即定慧齊均，亦何心而不佛，何佛而不心，心佛既然，則萬境萬緣無非三昧者也，

◎訶欲

念佛三昧寶王論

訶欲者，如菩薩訶色欲經云，女色者，世間之枷鎖，凡夫戀者，不能自拔，女色者，世間之重患，凡夫困之，至死不免。女色者，世間之衰禍，凡夫遭之，無□不至。行者既得捨之，若復顧念。是為從獄得出，還復思入。從狂得止，而復樂之。從病得差，復思得病。智者愍之，知其狂而顛蹶，死無日矣凡夫重女，甘為僕使，終身馳驟，為之辛苦，雖復鐵鑕千刃，鋒鏑交至。甘心受之，不以為患，狂人樂狂，不是過也。行者若能棄之不顧，是則破枷脫鎖，惡狂厭病。離於衰禍，既安且吉。得出牢獄，永無患難。女人之相，其言如蜜，其心如毒，譬如停泉澄波，而蛟龍居之。金山寶窟，而師子處之。當知此害，不可近也。室家不和，婦人之由，毀宗敗族，婦人之罪，實為陰賊，滅人慧明，亦如獵圍，鮮得出者。譬如高羅，群鳥落之，不能奮飛，又如密網，眾魚投之，則剖腸俎肌，亦如闇坑，無目投之，如蛾赴火，是以智者知而遠之，不受其害，惡而穢之，不為此物之所惑也。

◎放心

念佛三昧寶王論

放心者，如大寶積經云，文殊師利告善住天子言，若人一心，專精自守，貪欲心發，即應覺知。方便散除，還令寂靜。云何散除，應作是念。此是空，此是不淨，求此欲心生處滅處，從何所來，去至何所是中誰染，誰受染者，誰為染法。如是觀時，不見能染，不見所染，不見染事。以不見故，則無有取，以不取故，則無有捨。以不捨故，則無有愛。不捨不愛，則名離欲寂靜涅槃也，若又恣心入諸塵勞生死之內，而亦不患貪恚癡等煩惱過患，是謂放心。

◎佛想門

念佛三昧寶王論

大集經云，若諸王臣打罵出家持戒破戒，罪同出百億佛身血。若見被袈裟者，無論持犯，但生佛想，佛想者，念佛三昧也斯之金口，明不輕之深旨也，安得恣行打罵，而不懼哉。經云，寧為心師，不師於心。見慳貪人作施想。見破戒人作持戒想。夫然，則不為六蔽境界之所纏，蓋成六度彼岸之觀門焉。若住分別之心，自取冥司之罰，不亦哀哉。若能翻此見心，則念佛三昧，如川之流矣。

◎未悟從何得醒

念佛三昧寶王論

夫長江之源，濫乎一觴，大迷之本，存乎二見，若謂念外立無念，生外立無生，則生死異於涅槃也。萬佛洪音，莫之能訓矣，若了念而無念，觀生而不生，煩惱即菩提也。

◎遍緣一切，皆見如來

念佛三昧寶王論

起心遍緣六塵三業，仍發妙願，入佛境界，一一緣起，不離如來，名悉皆見矣。此是圓見，非由眼也，故涅槃經云，聲聞人雖有天眼，名為肉眼，學大乘者，雖有肉眼，名為佛眼，可以故，曉了己身，有佛性故。又如勝天王經中，佛告天王，菩薩摩訶薩，以方便力，行般若波羅蜜，於一切法，心緣自在。緣一切色，願得佛色，無所得故心緣眾聲，願得如來微妙音聲。心緣眾香，願得如來清淨戒香。心緣諸味，願得如來味中第一大丈夫相。心緣諸觸，願得如來柔軟手掌。心緣諸法，願得如來寂靜之心。心緣自身，願得佛身，心緣自口，願得佛口。心緣自意，願得如來平等之意。天王，菩薩摩訶薩，行般若波羅蜜，無有一心一行空過，不向薩婆若者，遍緣諸法，而能不著。觀見諸法，無不趣向菩提之道，菩薩修習諸行，皆因外緣而得成立。

◎念未來佛即與過現諸佛等

念佛三昧寶王論

華嚴經云，一切諸如來，同共一法身，一心一智慧，力無畏亦然。楞伽偈云，迦葉拘留孫，拘那含我是。以此四種等，我為佛子說。言四等者，一字等，同名佛也。二語等，皆具迦陵頻伽梵音聲相。三法等，盡得菩提分法無障礙智也，四身等，法身色聲相好無差也。起信論云，依方故轉，方實不轉。夫如是，則悟者悟於一方群方自正，念者念於一佛，諸佛現前經所謂水不上升，月不下降，光淨因緣，虛空皓月，現於清水，彼佛不來，我身不往。念佛因緣，如來寶月，現於心水。如說頌曰，菩薩清涼月，游於畢竟空，眾生心水淨，菩提影現中。

◎一念十念往生何者為正

念佛三昧寶王論

如佛所說，謗佛毀經，打僧罵尊，五逆四重，皆一念惡業成，墮無間獄，猶如箭射。今之念佛生於淨土，亦一念善業成，即登極樂，猶如屈臂。前一念五陰滅，後一念五陰生。如蠟印印泥，印壞文成，尚不須兩念，豈要至十念哉。打僧罵尊，雖非正逆，是五逆之類也。又一念者。如經云，愛酪沙彌，生一念愛心，後生酪中作蟲。又大薩婆長者妻，坐對明鏡，自愛其身。海風破船，生故屍中作蟲。嬉戲往來，不離其所，斯皆一念，非十念也。又大無量壽經，明一念念佛，皆得往生。觀經十念，良有以也，蓋為遘疾□羸，力微心劣，故須十稱彌陀，以助其念。若心盛不昧一念生焉。亦猶栽植絲髮，其茂百圍也。

◎佛光與魔光

念佛三昧寶王論

魔光乃有影耀眼，佛光乃無影不耀眼。故楞伽偈曰，佛地名最勝，清淨妙莊嚴，照耀如盛火，光明悉遍至，熾燄不壞目，周輪化三有。又光之真也，令念佛人身心澄渟清淨。光之偽也，令念佛人心躁動恍惚，故涅槃經云，澄渟清淨，即真解脫，真解脫者，即是如來明矣。

◎寧起有見，不起空見

念佛三昧寶王論

夫至人冥真體寂，虛空其懷，雖復萬法並照，而心未嘗有，則真智無緣，故無念可名。俗智有緣，故念想以生。又想不異空，空不異想，名第一義中道之理也。此顯法身矣，空即是想，名俗諦之理也。恆沙萬德，皆依俗諦，此顯報身矣。想即是空，名真諦之理也。破二十五有，得二十五三昧。常空常化，和光利物，此顯化身矣。是則以三觀觀三諦，證三德，成三身。乃至十種三法，有何不可。而欲擯於清淨之想，取無想之想耶。塞於禪定之門，而取成佛之閾耶。楞伽密嚴經，皆曰：寧起有見如須彌者，謂信有因果，存想念佛，生極樂淨國，故曰寧起有也。不起空見如芥子者，謂撥無因果，諦于念佛，生阿鼻地獄，故云不起空也。吁可畏者，其在茲焉。

◎三昧

念佛三昧寶三論

夫稱三昧者何，思專想寂之謂也。思專則志一不移，想寂則氣虛神朗，氣虛則智恬其照，神朗則無幽不徹。斯二乃是自然之玄符，會一而致用也。

◎佛有三身如何憶念

念佛三昧寶王論

夫佛之三身，法報化也。法身者，如月之體。報身者，如月之光。化身者，如月之影。萬水之內，皆有月焉。此月為多為一耶。不可言一，萬水之月常差矣。不可言多，虛空之月常一也。如梵書伊字，摩醯三目，縱橫並別。皆不可議也。經云，或現小身丈六八尺者，皆眾生心水中佛也。佛尚無形，豈有二哉。淨國穢土，亦自彼耳。若欲將念三身，破三種障。今試明之，爾佛身之生，從止觀生。止觀不均，其障必起。念佛之人，修止心沈，昏闇障起，而障化身佛。又須以觀心策之。念白毫光，破昏闇障也。修觀心浮，無惡不造，而障報身佛。還修於止，止一切惡。念諸佛昔因，恆沙功德，智慧圓滿，酬因日報，破惡念障也，若二邊障動，詭狀殊形。萬相紛綸，兩賊強耎，障法身佛也。以中道第一義空破之，偈曰。無色無形相，無根無住處，不生不滅故，敬禮無所觀。所觀之理，如毘嵐猛風，吹散重雲，顯明法身清淨寶月，破逼惱障也，應病與藥，不其然歟。我既化人，人亦化物，物我俱成，三昧彌興，眾生無盡，三昧不絕也。

◎所念之佛，窮玄極聖，能念之人尚在凡位安得叨竊，言同正覺

念佛三昧寶王論

三昧海經云，所念之佛，如出胎師子王，喻佛果也。能念佛人，如在胎師子王，喻佛子也。因果雖殊，威神相繼。論其佛也，更何異焉。欲令在胎師子，便能哮吼飛落走伏者，未之有也。出胎之後，可翹足而待，曾何闕矣，而因果相同，其義一也。

◎有念有思，有生有滅，安得無所念心而修念佛

念佛三昧寶王論

無念之說，人多泣歧。不細精研，猶恐迷徑，今以理事門辨之，言理門者。真無念也。釋曰，有之與無，即此念而本無矣。何者。佛從念生，心即是佛。如刀不自割，指不自觸，佛不自佛，心不自心，安得佛外立心，心外立佛。佛既不有，心豈有哉。無心念佛，其義明矣。故世人謂念佛，有念也。吾則謂念佛，無念也。更何惑焉。又念即是空，焉得有念，非念滅空，焉得無念念性自空，焉得生滅又無所念心者，應無所住也。而修念佛者，而生其心也。無所念心者，從無住本也。而修念佛者，立一切法也。無所念心者，念即是空也。而修念佛者，空即是念也。不異之旨，此明中道矣。

◎六度萬行未有一法不是念佛

念佛三昧寶王論

如菩薩念佛三昧經破相偈曰，念佛真金色，安住無者心。觀法何名佛，攝心恆相續。金色非如來，四陰亦如是。離色非如來，想色應當知。此是佛世尊，最勝寂靜處。善能滅一切，外道諸邪見。如龍王降雨，澤及於一切。此經明六度萬行，未有一法不是念佛三昧者也。

夫佛生於心，般舟無念而已至。境出於我，法華不速而自來。無所念心者，絕諸亂想也。而修念佛者，善想一佛也。文殊所說摩訶般若經云，若人學射，久習則巧。後雖無心，箭發皆中，若人欲入一行三昧，隨佛方所，專稱名字，念念相續，即於念中見三世佛。如彼習射，既熟之後，無心皆中，非無念也，何耶，是以方等曰矻矻念，勿休息，佛當現也。瓔珞經云，道名一心，多想非道，坐禪三昧經云，菩薩坐禪，不念一切，唯念一佛。如清泠海中，金須彌山王。乃至功德法身，亦如是念。

◎無念是三昧，直超無念，更何迂迴，而用於念

念佛三昧寶王論

楞伽經云，用楔出楔。俗諺云，使賊捉賊，今則以念止念，有何不可。況念之熟也，不謀而自成，不用力矣。如劍客舞劍，忽揮之青雲。以鞘背承，未嘗或失。庖丁解牛，投刃皆虛，音合桑林之舞。此念之熟也。不亦明焉。故起信論云，若知雖說，無有能說可說，雖念亦無能念可念，名為隨順。若離於念，名為得入。得入者，真如三昧也。況乎無念之位，在於妙覺，蓋以了心初生之相也。而言之初相者，所謂無念非菩薩十地所知。而今之人，尚未階十信，即不依馬鳴大士，從說入於無說，從念入於無念，實恐慕崇臺而輕累土，倒裳索領，其可得哉。

◎能念之心，所念之佛，豈非二妄耶

念佛三昧寶王論

楞伽經云，了心及境界，妄想即不生，不生心者，即種種遠離能相所相。吾今念千輪卍字，紺目白毫種種之相，皆吾自心，無佛可得。緣既不有，心豈有哉。則能相之念，所相之佛，自遠離矣。安得住於二妄想耶。前聖所知，轉相傳授，妄想無性，於茲悟矣。又如觀佛實相，觀身亦然。遇境皆真，無心不佛。中道之理遍於一切，豈存於所緣之佛歟。又解云，如鼻有墨點，對之明鏡，人惡其墨，但揩于鏡，其可得耶。好惡是非，對之前境，不了自心，但尤於境，其可得耶。未若洗分別之鼻墨，則一鏡圓淨矣。萬境咸真矣，執石成寶矣，眾生即佛矣。

◎念中道第一義—法身佛

念佛三昧寶王論

依達摩大師稱法之行，理觀用心。皆是念中道第一義諦法身佛也。必不離念存於無念，離生立於無生。若謂離之而別立者，斯不了煩惱即涅槃，眾生即諸佛。安得悟彼瓦礫如真珠哉。既離之不可即念佛，而真無念也，即往生，而真無生也夫如是，則其義煥然，若秋天澄霽，明月出雲矣。豈同愚人觀指而不觀月哉。

◎何不求自心，而求外佛耶

念佛三昧寶三論

子謂念佛三昧無上妙禪，非心行中求者，不然也，為子明之，夫心之為行者，行於三境也。一行善境，即念佛三昧，善中之善，天中之天，二行不善境，謂貪瞋癡等，諸惡境界，三行無記境，謂其心不住，善惡不緣，若論夫理性，理遍前三，語其順理，唯留善境經云，所謂取我是垢，不取我是淨者，謂不了法性體無慳貪，違於法性而不行施，縱施住施，不能捨施，非垢如何，若能了知隨順法性，行檀波羅蜜，無慳施相，善順於理，非淨如何，不善無記，乘於法性，不可與善聯鑣也。故勝天王問佛，云何菩薩通達禪波羅蜜，佛告天王，菩薩摩訶薩，學般若波羅蜜，行禪波羅蜜，當觀此心，此行於何境，若善，不善，無記境界，若行善境，則勤修習，譬如蓮華，不停水滴，一不善法，不得暫住。據斯金口，豈有不善無記而不擯之哉。是則順理善心，行於善境，熾然念佛，解脫在心行中。若謂念佛心行而非解脫者，不善無記二種心行豈得有哉。如斯解脫，迷之則滯於浩劫，悟之則證如反掌。習禪明鏡，允茲在茲。如來世雄，考彼群定，以念佛三昧為禪中王。諸餘三昧有待有對者，皆匹夫之定耳。然寶王三昧，不住尊相，不住卑相，邪相，正相，生死相，涅槃相，煩惱相，菩提相，靜相，亂相，成正覺相，度眾生相，坐道場相，無所得相，以是等相，皆悉不住。猶如夢覺，廓無來去，故大品云，無去無來是佛，夫如是，則尚遣乎中道，豈住於邊徼哉。

◎三業供養，佛在滅後，獻福何多

念佛三昧寶王論

若如來在世，金山晃耀，嚴相赫然，誰有睹之，不發道意。獻華伸懇，不亦易哉，洎世雄晦跡，月隱重山。不奉真儀，但傳貝葉，對之形像，發無上意。能獻一華，此志此心，足可嘉尚。有如是者，不亦難哉。涅槃云，乃至獻一華，則生不動國。是則一香一華，一燈一樂，及以飲食，盡心樂得奉薦三世諸佛者，淨土妙因，成聖元始安得輕易其事，而不遵之哉。若離於此行，而聽無稽之言。獻心華，點心燈，焚心香，禮心佛，而欲求於正覺者，亦何異騁猿猴之巧，守梅林之望歟，及令彼衣心衣，飯心飯，則困拒不已。至於六度萬行，何乃排於空見之心哉。指心望空之言，其過若此，不可不慎也。

◎念佛三昧—永明壽和尚

念佛三昧寶王論

法華三昧者，即念佛三昧也。是以如來名此勝定，為三昧寶王，為光明藏，為除罪珠，為邪見燈，迷衢者導，王子金印，貧夫寶藏，空三昧，聖三昧陀羅尼，真思惟，最勝觀，如意珠，佛性，法性，僧性，無盡藏，勝方便，大慧光明，消惡觀法三昧等，故知教理行果，八萬四千波羅蜜門，皆是念佛三昧之異名也，夫如是，則獻一華，遍奉於三世塵剎，念一佛體通於未來世雄。如大地而為射的，豈有箭發而不中者哉，不然則為思益經畏空捨空行空索空之誚耳。

◎屈禪讚淨，此疑非小

淨土或問

有禪無淨土，十人九蹉路，無禪有淨土，萬修萬人去，看他此等語言，主張淨土，無少寬容，無乃自屈其禪，而過讚淨土耶，此疑非小。

大哉問也。當知永明非過讚也，深有功於宗教者也惜永明但舉其綱，而發明未盡，故未能盡遣禪者之疑也，余忝學禪，未諳淨土，然亦嘗涉獵淨土諸書，稍知其概，本是易行易入之方，亦是難說難信之法。所以釋迦慈父現在世時，為諸弟子說彌陀經。預知末法眾生，少能信向，故引六方諸佛出廣長舌說誠實言，以起其信，以破其疑，及於經末，因諸佛所讚，乃復自言，當知我於五濁惡世，行此難事為一切世間說此難信之法，是為甚難。此皆苦口叮嚀，勸人信向矣。且大悲世尊垂救末劫，凡金口所宣，一偈一句，而人非人等，莫不信受奉行。獨於淨土之說，則閒有疑者，何哉，良由淨土教門，至廣至大。淨土修法，至簡至易。以其廣大而簡易，故聞者不能不疑焉，所謂廣大者，一切機根攝收都盡。上而至於等覺位中，一生補處菩薩，亦生淨土，下而至於愚夫愚婦，與夫五逆十惡無知之徒，臨終但能念佛悔過，歸心淨土者，悉獲往生也。所謂簡易者，初無艱難勞苦之行，又無迷誤差別之緣。但持阿彌陀佛四字名號，由此得離娑婆，得生極樂，得不退轉，直至成佛而後已也，其廣大既如彼，其簡易又如此故雖智者，亦不能無疑焉，汝如知此，則知永明之讚，深有意焉，而非過也。

◎大事既明，何求淨土

淨土或問

禪宗悟達之士，既曰見性成佛。大事既明，當行佛教，廣度生靈。其肯復求淨土之生乎。

汝但未悟使汝既悟，則汝淨土之趨，萬牛不能挽矣。見卵而求時夜，何太早計耶。汝將謂一悟之後，習漏永除，便得不退轉耶。汝將謂一悟之後，更無遍學佛法修行證果等事耶。汝將謂一悟之後，便可上齊諸佛，入生入死，不受障緣之所撓耶。審如是，則諸大菩薩修六度萬行，動經恆河沙數劫者，反有愧於汝矣。古教有云。聲聞尚有出胎之昧，菩薩亦有隔陰之昏，況近時薄解淺悟，而自救不了者乎，縱有悟處深遠，見地高明，行解相應，志在度人者，奈何未登不退，力用未充。居此濁惡，化此剛強，此亦先聖之所未許。如以未完不固之舟，濟多人於惡海，自他俱溺，其理必然。故往生論云，欲遊戲地獄門者，必生彼土，得無生忍已，還入生死，救苦眾生，以此因緣，求生淨土。又先聖有云，未得不退轉位，不可混俗度生。未得無生法忍要須常不離佛。譬如嬰兒，常不離母。又如弱羽，只可傳枝。

今此國中，釋迦已滅，彌勒未生。而況四惡苦趣，因果牽纏。外道邪魔，是非扇亂。美色淫聲之相惑。惡緣穢觸之交侵，既無現佛可依，又被境緣所撓，初心悟達之人，鮮有不遭其退敗者。所以世尊殷勤指歸極樂者，良有以也。蓋彼彌陀，現在說法。樂土境緣，種種清淨。倘依彼彿，忍力易成。高證佛階，親蒙授記，然後出化眾生，去來無礙也。以是之故，雖上根利器，猶願託生，況汝中下之輩，初得發明者乎。豈不見觀佛三昧經中，文殊自敘宿因，謂得念佛三昧，常生淨土，世尊復記之日，汝當往生極樂世界。又不見華嚴經中，普賢勸進善財童子，海會大眾。以十大願王，導歸極樂。其偈云。願我臨欲命終時，盡除一切諸障礙，面見彼佛阿彌陀佛，即得往生安樂剎，又云，彼佛眾會咸清淨，我時於勝蓮華生，親觀如來無量光，現前授我菩提記，蒙彼如來授記已，化身無數百俱胝，智力廣大遍十方，普利一切眾生界。又不見入楞伽經中，授記龍樹偈云，南天竺國中，大名德比丘，厥號為龍樹，能破有無宗，世間中顯我，無上大乘法，得初歡喜地，往生安樂國。又不見起信論中，馬鳴菩薩有求生之願。無量壽論，天親菩薩有願往之心，又不見大寶積經中，印許淨飯王，及七萬釋種，同生安養，十六觀經中，指示韋提夫人，及五百侍女，同覲彌陀。且淨飯韋提等，皆是現得無生法忍，西竺似此之流，不可得而勝數矣。東土如廬山遠公，合社高人，天台賢首，諸宗尊者，自行化他，曰僧曰俗，同生淨土者，又可得而勝數耶。只如文殊普賢，大菩薩也。善財海眾，遍參知識，悟同諸聖者也。馬鳴龍樹等，亦菩薩也，亦禪宗以為大祖師也。此諸聖人，所悟所證，比今悟達之士，為何如哉。彼尚願生樂國，賴近彌陀，而汝一悟之後，更不求生，則龍樹馬鳴普賢文殊等，反不若汝，汝何不自揣其心，自量其力所修所證，誠有過於二菩薩，二禪祖者乎。所參知識，所悟佛性，誠有過於善財海眾者乎。所得無生法忍，受佛印證，誠有過於淨飯韋提者乎。淨飯國王，佛之父也七萬釋種，佛之親屬也。淨土之生，倘無利益，佛忍自誤其與親屬乎。向謂得無生法忍者，可許混俗度生，今其父王親屬既得此忍，而尚記往生。則如來護持保養之意，豈不深且遠乎。多見今之禪者，不究如來之了義，不知達摩之玄機。空腹高心，習為狂妄。見修淨土，則笑之曰，彼學愚夫愚婦之所為，何其鄙哉，余嘗論其非鄙愚夫愚婦也，乃鄙文殊普賢龍樹馬鳴等也。非特自迷正道，自失善根自喪慧身，自亡佛種。且成謗法之業，又招鄙聖之殃，佛祖視為可哀憐者。

◎唯心淨土，本性彌陀，復求萬億土外之極樂，何也

淨土或問

淨土攝機，誠乎廣矣。愚不敢復議矣。然亦嘗聞有唯心淨土，本性彌陀之說。愚竊喜之。及觀淨土經論，所謂淨土者，十萬億土外之極樂也，所謂彌陀者，極樂國中之教主也。是則彼我條然，遠在唯心本性之外矣。果何謂耶。

汝言局矣。不識汝心之廣大而明妙者矣。楞嚴云，色身外洎山河虛空大地，咸是妙明真心中物。又云，諸法所生，唯心所現。安有佛土而不在吾心者哉，當知淨土唯心，心外無土，如大海之現群漚，無一漚能外海也。唯心淨土，土外無心猶眾塵之依大地，無一塵不名地也。又當知先聖有云，唯此一心，具四種土，一曰凡聖同居，二曰方便有餘，三曰實報無障礙，四曰常寂光也，一凡聖同居土者，自分二類，初曰同居穢。次曰同居淨，初同居穢土者，娑婆之類是也。居其中者，有凡有聖，而凡聖各二，凡居二者一惡眾生，即四趣也，二善眾生，即人天也，聖居二者，一實聖，即四果辟支，通教七地，別十住，圓十信後心，通惑雖盡，報身猶在，皆名實也。二權聖，謂方便實報寂光土中法身菩薩及妙覺佛，為利有緣，應生同居，皆是權也。是等與凡共住，故云凡聖同居，四趣共住，故云穢土也。次同居淨土者。且如極樂國，雖果報殊勝，非餘可比，然亦凡聖同居。何以故，雖無四趣，而有人天，以生彼土者，未必悉是得道之人。如經云，犯重罪者，臨終懺悔念佛，即得往生，故知雖具惑染亦得居也。聖居權實，類前可知，但以無四惡趣，故名為淨。或曰，具明土相，復多不同，如無動界，雖是淨土，猶有男女及須彌等。淨土既其不同，穢土亦應不等也。二方便有餘土者。二乘，三種菩薩，證方便道者之所居也，何則，若修二觀，斷通惑，盡塵沙。別惑無明未斷，捨分段身而生界外，受法性身，即有變易。所居之土，名有餘者，無明未斷也。名方便者，方便行人之所居也，故釋論云，出三界外有淨土，聲聞辟支佛出生其中，受法性身，非分段生也。三實報無障礙土者，無有二乘，純諸法身菩薩所居。破無明，顯法性，得真實果。而無明未盡，潤無漏業，受法性報身，亦名果報國。仁王經云，三賢十聖住果報是也，以觀實相，發真無漏，所得果報，故名為實。修因無定，色心無礙，故名實報無障礙土。華嚴明因陀羅網世界是也。四常寂光土者，妙覺極智所照如如法界之理，名之為國，亦名法性。但真如佛性，非身非土，而說身土，離身無土，離土無身，名身土者，一法二義，普賢觀，毘盧遮那住處，名常寂光。前二土是應，即應佛所居，第三亦應亦報，即報佛所居。第四但是真淨。非應非報，法身所居。又云，常即法身，寂即解脫，光即般若。如世伊三點，不縱橫並別，名祕密藏。諸佛如來所遊居處，真常究竟，極為淨土，由是觀之所謂十方微塵國土者，唯吾心中之土也。三世恆沙諸佛者，唯吾心中之佛也。知此，則知無一土不依吾心而建立。無一佛不由吾性而發現，然則十萬億外之極樂，獨非唯心之淨土乎。極樂國中之教主，獨非本性之彌陀乎。又當知唯此一心，具含十界。身土融通，重重無礙，又當知心佛眾生，三無差別，生佛互現，念念交參，所以云。諸佛心內眾生，塵塵極樂，眾生心中諸佛，念念彌陀。又云，十方淨穢，卷懷同在於剎那。一念色心，羅列遍收於法界，並天真本具，非緣起新成。一念既然。一塵亦爾。故能一一塵中一切剎，一一心中一切心，一一心塵復互周，重重無盡無障礙，一時頓現非隱顯，一切圓成非勝劣，若神珠之頓含眾寶，猶帝網之交映千光。我心既然，生佛體等，如此，則方了遷神億剎，實生乎自己心中。孕質九蓮，豈逃乎剎那際內，又云，極樂遍在一切處，舉一而全收也。如帝釋殿上，千珠寶網，千珠光影咸入一珠。一珠光影遍入千珠。雖珠珠互遍，此珠不可為彼，彼珠不可為此。參而不雜，離而不分，一一遍彰，亦無所在極樂淨土，即千珠之一。十萬億國，亦各千珠之一。至若三乘人天，下至地獄餓鬼畜生修羅，一一無非千珠之一。阿彌陀佛，亦千珠直示一珠。見一佛，即見十方諸佛，亦見十方九界眾生。微塵剎海，十世古今。一印頓圓，無餘法矣。如上所引，皆佛祖聖賢遞相發揚之明訓也，知此，則知諸剎諸塵，塵塵皆唯心之極樂也。一塵一佛，佛佛皆本性之彌陀也。復何疑哉。

◎既謂淨穢融通，塵塵極樂，可娑婆獨不免於穢耶

淨土或問

凡夫業感，即淨而穢。佛眼所觀，即穢皆淨。豈釋迦報境而果穢哉。

◎含攝無餘，吾信唯心之大矣，圓融無礙，吾信唯心之妙矣，奈何尚滯迷情，未離穢業，則吾唯心之土，何由淨耶

淨土或問

心垢土垢，心淨土淨，故維摩經云，欲得淨土，當淨其心，隨其心淨，則佛土淨，夫欲淨其心者，捨淨土之修法，他無能焉。

◎淨土修法，其詳可得聞乎

淨土或問

淨土無修，修因迷有。法無高下，高下由根。根有多殊，修分多類，攝其多類，總有三門。一曰觀想，二曰憶念，三曰眾行，皆依極樂彌陀以為之主也。一曰觀想者，如觀經云，諸佛如來是法界身，入一切眾生心想中，是故汝等心想佛時，是心即是三十二相，八十隨形好，是心作佛，是心是佛。諸佛正遍知海，從心想生，是故應當一心繫念諦觀彼佛。天台疏曰，諸佛如來下，泛明諸佛，是故應當下，偏觀彌陀，法界身者，報佛法性身也。眾生心淨，法身自在，故云入。如白日昇天，影現百川，明佛身自在，能隨物現也，又法界身是佛身無所不遍，法界為體，得此觀佛三昧，解入相應，故云入心想也。是心作佛者，佛本是無，心淨故有。是心是佛者。向聞佛本是無，心淨故有，便謂條然，故云即是，始學名作，終成即是，妙宗釋曰，欲想佛身，當明觀體體是本覺，起成能觀本覺乃是諸佛法界之身，以諸佛無別所證，全證眾生本性故也。若始覺有功，本覺乃顯，故云法身從心想生。又彌陀與一切佛，一身一智，應用亦然，彌陀身顯，即諸佛身。諸佛相明，即彌陀體，故泛明諸佛，以為彌陀觀體從法界身下，是約感應道交釋。從又法界身下，約解入相應釋，融心解云，若無初釋，則觀非觀佛，若無次釋，則生佛體殊，二釋相成，是今觀法妙宗又曰，今之心觀，非直於陰觀本性佛，乃託他佛顯乎本性。故光明應佛入我想心，次明佛身全是本覺，故應佛顯，知本性明，託外義成，唯心觀立若論作是，即不思議三觀也。以若破若立名作，空假二觀也。不破不立名是，中道觀也。全是而作，則三諦俱破俱立，全作而是，則三諦俱非破立。即中之空假名作，能破三惑，能立三法，故感他佛三身圓應，能成我心三身當果。即空假之中名是，則全惑即智，全障即德。故心是應佛，心是果佛。故知作是一心，修此三觀，乃諸觀之總體，一經之妙宗也。又曰，此觀能令四佛土淨，如是方為此經宗致，乃至云，此經本為韋提希厭同居穢，求同居淨，故談妙觀，觀彼依正，三觀若成，蟲垢先落。非有餘淨，更生何處，須知正為生同居淨，故立三觀，良由觀妙，能破三惑，不獨感於同居淨土。隨其惑斷淺深之處，自然感得有餘等三土，如病須藥，本為身安，求得仙方，修合服之。不但身安，兼能輕骨，身安可喻生同居淨，輕骨可喻感上三土。只是一藥，效乃深勝，如一妙觀，能淨四土，解云，韋提本欲捨穢取淨，而佛示觀法，捨穢必盡，顯淨無遺如月蓋為免舍離果報之病，故請觀音，及乎宣咒，乃能消伏三毒之根，具足五眼之果，故一心三觀求生淨土者。以三惑為穢土之因，以三諦為淨土之果。故別惑盡，則寂光淨。究竟三諦也。別惑未盡，則實報淨，分證三諦也云云，如上所明一心三觀，能破三惑，能淨四土，其惑未破而生安養同居者，託勝增修，則有餘等三淨可待矣。且教有云，五濁輕重，同居淨穢。而圓觀輕濁所感同居，依正最淨，比修戒善及餘經眾善感安養土，其相天殊。故天台宗以圓觀為定善也。二曰憶念者，或緣相好，或持名號，皆名憶念。而有理有事，如華嚴解脫長者云，我若欲見安樂世界無量壽如來，隨意即見，如是十方一切世界所有如來，我若欲見，隨意即見，我能了知一切如來，國土莊嚴，神通等事，無所從來，亦無所至。無有處所，亦無住處，亦如己身，無來無去，無行住處。然彼如來不來至此，我不往彼。知一切佛，及與我心，皆如夢故，如夢所見，從分別生，見一切佛，從自心起。又知自心如器中水，悟解諸法如水中影。又知自心猶如幻術，知一切佛如幻所作，又知自心諸佛菩薩，悉皆如響，譬如空谷，隨聲發響，悟解自心，隨念見佛。我如是知，如是憶念。所見諸佛皆由自心。貞元疏曰。無所從來下，正辨唯心，即心無心，便入真如。了彼相虛，唯心現故，既了唯心，了心即佛，故隨所念，無非佛矣，下例四喻，通顯唯心，喻無來往，別喻兼明不出入等。四喻皆具四觀。一正是唯心，二唯心故空，三唯心故假，四唯心故中，融而無礙，即華嚴意。夢喻不來不去，影喻不出不入，幻喻非有非無，響喻非合非散。又如般舟經，教修佛立三昧，專念彌陀。其略云。常念彼佛，譬如夢見金寶親屬，相與娛樂等，永明日，此喻唯心所作，即有而空，故無來去。又如幻非實，則心佛兩忘。而不無幻相，則不壞心佛。空有無礙，即無去來，不妨普見。見即無見，常契中道。是以佛實不來，心亦不去，感應道交，唯心自見，又如楞嚴大勢至云，子若憶母，如母憶時，母子歷生不相違遠，至我本因地，以念佛心，入無生忍，霅川以理事判之曰，觀其母子相憶之喻，則是同居事相而已，觀其自證無生法忍，則念佛心不可單約事相而解。念存三觀，佛具三身，心破三惑，無生忍位，乃可入焉，又如彌陀經云，執持名號，至一心不亂，淨覺曰，一心不亂，例前妙觀，同名正受，即定心定善也。據往人之論，則有理事，若達此心四性不生，與空慧相應，是理一心。若用心存念，念念不間，名事一心也。真歇亦曰，一心不亂，兼含理事，若事一心，人皆可以行之。由持名號，心不亂故。如龍得水，似虎靠山。此即楞嚴憶佛念佛，現前當來必定見佛，去佛不遠，不假方便，自得心開，連攝中下二根之義也。若理一心，亦非他法但將阿彌陀佛四字，做箇話頭，二六時中，直下提撕。不以有心念，不以無心念，不以亦有亦無心念，不以非有非無心念，前後際斷，一念不生，不涉階梯，徑超佛地。余嘗評之，不以有心念等，文有四節，可配三觀，初節配空，次節配假，第三雙離，第四雙即，雙離雙即，可配中觀，蓋彼中觀，亦含遮照之義也。合而言之，無非以修契性，顯其當處即空，全體即有，亦非空有，亦是空有，不可湊泊，不可擬議，心路絕處，即名為佛。如上略舉數條，通名憶念，而各分理事，其理念者，與圓觀同。能破三惑，能淨四土。此攝上上根也。若其事相念者，近則感同居淨，遠則可為上三土之因耳。降此以下，事相不等，如諸經所說，或一生繫念，或三月繫念，或晨朝十念，或七七日念，或十日十夜六時中念，或一日一夜不斷專念。加以深信之力，淨願之力，佛加被力，皆生極樂。又下而至於逆惡凡夫，臨終十念，亦許得生，此攝中根及下下根也。三曰眾行者，如華嚴經，普賢菩薩勸進善財童子海會大眾，發十大願。一者禮敬諸佛。二者稱讚如來，三者廣修供養，四者懺悔業障，五者隨喜功德，六者請轉法輪，七者請佛住世，八者常隨佛學，九者恆順眾生，十者普皆回向，其一一願皆云。虛空界盡，眾生界盡，眾生業盡，眾生煩惱盡，我願乃盡。而虛空界乃至眾生業煩惱不可盡故，我此願王無有窮盡。念念相續，無有間斷。身語意業，無有疲厭，至臨命終時，最後剎那一切諸根，悉皆散壞。一切威勢，悉皆退失。輔相大臣，宮殿內外，象馬車乘，珍寶伏藏，無復相隨，唯此願王，不相捨離，於一切時，引導其前，一剎那間，即得往生極樂世界。到已，即見阿彌陀佛。其人自見生蓮華中，蒙佛授記。得授記已，經無數劫，普於十方不可說不可說世界。以智慧力，隨眾生心，而為利益，乃至能於煩腦大苦海中，拔濟眾生，令其出離。皆得往生極樂世界，又如法華經云，聞是經典，如說修行，於此命終，即往極樂世界阿彌陀佛大菩薩眾圍繞住處，生蓮華中，寶座之上，不復為貪欲所惱，亦復不為瞋恚愚癡所惱，亦復不為憍慢嫉妒諸垢所惱。得菩薩神通，無生法忍。又如大寶積經，發十種心，往生極樂，佛告彌勒，如是十心，非諸凡愚不善丈夫具煩惱者之所能發。何者為十，一者，於諸眾生，起於大慈，無損害心。二者，於諸眾生，起於大悲，無逼惱心，三者，於佛正法，不惜身命，樂守護心，四者，於一切法，發生勝忍，無執著心，五者，不貪利養恭敬尊重，淨意樂心，六者，求佛種智，於一切時，無忘失心，七者，於諸眾生，尊重恭敬，無下劣心，八者，不著世論，於菩提分，生決定心，九者，種諸善根，無有雜染，清淨之心，十者，於諸如來，捨離諸相起隨念心，是名菩薩發十種心，由是心故，當得往生。若人於此十心，隨成一心，樂欲往生彼佛世界，若不得生，無有是處。又如觀經云，欲生彼國者，當修三福。一者，孝養父母，奉事師長，慈心不殺，修十善業。二者，受持三歸，具足眾戒，不犯威儀。三者，發菩提心，深信因果，讀誦大乘，勸進行者。此三種業，過去未來現在諸佛淨業正因。疏曰，初業共凡夫，次業共二乘，後業乃大乘不共之法也，又如大本，三輩發菩提心及諸經論所明誦經持咒，建塔造像，禮拜讚頌，奉持齋戒，燒香散花，懸繪幡蓋凡一行一事，足以求生者，資之以信願回向之力，無不生也如上泛引，通名眾行，然願行既有大小之不等，而又各有理事之不同。且如華嚴十願，寶積十心之類，生於極樂者，其所感依正之勝，及所見之佛，所聞之法，較諸小行常流應必懸異也。

◎一生取辦之因

淨土或問

吾聞善財童子圓頓利根，一生取辦，今乃不生華藏，而勸生極樂，此何意耶。

華嚴疏中，自有此問，彼所答云，有緣故。歸憑情一故。不離華藏故。即本師故，謂華藏中所有佛剎，皆微塵數，極樂去此十萬億土，並未出於剎種之中，故不離也。經云，或有見佛無量壽，觀自在等共圍繞，此讚遮那隨名異化，故即本師也。又曰，普賢為善財海眾。結歸極樂者。蓋為信解圓宗之人，入文殊智，修普賢行。福慧事理皆稱法界，此大心人，雖妙悟本明，頓同諸聖。然猶力用未充，未及如來出世普利眾生。所以暫依淨土，親近彌陀，直至成佛，意在此也。

◎眾行門中，既云大小不等，理事有殊，所感生相，亦乃懸異，然則觀想憶念二門，修各不等，其所感相，同耶異耶

淨土或問

皆不同也。故永明曰，九品往生，事非一等。或遊化國，見佛應身，或生報土，見佛真體。或一夕，而便登上地。或經劫，而方證小乘。或利根鈍根，或定意散意。或道悟遲速，而機器不同。或花開早晚，而時限有異，又慈雲曰。雖分九品，猶是略分，若更細分，亦應無量。

◎極樂只是同居，本非實報，何謂或生報土，見佛真體耶

淨土或問

你將謂同居之外，別有實報耶。當知三土，不離同居。特身境受用，遞遞不相同耳。如經云。彌陀佛身高六十萬億那由他恆河沙由旬等，古師曰，此實報身也。又霅川曰極樂國土，四土不同，豈但極樂為然。荊溪云，直觀此土，四土具足，如當時華嚴海會，不離逝多林，而諸大聲聞，不知不見，即此類也。

◎既云此土四土具足，只消就此展轉修行，反欲捨此而生彼國，何耶

淨土或問

此方雖具四土，奈何穢業難除。夫欲捨穢取淨，勢須彼國求生。四明云，此土濁重，十信方出苦輪。彼土境勝，九品悉階不退。豈不聞大通佛世，受教之徒，已經塵點劫來，尚在聲聞之地。皆因退轉，故涉長時。如身子已證六心，猶自退落五道，況悠悠修行者乎。蓋由此土，多值退緣。故云，魚子菴羅華，菩薩初發心，三事因中多，及其結果少。若生極樂，藉彼勝緣。博地凡夫，便皆不退。以是之故，求生彼國也。

◎同居淨土，其類甚多，今偏指極樂，而又偏讚其境勝緣勝，何耶

淨土或問

經云，彼國眾生，無有眾苦，但受諸樂，故名極樂。今以娑婆對而比之。此則血肉形軀，有生皆苦。彼則蓮華化生，無生苦也。此則時序代謝，衰老日侵。彼則寒暑不遷，無老苦也。此則四大難調，多生病患。彼則化體香潔，無病苦也。此則七十者稀，無常迅速。彼則壽命無量，無死苦也。此則親情愛戀，有愛必離。彼無父母妻子，無愛別離苦也。此則仇敵怨讎，有怨必會。彼則上善聚會，無怨憎會苦也。此或困苦饑寒，貪求不足。彼皆衣食珍寶，受用現成。此或醜穢形骸，根多缺陋。彼則端嚴相貌，體有光明。此則輪轉生死。彼則永證無生。此有四趣之苦。彼無三惡之名。此則丘陵坑坎，荊棘為林，土石諸山，穢惡充滿。彼則黃金為地，寶樹參天，樓聳七珍，花敷四色。此則雙林已滅，龍華未來。彼則無量壽尊，現在說法。此則觀音勢至，徒仰嘉名。彼則與二上人，親為勝友。此則群魔外道，惱亂正修。彼則佛化一統，魔外絕蹤。此則媚色妖淫，迷惑行者。彼則正報清淨，實無女人。此則惡獸魑魅，交扇邪聲。彼則水鳥樹林，咸宣妙法。二土較量，境緣迴別，而樂邦之勝，其數無窮，未暇悉舉也其境勝者，可以攝眾生取淨之情。其緣勝者，可以助生者修行之力。雖同居淨類甚多，唯極樂修行緣具，故偏指也。

◎十方如來，皆可親近，今獨推彌陀者，何耶

淨土或問

獨推彌陀，其故有三，一誓願深重，二娑婆有緣，三化道相關也。願重者，經云，彌陀往昔因中，嘗發種種廣大誓願，其略曰，若我成佛已來，其有眾生願生我國，或聞我名，修諸善本稱我名號，乃至十念，若不生者，誓不取正覺，既生我國，若有退轉，不決定成佛者，誓不取正覺。故華嚴鈔曰，彌陀願重，偏接娑婆眾生也有緣者。我佛釋迦現在世時，眾生聞佛所教，歸向彌陀，固已多矣。觀佛滅後，末世眾生，無問僧俗男女，貴賤貧富，稍聞佛教者，無不信向。未聞佛教者，亦會稱名。縱是頑愚暴惡，無信之徒，或遭兄難危險之處，或發讚歎怨嗟之聲，不覺信口，便叫阿彌陀佛。至於兒童女子戲弄之際，聚沙摶泥，圖牆畫壁，便作彌陀佛像。甚至於學行未穩，學語未成者，自然能唱阿彌陀佛，此皆不勸而發，不教而能。非有緣而何，又如無量壽經云，吾說此經，令見無量壽佛，及其國土，所當為者，皆可求之。無得以我滅度之後，復生疑惑。當來之世，經道滅盡，我以慈愍，特留此經，更住百歲。其有眾生，值此經者，隨意所願，皆可得度。又經云，此經滅後，佛法全無，但留阿彌陀佛四字名號，救度眾生。其有不信而諦毀者，當墮地獄，具受眾苦。故天台云，當知彼佛於此惡世，偏有緣耳相關者，先覺謂兩土聖人，示居淨穢。以折攝二門，調伏眾生。此以穢以苦以促以多魔惱而折之，俾知所厭彼以淨以樂以延以不退轉而攝之，俾知所欣既厭且欣，則化道行矣。又我釋迦於三乘授道之外，其有度未盡者，度在彌陀故於諸大乘經，叮嚀反覆，稱讚勸往者，蓋化道之相關也。以是三者之故，乃獨推焉。

◎偏指獨推之說，旨哉言乎，欣厭取捨之方，至哉教矣，敢問欣厭取捨，得無愛僧能所之過乎

淨土或問

汝不知言也，此非世間之愛憎能所也，此乃十方如來轉凡成聖之通法也，若非厭捨，何以轉凡，若非欣取，何以成聖。故自凡夫預乎聖位，由聖位以至等覺，其間等而上之，無非欣厭。極乎妙覺，取捨始亡。故先德云取捨之極，與不取捨，無有異也。況此淨土之法，只一化機。而釋迦彌陀之所共立者也，此指其往，彼受其來，倘非厭捨，離此無由。倘非欣取，生彼無分，既捨此矣，又生彼矣，藉彼勝緣，直至成佛，然則愛僧能所，功莫大矣，何過之有哉。

◎取捨之談無敢議矣，但往生之說，能不乖於無生之理乎

淨土或問

天台云，智者熾然求生淨土，達生體不可得，即是真無生。此謂心淨故佛土淨。愚者為生所縛聞生即作生解，聞無生即作無生解，不知生即無生，無生即生也，長蘆曰，以生為生者，常見之所失也。以無生為無生者，斷見之所惑也。生而無生無生而生者，第一義諦也。天衣曰，生則決定生，去則實不去。三家之說，其旨甚明，今余復以性相二字釋之，妙真如性，本自無生，因緣和合，乃有生相，以其性能現相。故曰無生即生，以其相由性現，故曰生即無生也。知此，則知淨土之生，唯心所生。無生而生，理何乖焉。

◎往生之說，其旨昭然，但今之學者，不能曉了，千人萬人，皆疑極樂遠隔十萬億國，臨命終時，恐難得到，復何策以曉之

淨土或問

是可笑也。說了許多心外無土，土外無心，到這裡猶道不曉此無他，只是眾生妄認自心在色身之內，方寸之間。不知自家心量，元自廣大。豈不聞讚佛偈云。心包太虛，量周沙界。且十方虛空無量無邊，被我心量都盧包了。恆沙世界，無量無數，我之心量，一一周遍。如此看來，十萬億國在我心中，其實甚近，何遠之有。命終生時，生我心中，其實甚易，何難之有。豈不見十疑論云，十萬億剎，為對凡夫肉眼生死心量說耳。但使眾生淨土業成者，臨終在定之心，即是淨土受生之心。動念即是生淨土時，為此觀經云，彌陀佛國，去此不遠又業力不可思議。一念即生，不須愁遠。又如人夢，身雖在林，而心意識遍至他方。生淨土亦爾，不須疑也。經云，一彈指頃，即得往生。又云，屈伸臂頃。又云，頃刻之間。故自信錄云，十萬億剎頃刻至者，自心本妙耳此等重重喻說，只是言其生在自己廣大心中，甚近而甚易者也。我如今且莫說廣大心量，且只就汝色身之內，方寸之間，說箇譬喻，譬如此方到西天竺，動經十萬餘里，一路之間，多經國土。有一人雖未親到，曾聞他人講說一遍，記憶在心，其人後時坐臥之間，忽動一念思量彼國，思量千里，便到千里，思量萬里，便到萬里。思量天竺。便到天竺。以此比之生淨土，便是這箇道理。豈不是彈指之頃，一念便到，何難到之有哉。汝若不修淨業，要到極難。淨業若成，要到極易。但辦肯心，決不相賺。

◎不修淨業，要生極難，此誠言也，何故前舉逆惡凡夫，臨終亦生，吾未聞其詳，而且有疑，幸詳示而釋之

淨土或問

觀經云，下品下生者，或有眾生作不善業，五逆十惡，具諸不善，如此愚人，以惡業故，應墮惡道，經歷多劫，受苦無窮，如此愚人，臨命終時，遇善知識，種種安慰，為說妙法，教令念佛，此人苦逼，不遑念佛，善友告言，汝若不能念者，應稱無量壽佛，如是至心，令聲不絕，具足十念稱南無阿彌陀佛，稱佛名故，於念念中，除八十億劫生死之罪。念佛之時，見金蓮華，猶如日輪，住其人前，如一念頃，即得往生極樂世界，於蓮華中，滿十二大劫，蓮華方開，觀世音大勢至，以大悲音聲，為其廣說諸法實相，除滅罪法，聞已歡喜，應時即發菩提之心此其詳也。雖十二劫處蓮華中，而其受用快樂如忉利天，故古者云，華中快樂如忉利，不比人間父母胎，逆惡得生者，觀經疏曰，以念佛除滅罪障，故即以念佛為勝緣也。余詳經意，即是念佛滅罪而生，然以疏論參而明之，則有三義，一者，或問如何以少時心力，而能勝終身造惡耶。曰，心雖少時，而其力猛利。是心勇決，名為大心。以捨身事急故，如人入陣，不惜身命，名為健人也。二者，此雖造惡，或現世曾修三昧，故臨終勸念，定心易成亦是乘急戒緩人也。縱現世不修三昧，亦是宿種今熟。以宿善業強故，臨終得遇知識，十念功成也。三者，若非宿種，又非現修，則其念佛之時，必有重悔。故永明曰，善惡無定，因緣體空。跡有升沈，事分優劣。真金一兩，勝百兩之疊華，爝火微光，爇萬仞之積草。

◎五濁惡世，人皆有罪，縱未造五逆重罪，其餘罪業，孰能無之，苟不懺悔消滅，但只臨終念佛，能往生乎

淨土或問

亦得生也。此乃全藉彌陀不思議之大願力也。那先經云，如持百枚大石置於船上，藉船力故，石不沒水，若無其船，小石亦沒，喻彼世人，一生造惡，臨終念佛，不入泥犁。若非念佛，雖作小惡，亦入泥犁，況大惡乎。船喻佛力，石喻惡業，故昔人有帶業往生之說。四土文中，亦云具惑染者，亦得生同居淨也。又如僧雄俊，臨入鑊湯，并汾州人，屠牛為業，臨終見群牛逼觸其身，苦痛切己，及張鍾馗，殺雞為業，臨終見神人驅群雞，啄破兩目，流血盈床。稱佛名號，俱生淨土，此非佛力而何。請復以喻明之，如人現犯官法，應入官囚，以投託國王，承王宣召，則官不能拘，而復達帝京也，所以西資鈔云。得生淨土，是假他力。彌陀願攝，釋迦勸贊，諸佛護念。如渡大海，既得巨舟，仍有良導，加以便風，必能速到彼岸也，若其不肯登舟，遲留惡國者，誰之過歟。

◎前云博地凡夫，便階不退，此必已無惡業者也，今此帶業而生，能不退乎

淨土或問

例皆不退也，經云，其有生者，悉住正定之聚，又云，眾生生者，皆是阿鞞跋致。又十疑論云，有五因緣，能令不退，一者，阿彌陀佛大悲願力攝持，故不退。二者，佛光常照，菩提心常增長，故不退。三者，水鳥樹林，風聲樂響，皆說苦空。聞者常起念佛念法念僧之心，故不退。四者，彼國純諸菩薩以為良友，無惡緣境。外無鬼神邪魔，內無三毒等，煩惱畢竟不起，故不退。五者，但生彼國，即壽命永劫，共菩薩佛等故不退也。又古人云，不願生淨土則已，願生則無不得生，不生則已，生則永不退轉也。

◎憐兒不覺醜

淨土或問

一生造惡，臨終念佛，帶業得生，又無退轉，此彌陀願力，誠乎不可思議矣，然則我於生前且做世間事業，直待臨終，然後念佛，可乎。

苦哉苦哉，何等愚謬之言也。砒霜酖酒，毒中之毒，今汝此言，毒於砒霜酖酒者也。非特誤賺自己，又且誤賺天下若僧若俗善男信女，皆此言也。向所謂逆惡凡夫臨終念佛者乃是宿有善根福德因緣，方遇知識，方得念佛，此等僥倖，萬萬人中，無一箇半箇。汝將謂人人臨終，有此僥倖哉，豈不見群疑論云，世間有十種人臨終不得念佛。一者，善友未必相遇，故無勸念之理。二者，業苦纏身，不遑念佛。三者，或偏風失語，不能稱佛。四者，狂亂失心，注想難成。五者，或遭水火，不暇至誠。六者，遭遇豺狼，無復善友。七者，臨終惡友壞彼信心。八者，飽食過度，昏迷致死。九者，軍陣鬥戰，奄忽而亡。十者，忽墜高巖，傷壞性命。如此等十種之事，皆是尋常耳聞眼見，不論僧俗男女，人皆有之。或宿業所招，現業所感。忽爾現前，不容迴避。你又不是神通聖人，有宿命通，能知臨終有業無業，又不是有他心天眼，能知臨終好死惡死。如上十種惡緣，忽然遭著一種，便休了也。便做手腳不得了也。便有知識活佛圍繞，救你不得了也。便須隨業受報，向三途八難中受苦受罪。到那時要聞佛名，不聞了也。直饒你無此惡緣，只是好病而死。亦未免風刀解體，四大分離，如生龜脫筒，螃蟹落湯。痛苦逼迫，怕怖慞惶，念佛不得了也。便饒你無病而死，又或世緣未了，世念未休，貪生怖死，擾亂胸懷。若是俗人，又兼家私未明，後事未辦。妻啼子哭，百種憂煎，念佛不得了也。便饒你未死以前，只有些少病痛在身。忍疼忍苦，叫喚呻吟。問藥求醫，祈禱懺悔。雜念紛飛，念佛不得了也。便饒你未病以前，只是年紀老大，衰相現前。困頓龍鍾，悉歎憂惱。只向箇衰老身上左安右排，念佛不得了也。便饒你未老以前，正是少壯之日，正好念佛之時。稍或狂心未歇，俗務相關。東攀西緣，雜思亂想，業識茫茫，念佛不得了也。更饒你清閒自在，有志修行，稍於世相之中，照不破放不下，把不定，坐不斷。忽遭些子境界現前，一箇主人，隨他顛倒，念佛不得了也。你看他老病之時，少壯清閒之日。稍有一事挂心，早是念佛不得。況待臨終時哉何況你更道且做世間事業，你真癡人，說此癡話。敢保你錯用身心了也。且世間事業，如夢如幻，如影如響，那一件有實效。那一件替得生死。縱饒廣造伽藍，多增常住，攀求名位，交結官豪，你將謂多做好事，殊不知犯了如來不體道本，廣造伽藍等戒。豈不見道，有為之功，多諸過咎。天堂未就，地獄先成，生死未明，皆成苦本。眼光落地，受苦之時，方知平生所作，盡是枷上添枷，鎖上添鎖，鑊湯下增柴炭。劍樹上助刀鎗。袈裟下失卻人身，萬劫難復。鐵漢聞之，也須淚落。祖師如此苦口勸人，曾許你且做事業，待臨終方念佛乎。又不見死心禪師道，世間之人，財寶如山，妻妾滿前，日夜歡樂。他豈不要長生在世，爭奈前程有限，暗裡相催，符到奉行，不容住滯，閻羅老子，不順人情，無常鬼王，有何面目，且據諸人眼裡親見，耳裡親聞。前街後巷，親情眷屬，朋友兄弟，強壯後生，死卻多少。世人多云，待老來方念佛，好教你知，黃泉路上無老少，能有幾人待得老到，少年夭死者多矣。古人云，莫待老來方念佛，孤墳多是少年人。又云，自從早年，索妻萇兒，經營家計，受盡萬千辛苦，忽然三寸氣斷，未免一旦皆休。若是孝順兒孫，齋得幾僧，看得部經，燒得陌紙，春三秋九，做得碗羹飯，哭得幾聲，猶是記憶爺娘，若是不肖之子，父母方死，骨頭未冷，作打財產，出賣田園，恣意作樂，以此較之，著甚麼急。兒孫自有兒孫福，莫與兒孫作馬牛。復引古德云，冷笑富家翁，營生忙似箭，囤內米生蟲，庫中錢爛貫，日裡把稱稱，夜間點燈算，形骸如傀儡，莫教繩索斷，死心如此苦口勸人，曾許你且做事業，待臨終方念佛乎。當思人生在世，能有幾時。石火電光，眨眼便過。趁此未老未病之前，抖擻身心，撥棄世事。得一日光陰，念一日佛名。得一時工夫，修一時淨業。由他臨命終時好死惡死，我之盤纏預辦了也。我之前程穩穩當當了也。若不如此後悔難追。思之思之。

◎吾之言過矣，駟不及舌矣，承師之教，誰不寒心，奈何人心易進易退，一聞警策，勇猛精勤，忽於目前逢一障難，便轉念頭，別求方便，都道淨業只是身後之事，於今目前無所利濟，從此身心一時放退，是亦無怪其然耶

淨土或問

汝之所見未廣也。豈不見經中道，受持佛名者，現世當獲十種勝利。一者，晝夜常得一切諸天，大力神將，河沙眷屬，隱形守護。二者，常得二十五大菩薩，如觀世音等，及一切菩薩，常隨守護。三者，常得諸佛晝夜護念，阿彌陀佛常放光明，攝受此人。四者，一切惡鬼，若夜叉，若羅剎，皆不能害。一切毒蛇毒龍毒藥，悉不能中。五者，火難水難，怨賊刀箭，牢獄枷鎖，橫死枉生，悉皆不受。六者，先所作業，悉皆消滅。所殺怨命，彼蒙解脫，更無執對。七者，夜夢正直，或復夢見阿彌陀佛勝妙色像。八者，心常歡喜，顏色光澤，氣力充盛，所作吉利。九者，常為一切世間人民恭敬供養，歡喜禮拜，猶如敬佛。十者，命終之時，心無怖畏，正念現前，得見阿彌陀佛，及諸聖眾，持金蓮華，接引往生西方淨土，盡未來際，受勝妙樂。如上十種利益，經文具載，乃佛口之所宣也。既是現生來世，皆有利益。然則世出世間要緊法門，無如念佛者矣，但當精進，不用懷疑。

◎念佛之門，多承開導，群疑盡釋，正信現前矣，但上文所謂抖擻身心，撥棄世事，今世網中人，間有境緣順便，身意安閒者，則可依此而行，其有世事不容撥棄者，又當何以教之

淨土或問

世網中人，若是痛念無常，用心真切者。不論苦樂逆順，靜鬧閒忙，一任公私幹辦，迎賓待客，萬緣交擾，八面應酬，與他念佛，兩不相妨。不見古人道，朝也阿彌陀，暮也阿彌陀，假饒忙似箭，不離阿彌陀。又云，竹密不妨流水過，山高豈礙白雲飛。其有世緣稍重，力量稍輕者，亦須忙裡偷閒，鬧中取靜。每日或念三萬聲，一萬聲，三千聲，一千聲，定為日課，不容一日放過。又有冗忙之極，頃刻無閒者，每日晨朝，必須十念積久功成，亦不虛棄。念佛之外，或念經禮佛，懺悔發願。種種結緣，種種作福，隨力布施，修諸善功以助之。凡一毫之善，皆須回向西方如此用功，非惟決定往生，亦且增高品位矣。

◎泛言念佛，未有其方，且十念回向之法，亦所未喻，幸詳以示之

淨土或問

念佛者，或專緣三十二相，繫心得定。開目閉目，常得見佛。或但專稱名號，執持不散。亦於現身，而得見佛。此間現見多是稱佛名號為上。稱佛之法，必須制心不令散亂。念念相續，繫緣佛號。口中聲聲喚阿彌陀佛，以心緣歷，字字分明。稱佛名時，無管多少，並須一心一意，心心相續。如此，方得一念滅八十億劫生死之罪。若不然者，滅罪良難。十念者，每日清晨，面西，正立合掌。連聲稱阿彌陀佛。盡一氣為一念。如是十氣，名為十念。但隨氣長短，不限佛數多少，唯長唯久，氣極為度。其佛聲不高不低，不緩不急，調停得中。如是十氣，連屬不斷，意在令心不散，專精為功故。名此為十念者，顯是藉氣束心也。盡此一生，不得一日暫廢。回向發願者，念佛既畢，即云，弟子某，一心皈命極樂世界阿彌陀佛，願以淨光照我，慈誓攝我，我今正念，稱如來名，為菩提道，求生淨土，佛昔本誓，若有眾生，欲生我國，至心信樂，乃至十念，若不生者，不取正覺，願此念佛因緣，得入如來大誓海中，承佛慈力，眾罪消滅，淨因增長，若臨命終，自知時至，身無病苦，心不貪戀，意不顛倒，如入禪定，佛及眾聖，手持金臺，來迎接我，如一念頃，生極樂國，華開見佛，即聞佛乘，頓開佛慧，廣度眾生，滿菩提願。如上念佛之法，至於回向，乃先德垂訓切要之方，盛傳於世久矣。當遵而行之。

◎世網中人，隨量指授微細方法，靡不詳明矣，然則我輩世外之人，又當何以加其功焉

淨土或問

前不云乎，修有多類，攝成三門，如是三門，門門可入。或單或兼。隨意之所取耳。

◎圓觀之修，唯心之念，似乎上器之行門，華嚴十願，寶積十心，亦乃大根之功用，倘根器之不對，則功行之難成，今吾自揣其根，觀吾自好。惟在專持名號，暇則或加禮拜懺悔而已。師以為如何

淨土或問

善哉善哉汝知量矣。觀汝之言，政合善導專修無閒之說矣。專修者，謂眾生障重，境細心麤識颺神飛，觀難成就，是以大聖悲憐，直勸專稱名號。政由稱名易故，相續即生。若能念念相續，畢命為期。十即十生，百即百生。何以故。無外雜緣，得正念故。與佛本願相應故。不違教故。順佛語故。若捨專修，而修雜業，以求生者，百中希得一二，千中希得三四。乃由雜緣亂動，失正念故，與佛本願不相應故。與教相違故。不順佛語故。繫念不相續故。心不相續報佛恩故。雖有業行，常與名利相應故。樂近雜緣，自障障他生淨土故。無問修者，身須專禮阿彌陀佛，不雜餘禮。口須專稱阿彌陀佛，不稱餘號，不誦餘經。意須專想阿彌陀佛，不雜餘想。又若貪瞋癡來間者，隨犯隨懺，不令隔日隔夜隔時。常使清淨。亦名無間修也。善導和尚者，天竺傳中，稱為彌陀化身也。觀其專修無間之說，要緊只在念念相續。故孤山亦云。不可等閒發願，散亂稱名。永明亦云，直須一心歸命，盡報精修。坐臥之間，常面西向。當行道禮敬之際，念佛發願之時，懇苦翹誠，無諸異念。如就刑戮若在狴牢，怨賊所追水火所逼，一心求救願脫苦輪。速證無生，廣度含識。紹隆三寶，誓報四恩。如斯至誠，方不虛棄。如或言行不稱，信願輕微。無念念相續之心，有數數間斷之意。恃其懈怠，臨終望生，但為業障所遮，恐難值其善友，風火逼迫，正念不成何以故，如今是因，臨終是果。應須因實，果則不虛。聲和則響順，形宜則影端故也。

◎念念相續，照顧不牢，何策以治之

淨土或問

念念相續之修，豈非余所願也，奈何定力未成，念頭無主。或舊學未忘。或邪思亂起。或境緣相觸，照顧不牢。或情想紛飛，遏捺不住。不覺念頭東走西走。眨得眼來，千里萬里去了。又或惹著一毫世事，便是五日十日，半月一月，擺脫不去。豈特間斷而已哉。言之可慚，思之可慟。又當何策以治之。

嗚呼，此天下學者之通病也。汝當間斷之時，若不痛加鞭策，則專修無間之念，永無成就之期。余聞古人有三種痛鞭之策，今復為汝獻之。汝當諦而聽之，一曰報恩，二曰決志，三曰求驗，第一報恩者，既修淨土，當念報恩。佛恩國恩，固未暇論，只如父母養育之恩，豈非重恩。師長作成之德，豈非重德。你最初出家，便說要報重恩。後來行腳，又說要報重德。離鄉別井，二三十年，父母師長艱難困苦，你總不顧，父母老病，你又不看，及聞其死，你也不歸，如今或在三途受罪受苦，望你救他，望你度他。你卻念念間斷，淨土不成。淨土不成，自救不了。自救不了，如何救他。既不能相救，你是忘恩負義，大不孝人。經云，不孝之罪，當墮地獄，然則一念間斷之心，便是地獄業也。又且不蠶而衣，不耕而食，僧房臥具，受用現成，你當勤修淨業，圖報信施之恩。祖師道，此是施主妻子分上，減刻將來。道眼未明，滴水寸絲，也須牽犁拽耙償他始得。你卻念念間斷，淨土不成。淨土不成，酬償有分，然則一念間斷之心，便是畜生業也。第二決志者，若學專修，志須決定。你一生參禪，禪既不悟，及乎看教，教又不明，弄到如今，念頭未死，又要說幾句禪，又要說幾句教，又要寫幾箇字，又要做幾首詩情挂兩頭，念分四路，祖師道，毫釐繫念，三途業因。瞥爾情生，萬劫羈鎖。你卻志無決定，情念多端。因此多端，間斷正念，然則一念間斷之心，便是三途羈鎖業也。又且守護戒根，志不決定，或因身口，念念馳求，教中道，寧以洋銅灌口，不可以破戒之口，受人飲食。寧以熱鐵纏身，不可以破戒之身，受人衣服，況因諸戒不嚴，邪心妄動。因此妄動，間斷專修，然則一念間斷之心，何止熱鐵洋銅業也。又且斷除憎愛，志不決定，每於虛名浮利，自照不破。名利屬我，便生貪愛，名利屬他，便生憎妒。古人云，貪名貪利，同趨鬼類。逐愛逐憎，同入火坑。你卻因此愛憎，間斷淨土，然則一念間斷之心，便是餓鬼火坑業也。第三取驗者，既學專修，當求靈驗。你如今髮白面皺，死相現前。知道臨終，更有幾日。須在目前，便要見佛。只如盧山遠法師，一生之中，三度蒙佛摩頂，又如懷感法師，稱念佛名，便得見佛。又如少康法師，唱佛一聲，眾見一佛從口飛出，唱佛十聲，則有十佛從口飛出，如貫珠焉。此等靈驗，萬萬千千，你若心無間斷，見佛不難。間斷心生，決不見佛。既不見佛與佛無緣，既無佛緣，難生淨土。淨土不生，必墮惡道，然則一念間斷之心，便是三途惡道業也，戒之戒之。如上三策，當自痛鞭。使其念不離佛，佛不離念、感應道交，現前見佛。既見樂邦之佛，即見十方諸佛。既見十方諸佛，即見自性天真之佛。既見自性天真之佛，即得大用現前。然後推其悲願，廣化一切眾生，此名淨土禪，亦名禪淨土。也。然則永明所謂有禪有淨土，猶如戴角虎。現世為人師，來生作佛祖。豈不驗於此哉。勉之勉之。

◎念佛法門（蕅祖開示）

淨土或問

念佛法門，別無奇特，只深信力行為要耳。佛云，若人但念彌陀佛，是名無上深妙禪。天台云，四種三昧，同名念佛，念佛三昧，三昧中王。雲棲云，一句阿彌陀佛，賅羅八教，圓攝五宗。可惜今人，將念佛看做淺近勾當，謂愚夫愚婦工夫。所以信既不深，行亦不力，終日悠悠，淨功莫剋。設有巧設方便，欲深明此三昧者，動以參究誰字為向上。殊不知現前一念能念之心，本自離過絕非，不消作意離絕。即現一句所念之佛，亦本自超情離計，何勞說妙譚玄。祇貴信得及，守得穩，直下念去，或晝夜十萬，或五萬三萬，以決定不缺為準。畢此一生，誓無變改。若不得往生者，三世諸佛便為誑語。一得往生，永無退轉，種種法門，咸得現前。切忌今日張三，明日李四。遇教下人，又思尋章摘句。遇宗門人，又思參究問答。遇持律人，又思搭衣用缽。此則頭頭不了，帳帳不清。豈知念得阿彌陀佛熟，三藏十二部極則教理，都在裡許。千七百公案，向上機關，亦在裡許。三千威儀，八萬細行，三聚淨戒，亦在裡許。真能念佛放下身心世界，即大布施。真能念佛，不復起貪瞋癡，即大持戒。真能念佛，不計是非人我，即大忍辱。真能念佛，不稍間斷夾雜，即大精進。真能念佛，不復妄想馳逐，即大禪定。真能念佛，不為他歧所惑，即大智慧。試自簡點，若身心世界猶未放下，貪瞋癡念猶自現起，是非人我猶自挂懷，間斷夾雜猶未除盡，妄想馳逐猶未永滅，種種他歧猶能惑志，便不為真念佛也。要到一心不亂境界，亦無他術。最初下手，須用數珠，記得分明，刻定課程，決定無缺。久久純熟，不念自念，然後記數亦得，不記亦得。若初心便要說好看話，要不著相，要學圓融自在，總是信不深，行不力。饒汝講得十二分教，下得千七百轉語，皆是生死岸邊事。臨命終時，決用不著，珍重。

◎邪見

寶王三昧念佛直指

行人欲生彼國，出離生死，先當深識求生彼土真妄之心。且謂如是極樂世界，為是在境，為是在心，若在於心，但有虛想，無土可生。若在於境，雖然生處，又復失心。若謂心境二俱求生，則我身心是一，寧生兩處。若謂心境是一，一心求生，則自今心境宛爾，難說是一。又極樂娑婆，淨穢不同，況是世尊垂教，敕令捨穢求淨，一義奚得，四句既不可求，或謂處處皆是西方極樂，或謂心淨則是極樂，或云極樂不離這箇，若作此解，皆名邪見。

◎西方即我真心

寶王三昧念佛直指

若謂極樂在心，即便妄認此心住在我今身中，既在身中，但名求心，何名求生。豈我世尊不知極樂在心，而說在西方十萬億國土之外耶。又豈不能指說內心，而但能說外境耶。今西方極樂世界阿彌陀佛，現在說法，實境宛然。此是聖人誠言，焉敢不信，而不知此緣影心外之極樂，正即是我真心，我此真心，如彼大海不增不減，而汝妄謂為境。汝謂極樂在緣影心，此緣影心，如海一漚，生滅全妄，而汝妄謂為心。汝若固執妄見，不信外有極樂，信在汝緣影心內者，汝緣影心無體，不可以心求生於心。而不知彼極樂雖在西方，西方即我真心，真心無性，即彼名體，以顯我心。名體本空，亦即我心而示其相心境一體，生佛同源，求彼佛，即求自心，非外求也。

◎生佛互感，三昧乃成

寶王三昧念佛直指

極樂國土，非依緣影妄心。又彼彌陀色身，非在眾生陰體。若向我今四大緣影身心中，求本性自己之佛，不求西方極樂之佛，則妄心生滅，佛亦生滅。佛生滅故，三昧不成。縱求有得，但成生滅之佛，還生生滅之土，不成正行。經云，以輪迴心，生輪迴見，彼圓覺性，亦同輪轉，即此義也。若欲離諸妄見，直生彼者，但求西方十萬億國土外極樂彌陀之佛，以稱性妙觀，如實觀之，使彼如來本覺相好於彼顯現，合我眾生始覺真心，於此發明始本相冥，生佛互感。三昧乃成，正行斯立。不生滅土，始可生也。

◎以圓妙三觀釋十六觀經要旨

寶王三昧念佛直指

夫三觀者，一念即空即假即中也，自我如來恢揚，至於智者妙悟。所謂空則一切皆空，假則一切皆假，中則一切皆中，俱破俱立，俱非破立，圓融絕待，難議難思，統諸部之玄門，廓生佛之境智，極萬法之源底，顯淨土之圓修，念佛三昧，非此法門，則有所未盡也。四明大師發揚妙旨，以諭後學，今悉用其語，求生淨土，雖不外乎世間小善，及彼事想，若非以大乘圓妙三觀法門，釋彼十六觀經奧旨，使人開解起行，何由必生，十六觀者，初觀落日，所以先標送想向彼佛也。初心行人，雖了根塵皆是法界，而心想贏劣，勝境難現，是故如來設異方便，即以落日為境，想之令起觀中之日，圓人妙解，知能想心，本具一切依正之法，今以具日之心，緣於即心之日，令本性日，顯現其前。斯乃以法界心，緣法界境，起法界日。既皆法界，豈不即空假中。此猶總示，若別論三觀成日功者，以根境空寂，則心日無礙。以緣起假立，故累想日生，以其心日皆法界，故當體顯現。日觀既成，則三觀同在一心。非一非三，而一而三，不可思議。日觀既爾，餘觀例然，應知十六，皆用即空假中一心三觀以為想相之法。次觀清水，復想成冰，良以彼土琉璃為地，此地難想，且今想冰，冰想若成，寶地可見。如上且以所見落日及冰以為方便。次觀地，觀樹，觀池，及以總觀樓地池等，已上六觀，皆所以觀彼土之依報也，至於觀華座者，為三聖之親依。觀寶像者，類三聖之真體。欲觀於佛，先觀於座，真佛難觀，要先觀像。乃至普觀往生，雜觀佛菩薩等，七觀，皆所以觀彼土之正報也，後三觀者，明三輩九品之人自此而生彼也，既然修因不同，是故感果差降。今亦觀者，為今行人識別三品優劣，捨於中下而修習上品往生故也。然諸觀皆用經所示相，憶持在心為所觀境，仍了自心本具此法，託境想成，發明心目，又經題云佛說觀無量壽佛經者，佛是所觀勝境，舉正報以收依果，述化主以包徒眾。觀雖十六，言佛便周，則當但觀彼佛也。欲觀彼佛者，則當先觀彼佛如虛空量端嚴微妙廣大色身。一一身分，八萬四千相，一一相中，八萬四千隨形好，一一好中，八萬四千光明，一一光明之中，一一世界海，彼世界海中，一切十方諸佛菩薩聲聞緣覺僧眾，一一微妙廣大，不可具說，但當憶想，令心眼見。見此事者，即見十方諸佛，以見諸佛故，名念佛三昧。作是觀者，名觀一切佛身，以觀佛身故，亦見佛心，佛心者，大慈悲是。以無緣慈攝諸眾生，作此觀者，捨身他世，生諸佛前，得無生忍，又云，觀無量壽佛者，從一相好入。但觀眉間白毫，極令明了。見眉間白毫者，八萬四千相好自然當現。見無量壽佛者，即見十方無量諸佛。得見無量諸佛故，諸佛現前授記，是為遍觀一切色身相，故知十六妙觀，以觀佛為要，八萬相好都想難成，故令但觀眉間毫相如五須彌，此想若成，八萬皆現，此為要門也。

◎何相而觀如來

寶王三昧念佛直指

大乘行人，知我一心，具諸佛性。託境修觀，佛相乃彰，今觀彌陀依正為緣，熏乎心性。心性所具極樂依正，由熏發生，心具而生，豈離心性，全心是佛，全佛是心，終日觀心，終日觀佛其旨明矣。又應了知，法界圓融不思議體，作我一念之心，亦復舉體作生作佛，作依作正，作根作境，一心一塵，至一極微，無非法界全體而作，既一一法全法界作，故趣舉一，即是圓融法界，全分既全，法界有何一物不具諸法，以一切法，一一皆具一切法故。是故今家立於唯色唯香等義。又云，毘盧遮那，遍一切處，一切諸法，皆是佛法，所謂眾生性德之佛，非自非他，非因非果，即是圓常大覺之體，故知果佛圓明之體，是我凡夫本具性德，故四三昧，通名念佛。若此觀門，託彼安養依正之境，用微妙觀，專就彌陀，顯真佛體，雖託彼境，須知依正，同居一心。心性周遍，無法不造，無法不具。若一毫法從心外生，則不名為大乘觀也。又仁王般若經云，佛問波斯匿王，汝以何相而觀如來，王言，觀身實相，觀佛亦然。無前際中際後際，不住三際，不離三際。不住五蘊，不離五蘊。不住四大，不離四大。不住六處，不離六處。不住三界，不離三界。乃至非見聞覺知，心行處滅，言語道斷，同真際，等法性，我以此相觀如來身。佛言，應如是觀，若他觀者，名為邪觀。

◎淨土指訣—此二門精進修行，念佛三昧必定成就

寶王三昧念佛直指

行人，了知此土實苦，彼土實樂。雖聞觀慧法門，圓融微妙，而直見二土儼然，皆即實境。非如淺信之人，謂彼土心有則有，心無則無，光影幻化，虛妄不實，處處皆是西方等解，深知彼土，亦如此土端確的實而無謬誤，若人能具此智，不為世間一切邪解偏見，諸惡知識之所回轉，則當正觀二土苦樂淨穢。於其境上，生二種心，以為方便，非此二心，不能生彼。何謂二心，一者厭離心，二者忻樂心，於此娑婆生厭離故，則能隨順釋迦所說折門，於彼極樂生忻樂故，則能隨順彌陀所示攝門，以此二門，精進修行。念佛三昧，必定成就。何謂折門，以聞如上所說極樂勝妙，則應如理觀察此娑婆世界皆苦，無一樂者。三途地獄，日夜燒然。餓鬼旁生，不可堪忍。修羅忿戰。人處何安。根塵與八苦交煎，因果共四生昇墜。時有寒暑，境是沙泥。晝夜推遷，無常不住。又復受身臭穢男女異形。所需衣食，艱難麤惡。壽命不永，眾苦相生。縱有生於天宮，報盡還歸極苦，又不知人中樂即是苦，親正是怨。顛倒攀緣，不求出路。從業致業，展轉不休。如是苦惱，不可具陳。故當厭離也。何謂攝門，行人聞說娑婆實苦如是，則於彼土西方極樂生大忻樂，彼極樂土，寶地寶池，無三惡道。莊嚴妙勝，超過十方。無寒暑晝夜推遷，無生老病死結業。純男無女，蓮華化生。衣食自然，能成法喜。壽命無量，身光莫窮。聞法音則應念知歸，觀相好而剎那悟道。如是種種，快樂無量，得名極樂。故當忻樂也。若能於此二門，精進修習，日夜不休，隨順佛教於此土聲色諸境，作地獄想，作苦海想，作火宅想，於諸寶物，作苦具想，飲食衣服，如膿血鐵皮想，於諸眷屬，作夜叉羅剎噉人鬼想，況復生死不住，長劫奔跋，實可厭離。於知識若經卷中，聞彼佛願力，國土莊嚴，於念念中，稱彼理趣，生安隱想，生寶所想，生家業想，解脫處想，彌陀如來菩薩僧眾，如慈父想，如慈母想，生接引想，生津梁想。於怖畏急難之中，稱名即應，功不唐捐，剎那便至速來救護想，應念出離想。如是功德無量，實可忻樂。若於此折門不能修行，厭離不深，則娑婆業繫不脫，若於彼攝門不能修行，忻樂不切，則極樂勝境難躋，是以行人欲生淨土，成就念佛三昧。當齊修二門，為發行最初一步也，若不修此二門，雖了觀慧之旨，但成虛解，縱欲生彼，以不忻厭，無因可得。若能修此二門，不識觀慧之旨，雖可生彼，但事想故，位非上輩。若能熾然忻厭，圓修觀慧，既生而復上品者矣。

◎珍地左券—十大礙行

十大礙行

詳夫一心平等，體性無虧，眾生雖纏綿於業識之中，靡不有出塵之志。方欲究道，魔境先彰。一事虧心，萬善俱失。成小敗廣，得者還稀。況乎物欲交傾，死生遷變，遞相倣效，易地皆然。使我如來於三大阿僧祇劫，捨無數頭目髓腦，國城妻子，身肉手足，戒忍精進，承事知識，不惜身命，修行道品所得法門。因茲障礙，退其心故，一旦在我而滅，可不痛傷。我今既為釋迦之子，不以力爭。坐令法界群有，永失慧目，甚於割切身肉也。是故我今依經，創立十種大礙之行，名十不求行人雖不故願於礙，但於此間，或不得已，有一切障礙現前之時，俾我身心先居礙中，而眾魔諸惡障礙之境，不能侵我，不能障我。譬如金火同鑪，火雖欺金，金必成器，其十種大礙之行，今當說，一念身不求無病。二處世不求無難。三究心不求無障。四立行不求無魔。五謀事不求易成。六交情不求益我。七於人不求順適。八施德不求望報。九見利不求霑分。十被抑不求申明。此十種大礙之行，攝一切諸礙，惟上智者堪任。中下之人，不敢希冀。若有得聞此十句義，於諸礙中，一一皆能照察覺悟，省身體道，持之不失，則能入諸魔界，不為群魔退轉其心，循諸色聲，不為色聲惑亂其志，乃至憎愛利名之境，人我得失之場。我心先居礙中，彼礙豈能為礙。礙若無礙，則於道行尚可直進，何況得於自然無礙之境，道豈不可進哉。譬如高崖之木，雖久早如焚，尚不改其秀色，何況雨澤滂霈，而又加於三春之令，豈不敷榮茂實者乎，又如根缺之人，運用雖艱，而於求食之計，有不勝之巧。若以求得之計，移之於求道，豈在礙不能行道乎。當知此礙，即是一切眾生大善知識，亦是一切眾生良佑福田，可以了死脫生，可以超凡入聖，於諸世間所有美味上服，金剛珠玉，一切眾寶所不能及。是故若非以礙為通，則於非礙。反成為礙。何以故，身無病，則貪欲乃生。世無難，則驕奢必起。心無障，則所學躐等。行無魔，則誓願不堅。事易成，則志存輕慢。情益我，則虧失道義。人順適，則內必自矜。德望報，則意有所圖。利霑分，則癡心必動。抑申明，則人我未忘。以是義故，則知十無礙道，能生是過，及成如是一切不吉祥事，為障道因緣。何以故，貪欲生，必破戒退道。驕奢起，必欺厭一切。學躐等，必未得謂得。願不堅，必未證謂證。志輕慢，必稱我有能。虧道義，必見人之非。內自矜，必執我之是。意有圖，必華名欲揚。癡心動，必惡利毀已。存人我，必怨恨滋生。是十種過，從凡妄生。皆名邪見。展轉生起無量惡法，遍虛空界，必令眾生，墮於地獄。豈可於此，不生敬慎。若能體茲礙境，識病因緣，知病性空，病不能惱。了難境界，體難本妄，難亦奚傷。解障無根，即障自寂，障不為礙。達魔妄有，究魔無根，魔何能嬈。量事從心。成事隨業，事不由能。察情有因，於情難強，情乃依緣。悟人處世，觀人妄為，人但酬報。明德無性，照德非常，德亦非實。世利本空，欲利生惱，利莫妄求，受抑能忍，忍抑為謙，抑何傷我。是故大聖化人，以病苦為良藥。以患難為解脫。以障礙為逍遙。以群魔為法侶。以事難為安樂。以弊交為資糧，以逆人為園林。以施德為棄屣。以疏利為富貴。以受抑為行門。如是則居礙反通，求通反礙。於此障礙，皆成妙境。故得之與失，自不能知。人奚於中，強生取捨。是以如來於障礙中得菩提道。

◎三昧寶王

十大礙行

夫念佛三昧者，名一行三昧也，蓋彼行人既了深旨，能持一心，唯念彼土，唯憶彼佛，知身土無二，了憶念亦一，乃得名為一行也。雖名一行，亦當以彼一切世出世間無量法門諸功德行以為助道，則往生行疾，是故一切諸行，悉為淨土而修，無別歧路，名一行耳。譬如眾流入海，同得海名，萬善同歸，得名一行。以是義故，則一切念處正勤根力覺道，四弘六度，皆淨土行，乃至彈指之善，及散心念佛，或一稱名，或舉一手，一禮一讚，或一瞻仰，乃至或奉一香一水，一華一燈，一供養具。或一念修習，至於十念，或發一施一戒一忍，禪定智慧，一切善根，迴向極樂願力持故，雖有遲疾，皆得往生，如經所說喻，昔有人以小滴水寄於大海，願不壞不失，不異不竭，雖經多劫，要還原水，其人經多劫已，如寄所取，果得原水，不壞不竭，此亦如是。以小善根，迴向極樂，如寄滴水，雖經異生，善根不失，亦不壞竭，生彼無疑。是以大乘小乘，有漏無漏，散心定善，事想觀慧，皆名一行，悉得往生。惟除外道種性。故云，但辦肯心，必不相賺，又經所謂一稱南無佛，皆已成佛道，良可深信，其有因心未起，善行未立，身心未屈，先期感應者，不可與其同語也。是故釋迦聖主一代至談，有無量三昧，無量解脫，無量行願，總持相應無量法門，唯念佛一門，圓攝無外，悉皆具足，如彼大海，吞納眾流，性無增減、如如意珠，置高幢上，能滿一切眾生願求，體無虧損，此三昧寶王，能攝能具，亦復如是。

◎往生瑞應

十大礙行

行人因佛捍魔，非止此身安樂，又得三昧成就，天人護助，臨終正念往生。其往生之際。瑞應非一，或天樂盈空，或異香滿室，或光明照體，或寶座現前，或彌陀垂臂親自來迎，或菩薩執臺授手而接，乃至預知時至，正念不謬，諸障忽空，自能沐浴加跌，會眾說法，叉手告別，或更勉人進道，書偈擲筆，合掌而逝，或臨終之後，舉體如生，齒骨數珠，燒之不壞，光燄異常，五色鮮明，祥物於空，盤旋不散，煙所至處，舍利流珠，觸物而生，此耳目之所常有者也。

◎必生淨土

十大礙行

經云，孝養父母，奉事師長，慈心不殺，修十善業，受持三歸，具足眾戒，不犯威儀，發菩提心，深信因果，讀誦大乘，勸進行者，以上每句是一法行，古人各有法訓一章，茲不能述，又復當護人心勿使誇嫌，動用自若，誦大乘經，解第一義，親近善友，請問先覺，不執己見，不引己長，志存忍辱，行當依經，聽聞正法，不毀僧尼，息世雜善，不貪名利，遠離邪惡，處事必忠，將過歸已，深誡綺語，一心不亂，視人如佛，捐棄伎能，唯求往生，身必清淨，如是等無量善行，悉宜修習，能助正道，更能割世染心，於憎愛二境，無諸留難。凝心如一，必生淨土。

◎稱佛一聲滅八十億生死重罪之義何在

十大礙行

至哉問也，彼世間未悟之人，因子所問，於此三昧必不退轉，直生淨土矣。今世行人，皆謂此說是方便勸進之語，豈知是佛真實之說，必不我欺也。子豈不聞汝於無量劫前，與世尊釋迦牟尼，同為凡夫之義否，而我世尊成道以來，已經爾所塵點劫數，此塵點劫，妙經委明，然我亦於爾所劫中，在凡夫地，漂零六道，造諸結業，不可限量，同佛至今，久遠無異，如此塵劫，安可稱量，假使有人，於一生內，不說餘善，但稱佛名，盡壽聲聲不絕，隨其所稱之名，一一皆滅八十億劫生死重罪，然盡一生以及他生稱佛，滅罪劫數雖多。若比如是極大久遠塵點之劫，正如指上土，欲比大地土耳。豈可謂稱佛名能滅多劫罪故，更無餘劫之業，障我生淨土耶，而不知未滅之罪，劫數長久，無始無際，與佛同壽，實過如是八十億等數量劫外。又如炬火雖熱，欲消大地之雪，豈易融泮。故雖念佛滅罪，未得生者，其義如是，況人長劫造業心堅，念佛片時心弱，退易進難。又況與佛同為凡夫之前，劫數轉倍，乃至煩惱無始，發心在近，罪豈易滅，可不思之。今謂一日至七日，一心不亂，即得往生。及臨命終時，一心不亂，稱佛一聲，即滅八十億劫生死重罪。乃至極惡逆人，臨終獄火相現，能稱十念，悉生淨土者，蓋仗我稱佛名號，滅罪威神一隙之功，承佛速疾救護。大願之力譬如壯士正戰墮圍，臨危倉卒之際，得一勇夫，與之強弓銳刃，良馬善策，即便猛發其志，踊身馬上，奮揚威武，努力揮挽，突圍而出，戰勝獲功，偃寇施恩。歸奉其主，永享豐樂，此亦如是。彼佛接引生極樂國，其義若此，故云稱佛一聲，滅八十億劫生死重罪。非謂如今念佛人，今日三，明朝四，且猶且豫。或見目前些兒聲色境界，便被牽拽將去，全無把捉，與不曾念者一般，欲因一稱之中，真實滅多劫罪，使便不為障，即生淨土，其可得乎。然如此念者，聲聲非不滅如是劫數罪，但因初心緩故，報生亦緩，止可作他世生緣耳。或能稱念不息，雖成聚露成流之功，豈得與前說較優劣速疾哉。若人精進，能如前說，生猶反掌，如箭取的，決無不中。故知散心念者，及雖志誠未離妄想者，或被如是劫外之罪所障，但報在他生，不能即應其功，若勵聲竭志勇猛念者，既滅爾所劫罪，由勇疾力，餘劫之罪，不為障礙便得十念成就，往生淨土。此義瞭然可見，決定無疑，豈可因悠悠念佛之人，依舊業識茫茫，死時如落湯螃蟹，而疑佛為妄語，但是勸進之說哉。故知佛力廣大，遍覆一切時處，能攝我小善，入佛大願，使同一味。拔諸眾生置安樂地，使一切劫罪皆得消滅，何止滅八十億劫之罪耶。如是稱佛功德，實難可測，大乘圓頓橫超直截之旨，於斯可見。

又稱佛屬口，惟論其功。念佛在心，乃彰其德。論功則在我不倦。彰德乃見佛現前。二義不同，優劣可見。口稱尚爾，況心念乎。

◎一真法界

淨土生無生論

一真法界，即眾生本有心性。

得意為言，即性具，是性體性量。性體離過絕非，即性具十界離過絕非。性體體性堅凝，清淨無染，不生不滅，常住不壞，性具十界亦然，性量豎窮橫遍，無盡無盡，無量無量，性具十界亦然。正報五陰，同性體性量，清淨周遍，依報國土亦然。此之三法，亦名三諦，性體即中諦，性量即真諦，性具即俗諦。

◎三身四土，由心變造

淨土生無生論

華嚴經云，能隨染淨緣，具造十法界。謂真如性中所具九法界，能隨染緣，造事中九法界，真如性中所具佛法界，能隨淨緣，造事中佛法界。所以能者，正由性具，性若不具，何所稱能。天台家言，並由理具，方有事用，此之謂也。是知事中十法界三身四土，悉由真如隨緣變造，既曰真如不變隨緣，隨緣不變，則事中染淨身土，當體即真，無一絲毫可加損於其間者。楞嚴經云，見與見緣，并所想相，如虛空華，本無所有，此見及緣，元是菩提妙淨明體是也。若然，則娑婆極樂，此世眾生，當生九品，彌陀已成吾心當果，悉由心性之所變造。心具而造，豈分能所，即心是佛，即佛是心，即心是土，即土是心，即心是果，即果是心，能造因緣，及所造法，當處皆是心性，故明此宗而求生樂土者，乃生與無生兩冥之至道也。

◎介爾之心，居於方寸，何能包許遠佛土

淨土生無生論

介爾之心，昧者謂小達人大觀，真妄無二，蓋此妄心，全性而起，性既無邊，心亦無際性如大海，心如浮漚。全海為漚，漚還匝海。蓋真如不變隨緣，隨緣不變。既曰隨緣不變，豈可以真妄而局大小哉。

◎才舉心念，即便圓成

淨土生無生論

蓋諸佛乃悟眾生心內諸佛。眾生乃迷諸佛心內眾生。所以悟者，悟眾生本具性體性量性具也。所以迷者，迷諸佛所證性體性量性具也。心性之妙，豈受其迷，迷而不迷，斯言有在，故眾生本有性體，即諸佛所證法身。性量即報身，性具即應身，四智十力四無所畏十八不共等功德，會合可知。故古德云，諸佛心內眾生，塵塵極樂。眾生心內諸佛，念念證真。故彌陀即我心，我心即彌陀未舉念時，早已成就。纔舉心念，即便圓成。感應道交，為有此理。故念佛人，功不唐捐。

◎唯心念佛法門（解脫長者示善財）

淨土生無生論

十萬億佛土不遠，而彈指頃不近。以心法無形，貫滿十方，無遠近故。娑婆眾生，耳根最利，非五根所能及。試於耳根中觀之，如危樓百尺，洪鐘在□，遙杵一擊，聲聞百里，聲既不來，耳亦不往。聲聞同時，歷歷現前。詎非唯心之明驗乎。非唯土是唯心。而土中之佛，亦唯心現，故無量壽經云，佛告阿難，汝起整衣服，合掌恭敬，禮無量壽佛，阿難稟教，正面西向，五體投地，即見無量壽佛，放大光明，普照一切諸佛世界，威德巍巍，如須彌山，高出一切諸世界上，此會四眾，一時悉見，彼見此土，亦復如是。夫禮拜之頃，舉念即見阿彌陀佛，放光普照者，是亦唯心之明徵也。又解脫長者，示善財唯心念佛法門云。我欲見安樂世界阿彌陀佛，隨意即見，乃至云，然彼如來不來至此，我身亦不往詣於彼，知一切佛，及與我心，悉皆如夢如影，如幻如響，我如是知，如是憶念所見諸佛，皆由自心。夫由自心者，一法界心也。既云知一切佛，及與我心，悉如夢等，則若佛若心，皆從一法界真心現起，當體寂滅，故無來往也。清涼國師云，既了境唯心，了心即佛。故隨所念，無非佛矣。況無境非心，無心非佛，加以志一不撓，精詣造微。佛應克誠，於何不見。問，即佛之心，為如夢心，為法界心，答，達得心佛是夢，則當處寂滅，即法界心，非有二也。

◎真如本體離一切相，云何復說體有如是種種功德

淨土生無生論

西方依正莊嚴，皆性功德者。起信論云，復次真如自體相者，一切凡夫聲聞緣覺菩薩諸佛，無有增減。非前際生，非後際滅。從本已來，自性滿足一切功德。所謂自體有大智慧光明義故，遍照法界義故，真實識知義故，自性清淨心義故，常樂我淨義故，清涼不變自在義故，具足如是過於恆沙，不離，不斷，不異，不思議佛法，乃至滿足無有所少義故，名為如來藏，亦名法身。雖有此諸功德義，而無差別之相，等同一昧，唯一真如云云。由此觀之。西方極樂世界，依正二報，功德莊嚴，如彌陀經中，珠網麗天，瓊林矗地，池流八德，蓮吐四光，天樂韻於六時，祴華散於億剎，化禽演道品，風樹傳法音，如是等無量功德，皆是極樂國土依報莊嚴也。又如相好八萬，舉光明以遍收，功德喻沙，言壽命以統括。成佛十劫，簡過未以釋疑。聲聞皆發大心，菩薩多居補處。生者咸歸於定聚，趣途即預於阿鞞。如是等無量功德，皆是壽尊一佛二菩薩，及海會眷屬等正報莊嚴也。如上依正二報無量功德，原非他物，乃是真如體上本有之性功德。

◎諸佛各有願力，攝受眾生，何以不念十方諸佛，而偏念西方阿彌陀佛，求生極樂（佛佛同體）

淨土生無生論

以諸佛如來同一法身。念阿彌陀佛，即是念十方諸佛。故一稱彌陀萬德洪名，而十方諸佛一時齊現。何以故，同一法界身故。故華嚴經云，一切如來一法身，真如平等無分別。又云，一切諸如來，同共一法身。一心一智慧，加無畏亦然。以此觀之，若稱阿彌陀佛，而諸佛不現前，則阿彌陀佛非法界身，以有身外諸佛故。阿彌陀佛既是法界身，則諸佛何以不現前。以是知行人至心稱念阿彌陀佛，而諸佛現，復何疑乎。

◎心佛同一體

淨土生無生論

我現前感佛之心，是法身真我。而所感之佛，即我法身。即感即應，無前後也。何以故，以心佛同體，感應一時。感是我心之感，應是我心之應也，是以阿彌陀佛居法身地，與法界眾生心心相照，吻然契合，無二無別。行人能以信行願感之，當處現前，不爽毫髮也。唐解脫和尚，五臺縣人，姓邢氏，七歲出家，初從慧超禪師，超器之。後於五臺專誦華嚴，依經作觀，求見文殊，文殊現身誨云，汝不須禮覲於我，應自悔責，必當大悟。因反求，乃大悟。感諸佛現身，說偈曰，諸佛寂滅甚深法，曠劫修行今乃得。若能開曉此法眼，一切諸佛皆隨喜。解脫問，寂滅之法，若為可說，得教人耶，諸佛即隱。復有聲告曰方便智為燈，照見心境界，欲究真實法，一切無所見。以此觀之，諸佛與文殊解脫，同一法性，解脫以真誠心，求見文殊，而文殊現。感諸佛，而諸佛應，念佛行人求見阿彌陀佛，亦復如是。心外無佛，佛外無心感應道交，炳然齊現也。

◎臨終在定之心，即淨土受生之心

淨土生無生論

天台智者大師云，臨終在定之心，即是淨土受生之心，是因中有果也。華開見佛，悟無生忍，繁興萬行，塵剎利生，是果中有因也。世間草木之華，或先華後果，或先果後華，唯蓮華，華果同時。華中有蓮，是因中有果也。蓮中有蔤，是果中有因也。因果互具，三際一時。故華嚴經，一切處文殊師利說偈云，一念普觀無量劫，無法無來亦無住。如是了知三世事，超諸方便成十力。故淨業行人，當拳拳致意于末後臨終一念，驀直而去，永無後念，如此成就，始是生淨土之明驗也。智度論云，臨終少時，能勝終身修行之力。以猛利故，如火如毒。唯恐其障緣現前，此一念不成就耳。故行願品，普賢菩薩教行人預發願云，願我臨欲命終時，盡除一切諸障礙，面見彼佛阿彌陀，即得往生安樂剎。又淨名經，文殊菩薩問維摩詰云，生死有畏，菩薩當何所依，維摩詰言，菩薩於生死畏中，當依如來功德之力。夫菩薩於生死畏中，尚須依如來功德。況博地凡夫，而欲自恃天真，作增上慢人，非自賺乎。然如來功德無量，略具於觀無量壽佛經。淨業行人，但能隨念其名字，及相好光明壽量等，少分功德，倘不能久持，但一念頃專心瞻仰，而五畏一時可息，不特生死畏也。故華嚴云，若念如來少功德，乃至一念心專仰。諸惡道怖悉永除，智眼於此能深悟，如子依母則得大安樂也。

◎愛不重不生娑婆，念不一不生極樂（刮翳眼之金錍，治膏肓之聖藥）

淨土法語

夫修行法門，乃如來對病之良藥也。藥隨病廣，數逾恆沙，求其至捷徑，最簡要者，莫勝於念佛求生淨土法門。可謂速出生死之玄關，疾成覺道之祕訣也。蓋凡修行，求出離生死，須仗三種力，一自力，二他力，三本有功德之力。若惟務自修，悟明心地，裂無明網，出愛欲河，成佛作祖，謂之自力。是為沒量好漢，真大丈夫。如佛在世，及正法中諸大菩薩聲聞緣覺，及諸大祖師，是其人也。若像末之世，去古既遠，根器譾劣。有雖修而不悟，悟而不精，內照似脫，對境仍迷，縱使不迷，猶然坯器。菩薩有隔陰之昏，初果有入胎之昧。方之博地，安免隨流。此自力之無功，出塵之不效，一錯百錯，實可寒心。是以諸佛菩薩，曲垂方便，又有仗他之法門興焉。此之法門，經論發明，其品亦夥，求其苦口叮嚀，極言稱歎。列祖弘通，人心崇奉。惟極樂世界念佛一門為究竟。可謂言言闡唯心淨土之心宗，句句演本性彌陀之妙法。悟此者，達生心與佛心平等，心土與佛土無差。修此者，獲妙觀與妙境相符，自力與他力兼濟，況本有功德之力，無始性具者，因此以全彰。曠劫積累者，藉之而頓發。故得娑婆報滿，淨土現前，蓮華化生，不迷生陰，一入永入，更不退轉。故曰眾生生者，皆是阿鞞跋致，其數甚多。比夫在娑婆而入道，歷塵境之麤強。險難惡道，無處不有，固不侔矣，然而說之匪難，行之為難。行之匪難，心要為難。此昔人之所誡，在我輩之當遵。若求其為吾真切教誡，莫要乎楊次公之兩言。謂愛不重不生娑婆，念不一不生極樂。夫念佛以一其心，懇切持名，專志不亂，此吾所當盡心者。然或忘之而不能念，念之而不能一，無他，為情愛之所牽也。夫輕愛以杜其妄，斬斷情根，脫離愛網，此吾所當盡心者。然或念之而不能忘，忘之而不能盡，此無他，為念心之不能一也。故念佛求生淨土之人，尋常有娑婆一愛之不輕，則臨終為此愛之所牽，而不得生，矧多愛乎。即極樂有一念之不一，則臨終為此念之所轉，而不得生。矧多念乎，蓋愛之所以為愛者，有輕焉，重焉，厚焉，薄焉，正報焉，依報焉，歷舉其目，則父母妻子，昆弟朋友，功名富貴，文章詩賦，道術技藝，衣服飲食，屋室田園，林泉花卉，珍寶玩物，種種妙好，不可枚盡。大而重於泰山，小而輕於鴻毛。有一物之不忘，愛也。有一念之不遺，愛也。有一愛之存於懷，則念不一。有一念之不歸於一，則不得生。嗚呼，愛不重不生娑婆，念不一不生極樂，此兩語，可謂刮翳眼之金錍，治膏肓之聖藥。

◎杜境有道乎

淨土法語

或問。輕愛有道乎，曰，輕愛莫要乎一念。又問，一念有道乎，曰，一念莫要乎輕愛。或者莞爾謂曰，師言首鼠兩端，似無主正，俾學者乎何從，曰，非兩端也，欲明一念之所以也，蓋念之所不能一，由散心異緣之使然。散心異緣，又由逐境紛馳之使然。故娑婆有一境，則眾生有一心。眾生有一心，則娑婆有一境。故曰，心生故，種種法生，法生故，種種心生，聚緣內搖，趣外奔逸，心境交馳，塵沙莫盡。愛苟不妄，念能一乎。故欲一其念者，莫若輕其愛。欲輕並愛者莫若一其心。一其心者，莫若杜其境。眾境皆空，則萬緣都寂。萬緣都寂，則一念自成。一念若成，則愛緣俱盡。故曰，欲一其念，莫若輕愛。欲輕其愛，莫若一念。蓋愛之與念，勢不兩立。若日月之代行，明暗之相背也。或曰，杜境有道乎，曰，余所謂杜境者，非屏除萬有也。亦非閉目不觀也。將即境以了其虛，會本以空其末也。正以萬法本自不有，有之者情。故情在物在，情空物空。物空而本性現，本性現而萬法空，萬法空而情念息。自然而然，非加勉強。

◎預知時至

淨土法語

若口稱佛名，繫心在緣。聲聲相續，心心不亂。設心緣外境，攝之令還。此須生決定心，斷後際念。撥棄世事，放下緣心，使此念心漸漸增長。從漸至久，自少至多。若一日二日，乃至七日，畢竟要成一心不亂而後已。此事一心也。苟得此已，則極樂之淨因成就，而垂終之正念必然。身無病苦，不受惡纏。預知時至，身心歡喜。吉祥而逝，坐脫立亡。親見彌陀，垂光接引。若理一心者，此無他法，但於事一心中，念念了達能念之心，所念之佛，三際平等，十方互融，非空非有，非自非他，無去無來，不生不滅，現前一念之心，便是未來淨土之際，念而無念，無念而念，無生而生，生而無生。於無可念中，熾然而念，於無生中，熾然求生，是為事一心中明理一心也。

◎微妙助行

淨土法語

助行亦有二，一者世間之行。如孝順父母，行世仁慈，慈心不殺，具諸戒律，凡是一切有利益之事，若能回向西方，無非助道之行。二者出世之行。如六度萬行，種種功德，讀誦大乘，修諸懺法，亦須以回向心而修之，無非淨土助行。更有一種微妙助行，當於歷緣對境，處處用心，如見眷屬，當作西方法眷之想，以淨土法門而開導之。令其輕愛以一其念，永作將來無生眷屬。若生恩愛想時，當念淨土眷屬無有情愛，何當得生淨土，遠離此苦。若生瞋恚時，當念淨土眷屬無有觸惱，何當往生淨土，得離此苦。若受苦時，當念淨土，無有眾苦，但受諸樂。若受樂時，當念淨土之樂，其樂無央。凡是所歷緣境，皆以此意而推廣之。則於一切時處，無非淨土之助行也。

◎兩般人，於淨土法門，必不能入

西方合論

禪者執悟門，矜自力，視念佛不啻依草附木，搖尾乞鄰。儒者咀名理，豔清言，視念佛不啻臭腐殘餿，食唾欲嘔。此兩者，一長眙深瞫，而不見睞毛，一如覓龍肝鳳髓，而厭棄本分茶湯也，何從接而入哉。儻冀其入，須向此人眼底盤踞鴟蹲，揚聲大呼，使其睒晹失據或俟枵腹垂涎時，進以簞食豆羹，使其饞□厭足，然非尋常禪者儒者及念佛者可能也。禪能滅卻正法眼藏，灼見永明楚石用處，儒能裂斷文字縛，徹悟君子之道，果造端乎夫婦之知能。然後從而發揮淨土，庶可死兩般人偷心耳。

◎洞了本源，此心即是佛，更于何處覓佛。此心即是土更于何處覓土

西方合論

約理而言，世間一蚤一蝨，皆具有如來清淨覺體，無二無別。乃至諸佛成等正覺，證大涅槃，本體未嘗增得一分。眾生墮三途，趨生死海，本體未嘗減卻一分。如如之體，常自不動。生死涅槃，等是妄見。亦無如來，亦無眾生。於此證入，亦無能證之人，亦無所證之法。泯絕心量，超越情有。大地無寸土，佛之一字向何處安著。至於進修法門，於無修證中修證，於無等級中等級，千差萬別。雖位至等覺，尚不知如來舉足下足之處。從上祖師所以呵佛斥教，一切皆遮者，止因人心執滯教相，隨語生解，不悟言外之本體，漫執語中之方便。一向說心說性，說空說幻，說頓說漸，說因說果，千經萬論，無不通曉。及問渠本命元辰，便將經論現成語言抵對。除卻現成語言，依舊茫然無措。所謂數他家寶，己無分文，其或有真實修行之人，不見佛性，辛苦行持，如盲無導，止獲人天之果，不生如來之家。於是諸祖知其流弊，遂用毒手，划其語言，塞其解路，拶其情識。令其苦參密究，逆生滅流，生滅情盡，取捨念空。始識得親生父母，歷劫寶藏。卻來看經看教，一一如道家中事。然後如說進修，以佛知見，淨治餘習，拜空華之如來。修水月之梵行。登陽燄之階級。度谷響之眾生。不取寂證，是謂佛種。正如杲日當空，行大王路，不同長夜趨走，攀荊墮棘。豈謂一悟之後，即同極果。如供奉問岑大蟲，果上涅槃，天下善知識證否。岑曰，未證。奉曰，何以未證。岑曰，功未齊於諸聖。奉曰，若爾，何得名為善知識。岑曰，明見佛性，亦得名為善知識也。弘辨禪師曰，頓明自性，與佛同儔。然有無始染習，故假對治，令順性起用。如人喫飯，不一口便飽。溈山曰，初心從緣頓悟自理。猶有無始曠劫習氣，未能頓淨。須教渠淨除現業流識，即修也，不可別有法，教渠修行趣向。若論諸祖師為人之處，壁立萬仞，大火聚中，觸之即爛，刀槍林裡，動著便創，未曾開口，已隔千里萬里。至機緣之外，平實商量，未嘗盡絕階級，盡遮修行。傳燈錄中，分明詳悉。大慧中峰言教，尤為緊切，血誠勸勉。惟恐空解著人，墮落魔事。何曾言一悟之後，不假修行，頓同兩足之尊，盡滿涅槃之果。後世不識教意，不達祖機，乃取喝佛罵祖，破膽險句，以為行持。昔之人為經論所障，猶是雜食米麥，不能運化。後之人飽記禪宗語句，排因撥果，越分過頭，是日取大黃巴豆以為茶飯也。自誤誤人，弊豈有極。是以纔入此門，便輕十方如來，莫不自云無佛可成，無行可修，見人念佛，則曰自性是佛，見人修淨土，則曰即心是淨土，言參禪，則尊之九天之上，言念佛，則蹂之九地之下，全不思參禪念佛，總之為了生死。同是出苦海之橋梁，越界有之寶筏。事同一家，何勝何劣。參門之中，所悟亦有淺深。念佛之眾，所修亦有高下。如何執定參者即是上根，念者便為中下。自達摩西來立此宗門，已云二百年。後明道者多，行道者少，說理者多，通理者少。今傳燈錄中，如麻似粟，同云入悟，其實迥別。至如般若緣深，靈根夙植，迦陵破卵，香象截流。或見根宗於片言，或顯威用於一喝。一聞千悟，得大總持。或有懷出世之心，具丈夫之志。舍彼塵情，究此大事。不怙小解，惟求實知。臥薪嘗膽。飲冰吞檗。如此三十年四十年後，或遇明師，痛與鍼劄。偷心死盡，心華始開。此後又須潛行密修，銷融餘習。法見尚捨，何況非法。若趙州除粥飯是雜用心。湧泉四十年尚有走作。香林四十年打成一片。兢兢業業，如護頭目。直至煙銷灰滅，自然一念不生，業不能繫。生死之際，隨意自在。詰其所證，恐亦未能超於上品上生之上。何以明之，龍樹菩薩，宗門之鼻祖也。得大智慧，具大辯才，住持佛法。故世尊數百年前，於楞伽會上，遙為授記。然亦不過曰，證初歡喜地，往生安樂國而已。而觀經中上品上生，生於彼間，一剎那頃，亦證初地。今宗門諸大祖師，縱使見離蓋纏，語出窠臼，豈能即過龍樹，龍樹已悟無生無相之義，已具不墮階級之見。而生於安養，與上品上生所證之果正等。則禪門諸人所證，豈能獨過良以上品上生解第一義，還同禪門之悟深信因果，還同禪門之修止是念佛往生別耳。然吾以為禪門悟修之士，既不能取無餘涅槃，同於如來，又不肯取有餘涅槃，同於二乘，必入普賢行願之海。若不捨一身受一身，濟度眾生。則當從一剎至一剎，供養諸佛。既見諸佛，還同往生。究竟與上品上生，止在鴈行伯仲之間，何以高視祖師，輕言淨侶。其或悟門已入，休歇太早，智不入微，道難勝習，一念不盡，即是生死之根，業風所牽，復入胞胎。

◎悟達之人，業不能繫

西方合論

夫謂業不能繫，非謂有而不有，正以無而自無。生既隨境即動，死安得不隨業受生。眼前一念瞋相，即是怪蟒之形。眼前一念貪相，即是餓鬼之種。無形之因念甚小，有形之果報甚大。一念之微，識田持之，歷千萬劫，終不遺失。如一比丘，以智慧故，身有光明，以妄語故，口流蛆蟲。一言之微，得此惡果。雖有智慧，終不能消。況今無明煩惱，熾然不斷，欲以相似見解，消其惡業，冀出三途，無有是處。

◎毗盧遮那淨土

西方合論

毗盧遮那淨土者，即諸佛本報國土，十蓮華藏世界海。一一蓮華藏最下世界，皆有十佛世界微塵數廣大剎，清淨莊嚴。一一廣大剎，復有十佛世界微塵數諸小剎圍繞，倍倍增廣。一一華藏世界，皆滿虛空，互相徹入，淨穢總含，重重無盡。如法而論，一草一木，一毛一塵，各各皆具此無盡法界。佛及眾生，無二無別。或曰，此是眾生實報莊嚴，不同權教推淨土於他方，是為實教。或曰，眾生雖具此實報，爭奈真如無性，不能自證。漫漫長夜，無見日期。波波劫海，無到岸期。雖云地獄起妙覺之心，佛果現泥犁之界，其如眼前鐵床銅柱何哉，譬之餓鬼渴死於海邊，貧人數錢於金窟，祇見其虛，何名為實。若非假之方便，由權入實，眾生豈有證毗盧之日也，答曰若約諸佛化儀則可，實相土中，無此戲論。夫毗盧遮那，此云遍一切處。遍一切處，即無量壽表義，豈有勝劣。祇因如來為一分取相凡夫故，說有阿彌陀在於西方。亦如大雲經中阿彌陀佛告一菩薩言，有釋迦在於娑婆世界也。夫當釋迦為主，則釋迦遍一切，而阿彌陀為所遍之一處。當阿彌為主，則阿彌遍一切，而釋迦牟尼為所遍之一處。如一人之身，當自自時，不妨為一切人之他。當他他時，不妨為一切人之自。以是義故，自他不成。自他不成，即自亦遍一切處，他亦遍一切處。豈定有他方可執。是故西方毗盧，非自他故。何以故，毗盧無不遍故。若言權，言方便，即有不遍。有不遍者，毗盧之義不成。

◎唯心淨土

西方合論

唯心淨土者，直下自證，當體無心，即是淨土。如維摩經云，寶積當知，直心是菩薩淨土。菩薩成佛時，不諂眾生來生其國。深心是菩薩淨土。菩薩成佛時，具足功德眾生來生其國。大乘心是菩薩淨土。菩薩成佛時，大乘眾生來生其國。經文繁多，不能廣引。大約謂欲得淨土，當淨其心。隨其心淨，則佛土淨。夫心是即土之心，土是即心之土。心淨土淨，法爾如故。此語豈非西方註腳。多有執心之士，卑此法門以為單接鈍根者，由於心外見土故也。夫念即是心，念佛豈非心淨。心本含土，蓮邦豈在心外。故知約相非乖唯心，稱心實礙普度矣。

◎恒真淨土

西方合論

恆真淨土者，即靈山會上所指淨土。引三乘中權教菩薩，令知此土即穢恆淨。諸眾信而未見。夫穢性本寂，俗相恆空。本寂故，菩薩居穢常寂。恆空故，菩薩入俗常空。正顯淨義，但以眾生執海難清，識繩易縛。言業本空，則恣情作業。言行無體，即肆意冥行。犯永嘉之所呵，墮善星之所墜。以至生遭王難，死為魔眷者，往往而是。嗟夫，使盡大地皆菩薩，則斯言誠為利益。天下之菩薩少而凡夫多，則斯言之利天下也少，而害天下多矣。

◎變現淨土

西方合論

變現淨土者，如法華經，三變淨土，移諸人天置於他方。維摩經，世尊以足指按地，即時三千大千世界，若百千珍寶嚴飾。此是如來暫令顯現。亦是法爾。然智如鶖子，尚且如盲，劣根眾生，無緣獲見，且人天置諸方外，全無接引之緣。神力暫現還無，詎是恆常之土。豈若安養淨邦，塵劫常住。阿彌慈父，十惡不遺者哉。國土勝劣，居然可知。

◎寄報淨土

西方合論

寄報淨土者。如摩醯首羅天，如來於彼成等正覺。此為實報淨土。起信論云。菩薩功德成滿，於色究竟處，示一切世間最高大身。謂以一念相應慧，無明頓盡，名一切種智。自然有不思議業，能現十方利益眾生。藏和尚云。何故受用報身在此天者。以寄報十王，顯別十地。第十地寄當此天王。即於彼身，示成菩提。然彼天雖云無漏，未若蓮邦直出三界。何以故，在色究竟故。

◎分身淨土

西方合論

分身淨土者，如涅槃經，佛答高貴德王云，善男子，西方去此娑婆世界，度三十二恆河沙佛土，有世界名曰無勝，猶如西方極樂世界，我於彼土，出現於世。為化眾生故，於此世界現轉法輪。又央掘經，佛謂央掘曰。我住無生際，而汝不覺知。央掘云，若住無生際，何以生於此土。佛云，東方有佛，汝往問之。央掘往問，彼佛答言，釋迦者即是我身，大意謂彼淨土是佛實報，此是分身，雖彰一佛之報境，未具攝化之義。佛分上即有，眾生分上即無，未為殊勝。

◎依他淨土

西方合論

依他淨土者，如梵網經云，我今盧舍那，方坐蓮華臺。周匝千華上，復現千釋迦。一華百億國，一國一釋迦等者。以初地化百佛剎，則有百葉之華。二地化千佛剎，故華有千葉。若至三地，應現萬葉。四地億葉。次第倍增。為是依他受用身，分示報境，入地乃見。非如蓮池會上，十念眾生，頓見淨佛國土故。

◎諸方淨土

西方合論

諸方淨土者。如東方藥師佛，南方日月燈佛，上方香積佛，佛佛各有淨土。諸經所述，不可具載。皆是諸佛實報莊嚴。經中或有以佛神力暫令顯現。或諸大菩薩詣彼供養。緣彼佛未言攝生，故諸眾生亦無緣生彼。即如妙喜世界，釋迦雖記有往生者，未聞無動有普引之言。且其國有鐵圍須彌諸山，及鬼神婦女。當知嚴淨不如安養也。又如藥師如來以十二大願度諸有情，經中亦言有信心者應當來生。稽彼願力，多是解脫一切憂苦，究竟安樂。未若阿彌如來純以念佛，攝一切人往生彼土。

◎一心四種淨土

西方合論

一心四種淨土者，一曰凡聖同居土。二曰方便有餘土。三曰實報無障礙土。四曰常寂光土。一凡聖同居土者，自分二類，初同居穢土，次同居淨土，穢土之中，凡居聖居各二。凡居二者，一惡眾生，即四趣也。二善眾生，即人天也。聖居二者，一實聖即四果，辟支，通教七地，別十住，圓十信後心。通惑雖盡報身猶在，皆名實也。二權聖，謂方便實報寂光土中，法身菩薩，及妙覺佛。為利有緣，應生同居，皆是權也。是等與四趣共住，故名穢土。次同居淨者。如極樂中有眾生，妙喜國中有鐵圍男女之類。以無四惡趣，故名淨土。余按同居穢土之中，既有諸聖，亦可名同居淨土。如娑婆世界在華藏世界第十三重，亦云華藏也。二方便有餘土者。二乘，三種菩薩，破見思惑，證方便道。塵沙別惑無明未斷。捨分段身而生界外。名曰有餘。故釋論云。出三界外有淨土，聲聞辟支佛出生其中。受法性身，非分段也。三實報無障礙土者。無有二乘，純諸法身菩薩所居。盡塵沙惑，分破無明，得真實果。而無明未盡，潤無漏業。受法性報身。亦名果報國。故仁王經云，三賢十聖住果報，以觀實相，發真無漏，感報殊勝。七寶莊嚴具淨妙五塵，故名為實，色心不二，毛剎相容，故名無障礙。華嚴明因陀羅網世界是也。四常寂光土者。妙覺極智所照如如法界，名之為國。亦名法性土。但一真如佛性，非身非土而說身土。離身無土，離土無身。諸佛如來所遊居處。妙宗曰，經論中言寂光無相，乃是已盡染礙之相，非如太虛，空無一物。良由三惑究竟清淨，則依正色心究竟明顯。大經曰，因滅是色，獲得常色。受想行識，亦復如是。仁王稱為法性五陰，是為極果。然十方剎土隨心異見，七寶砂礫當處差別。故霅川曰，極樂國土，四土不同。何則。約人天二乘，即前二種土。約菩薩佛，即後二種土。故知六十萬億那由他恆河沙由旬等身，不妨更有丈六之身，華藏故海會無邊佛土，不妨更有尼連河土，何以故，是法爾故。非是神力變現故。

◎攝受十方一切有情不可思議淨土

西方合論

攝受十方一切有情不可思議淨土者，即阿彌陀佛西方淨土。其中所有大功德海，大悲智海，大願力海，若具說者，假使盡十方世界諸佛菩薩聲聞辟支天人鬼畜，下至蜎飛蝡動，及一切無情草木瓦礫鄰虛微塵之類，一一具無量口，口中一一具無量舌，舌中一一出無量音聲。常說，倍說，熾然說，無間說，經百億萬塵沙阿僧祇劫，亦不能盡。今且略釋，一身土不思議義，二性相不思議義，三因果不思議義，四去來不思議義，五畢竟不可思議不思議義，一身土不思議義者。阿彌身中有無量眾生，眾生身中有無量阿彌。國土亦然。是故一眾生念阿彌，一阿彌現。眾眾生念阿彌。眾阿彌現。眾生念念阿彌，即念念阿彌現。若眾生身中無阿彌者，阿彌不現。如陽燧身中，不能得水。非本有故。阿彌身中無眾生者，阿彌亦不現。如石女求生兒，必不可得。以非應得故。是故身中含身，身中含身身。土中含土，土中含土土。身土交含，重重無盡。是身土不思議義。二性相不思議義者。若離性言土，土即心外，是幻化故。幻化者即斷滅相，眾生不生。若即性言土，性是有形，是一定故。一定者即無變易，無變易眾生亦不生。即性即相，非性非相。存非非亡，存即即壞。是性相不思議義。三因果不思議義者，有二義，一因先果後義。如念佛是因，見佛是果。見佛是因，成佛是果。成佛是因，度眾生是果。二因果無前後義。即念即見即成即度，一時具足，如人三十至四十歲，三十是因，四十是果，然三十四十無間斷相，若無四十，三十不立。無三十者，四十不成。是故當知非離三十至四十故。若離三十至四十者，中間即有分限相。而我此身，無分限故。若由三十至四十者，中間即有相續相。而我此身，乃至相續不可得故。念佛因果，亦復如是。是因果不思議義。四去來不思議義者，若阿彌陀佛因念而來此，眾生因憶佛而生彼，即有去來。有去來，即有程途。有程途，即有險易。如人近京師則覲君易，遠則難，果爾，念佛求生應有難易。而阿彌僕僕道途，亦無說法日矣。故般舟三昧經曰，不於是間終，生彼間佛剎。佛無所從來，我亦無所至。又先德云，生則決定生，去則實不去。如天鼓鳴，遠近齊聞，非去來故。如水中月，東行則東，西行則西，非去來故。是去來不思議義。五畢竟不可思議不思議義者，如澄潭山影。如春暘百草，如眾生業力。如日月光相。如胎中根。如身中我。如齒堅舌柔。如眉橫髮長。是畢竟不可思議不思議義。所以十方諸佛吐心吐膽，亦只道得箇希有難信而已。雖有遍覆三千大千舌相，詎能分疏其萬一哉。孔子曰，夫婦之愚可以與知，及其至也，聖人不知，至哉言也。無量法門，一以貫之矣。

◎一大事

西方合論

眾生處五濁世，如囚處獄，但以罪之輕重，受等不等罰。或干小法，或投極網，罪雖不同，至於縲絏之苦，笞杖之罰，未有一人得免者，何也，以入獄者皆罪人。處人天者，皆是業報分段之身故也。然罪人一入獄，未有時刻不求出離者。則以知獄之煎苦難忍難堪，棘牆之外更有許大安樂世界故也。今眾生以煩惱為家，以生死為園觀。繫心衣冠之囚長，適情金玉之桁楊。豈知大鐵圍山，是我棘牆，三界法場之外，各各自有家鄉田地也。諸佛憫此，酸心痛骨。是故為分別淨穢，指以脫歸路程。而歲久拋業之人，了無歸處。諸佛又大建宅舍以安之。一則往來獄門，為治道途。一則長伺獄外，修飾旅館。如是之恩，何身可報。嗟夫。燭三界之長夜，揭億生之覆盆。諸佛既不惜垂手，眾生獨何苦戀戀也。經曰，如來為一大事出現於世。大事者，即此事也。眾生種種，反戀此毛頭許事。以小易大，甘心瘐死。何哉。

◎正因

西方合論

三世諸佛與諸有情，自清淨體如萬象依空，山川依地，穀依種子，華果依仁。若無此因，佛果不成。何以故，一切悲智，純依此因而得建立故。長者合論曰，如來藏身，即法身也，諸佛智海莫不居中，故稱為藏。若不見法身，一切福智大慈大悲，悉皆不辦，總屬生滅，法身者，即正因是。

◎正願

西方合論

法藏比丘於世自在王如來所，發四十八大願，一願不成，不取菩提。此是依自性無量悲智，發如是不可思議願力。非是心外見有眾生，發願欲度，以眾生非心外故。

◎正行

西方合論

正行者，如本經言發是願已，如是安住種種功德，修習如是菩薩行，經於無量無數億那由他百千劫。又如一向出生菩薩經云，阿彌陀佛昔為太子，聞此微妙法門，奉持精進。七千歲中，脅不至席。不念愛欲財寶。不問他事。常獨處止。意不傾動。復教化八千億萬那由他人，得不退轉。此是自性行持，自性精進，非是有作有為功德。雖歷億劫，不離一念。以微妙法門，離一切行，一切劫故是謂正因正願正行，如伊三點，缺一不成，非是作得，非不作得。故先德云，根深果茂，源遠流長，宿因既深，教起亦大，誠然乎哉。

◎依正無礙

西方合論

一切諸佛取佛果者，依於眾生。若無眾生，佛果不成。譬如漢王以救民故，而有百戰。以百戰故，登大寶位。登寶位故，百姓樂業。若無百姓，即無如上等事。究而論之，凡行一德一事一利一名者，若無眾生，皆悉不成。是故我無眾生，即不成我。眾生是依，我即是正。眾生是正，我即是依。人我平等，依正無礙，是法爾故。

◎博地凡夫十念即生，何故

西方合論

一切眾生，皆有如是淨性。譬一精金，冶為釵釧及溺器等，金性是一。溺器者，是器具穢，非金穢。故若加銷冶為種種玩好等物，金亦不易。生佛亦然，同一淨性。但以釵釧溺器而有差別，非是性異。是故博地凡夫十念即生者，以本淨故。阿彌陀佛欲攝受是眾生即攝受者，以眾生本淨故。如鏡中之光，不從磨得。生淨土者，非是行願及與念力所能成就，何以故，念行如鑪錘等，但能銷金，無別有金生故。

◎徑中之徑—勝方便

西方合論

勝方便者，為此方便非是自力，亦非他力。緣自性海中，具有如是自在功德，一切現成，是故一句聖號，無復煩詞，十念功成，頓超多劫。如萬竅怒號，力在扶搖，因竅顯故。如幽谷洞明，功在晨曦，因谷現故。如一線之蟻孔，能穿連山之堤。是水之力，非蟻力故。又如一葉之葦席，能運萬斛之舟。是風之力，非葦力故。總之皆是法界性海無作無為不思議力所現，非自非他，一切具足，故有如是殊勝方便。是謂捷中之捷，徑中之徑，舍此不修，是真愚癡。

◎菩薩常不離佛

西方合論

菩薩未入菩薩位，未得阿鞞跋致受記□故，若遠離諸佛，便壞諸善根，沒在煩惱。自不能度，安能度人。如人乘船，中流壞敗。欲度他人，反自沒水。又如少湯投大冰池，雖消少處，反更成冰。菩薩未入法位，若遠離諸佛，以少功德無方便力，欲化眾生。雖少利益，反更墜落。以是故新學菩薩不應遠離諸佛。

復次菩薩作是念，我未得佛眼故，如盲無異。若不為佛所引導，則無所趣，錯入餘道。設聞佛法異處行者，未知教化時節，行法多少。復次菩薩見佛，得種種利益。或眼見，心清淨。若聞所說，心則樂法，得大智慧。隨法修行而得解脫。如是等值佛無量益利，豈不一心常欲見佛。譬如嬰兒，不應離母。又如行道，不離糧食。如大熱時，不離冷風涼水。如大寒時，不欲離火。如度深水，不應離船。譬如病人，不離良醫。菩薩不離諸佛，過於上事。何以故，父母親屬知識人天王等，皆不能如佛益利，佛益利諸菩薩離諸苦處，住世尊之地，以是因緣故，菩薩常不離佛。

◎悟達之士見性成佛，大事即明，當行佛教，廣度生靈。何故求生淨土

西方合論

悟達之士，正願求生，汝但未悟，使汝既悟，淨土之趨，萬牛莫挽。

汝將謂一悟之後，習漏永除，便得不退轉耶。將謂一悟之後，更無遍學佛法修行證果等事耶。將謂一悟之後，便可上齊諸佛，入生死不受障緣之所撓耶。審如是，則諸大菩薩修六度萬行，動經恆河沙數劫者，是皆愧汝。古教有云，聲聞尚有出胎之昧，菩薩亦有隔陰之昏，況近時薄解淺悟，自救不了者。縱有悟處深遠，見地高明，行解相應，志在度人者。奈何未登不退，力用未允。居此濁惡，化此剛強，此亦先聖之所未許。如以未完不固之舟，濟多人於惡海，自他俱溺，其理必然。故往生論云，欲遊戲地獄門者，必生彼土，得無生忍已，還入生死，救苦眾生。以此因緣，求生淨土。又先聖有云，未得不退轉位，不可混俗度生。未得無生法忍，要須常不離佛。譬如嬰兒，常不離母。又如弱羽，只可傳枝。今此國中，釋迦已滅，彌勒未生。四惡趣苦，因果牽纏。外道邪魔，是非扇亂。美色淫聲之相惑。惡緣穢觸之交侵。既無現佛可依，又被境緣所撓。初心悟達之人，少有不遭其退敗者。所以世尊慇懃指歸極樂，良有以也。蓋彼彌陀，現在說法。樂土境緣，種種清淨，倘依彼佛，忍力易成。高證佛階，親蒙授記，然後出化眾生，去來無礙。多見今之禪者，不究如來之了義，不知達摩之玄機。空腹高心，習為狂妄。見修淨土，則笑之曰，彼學愚夫愚婦之所為。余嘗論其非鄙愚夫愚婦，乃鄙文殊普賢龍樹馬鳴等也。非特自迷正道，自失善根，自喪慧身，自亡佛種，且成謗法之業，又招鄙聖之殃。佛祖視為可哀憐者。於是永明和尚，深憐痛哀。剖出心肝，主張淨土，既以自修，又以化世。故其臨終有種種殊勝相現，舍利鱗砌，徑生極樂上品，乃至閻羅以為希有，圖像禮敬，夫永明既悟達摩直指之禪，又能致身於極樂上品。以此解禪者之執情，以此為末法之勸信，是真大有功於宗教者，豈特永明為然。如死心新禪師作勸修淨土之文。又如真歇了禪師作淨土說有云，洞下一宗，皆務密修，其故何哉。良以念佛法門，徑路修行，正按大藏接上上根器，傍引中下之機。又云，宗門大匠，已悟不空不有之法，秉志孜孜於淨業者，以淨業見佛，尤簡易于宗門故。又云，乃佛乃祖，在教在禪，皆修淨業，同歸一源。入得此門，無量法門悉皆能入。至如天衣懷禪師，圓照本禪師，慈受淨禪師，南嶽思禪師，法照禪師，淨靄禪師，淨慈大通禪師，天台懷玉禪師，梁道珍禪師，唐道綽禪師，毗陵法真禪師，姑蘇守訥禪師，北僩簡禪師，天目禮禪師等諸大老，皆是禪門宗匠，究其密修顯化，發揚淨土之旨，則不約而同。廣如彼文，不能盡錄，是故當知禪宗密修，不離淨土初心頓悟，未出童真。入此門者，方為堅固不退之門。

◎諸大法門，一聲阿彌陀佛悉皆證入

西方合論

一切修行法門，言空即斷，言有即常，未為究竟。唯此念佛三昧，即念而淨，淨非是無，即淨而念，念非是有，達淨無依，即是念體。了念本離，即是淨用。是故非淨外有念能念于淨。若淨外有念，念即有所。所非淨故。非念外有淨能入諸念。若念外有淨，淨即有二。二非淨故。當知諸佛順寂滅心而嚴淨土，是故念淨土者當入一切寂滅門。諸佛順常樂我淨心而嚴淨土，是故念淨土者當入一切常樂我淨門。諸佛順平等眾生心而嚴淨土，是故念淨土者當入一切平等眾生門。諸佛順大悲智業而嚴淨土，是故念淨土者當入一切大悲智業門。諸佛順無作無為不可思議業而嚴淨土，是故念淨土者當入一切無作無為不可思議門。諸佛順塵勞煩惱性而嚴淨土，是故念淨土者當入一切塵勞煩惱門。諸佛順微塵芥子相而嚴淨土，是故念淨土者當入一切微塵芥子門。以上諸大法門，但一聲阿彌陀佛皆悉證入，亦無能證所證之相。若不爾者，則是有餘之淨，念佛三昧，即不如是。

◎發十種心，往生極樂

西方合論

佛告彌勒。發十種心，往生極樂，何者為十，一者於諸眾生起於大慈，無損害心。二者於諸眾生起於大悲，無逼惱心。三者於佛正法，不惜身命樂守護心。四者於一切法，發生勝忍，無執著心。五者不貪利養恭敬尊重，淨意樂心。六者求佛種智，於一切時無忘失心。七者於諸眾生，尊重恭敬，無下劣心。八者不著世論，於菩提分，生決定心。九者種諸善根，無有雜染，清淨之心。十者於諸如來，捨離諸相，起隨念心。是名菩薩發十種心。由是心故，當得往生，若人於此十心隨成一心，樂欲往生彼佛世界，若不得生，無有是處。

◎成就八法，生於淨土

西方合論

菩薩成就八法，於此世界，行無瘡疣，生於淨土。何等為八，饒益眾生而不望報。代一切眾生受諸苦惱，所作功德盡以施之。等心眾生，謙下無閡。於諸菩薩，視之如佛。所未聞經，聞之不疑。不與聲聞而相違背。不嫉彼供，不高己利，而於其中調伏其心。常省己過不訟彼短。恆以一心求諸功德。是為八。

◎一行三昧

西方合論

文殊般若經云，佛告文殊，欲入一行三昧者。應處空閒，捨諸亂意，不取相貌。繫心一佛，專稱名字。隨彼方所，端身正向。能于一佛，念念相續。即是念中，能見過去未來現在諸佛。念一佛功德，與念無量佛功德無二。阿難所聞佛法，猶住量數。若得一行三昧，諸經法門，一一分別，皆悉了知。晝夜宣說，智慧辯才終不斷絕。阿難多聞辯才，百千等分不及其一。

◎人生造惡，臨終念佛，得生佛國，我不信是語

西方合論

那先經云，王問那先，人生造惡，臨終念佛，得生佛國，我不信是語，那先答言，如持大石置于船上，因得不沒。人雖本惡，因念佛故，不入泥犁。其小石沒者，如人作惡，不知念佛，便入泥犁中，頌曰，

如來金口言，讚歎西方土。如入長安城，東西南北入。入已即一城，

無別天子都。普賢佛長子，文殊七佛師，授記及迴向，是果位往生。

釋種得法忍，善財證佛果，面奉阿彌陀，是菩薩往生。龍樹破有無，

折婆最勝根，皆得佛授記，是禪師往生。聞佛心信樂，誦念與持諷，

大石置船上，是下劣往生。阿難世多聞，佛子中第一。不如念一佛，

頓了諸經法，云何義解家，得輕易念佛。諸正念法門，經中皆悉載。

但一大乘法，無二亦無三。奉勸悟達士，趁時歇狂解。一心念阿彌，

蓮華念念生。此是常寂光，非報非方便。作是觀為正，勿妄生分別。

禪教律三乘，同歸淨土海。一切法皆入，是無上普門。教海義無量，

甕觀拾少許。一臠遍鼎味，是中有全藏。

◎無情作佛（蕅祖評—透澈之極。清涼國師當讓一籌）

西方合論

權教中言。有情有佛性。無情無佛性。一切草木器界，不能成道及轉法輪。此是執情強計。屬意即有，屬物即無。不了諸法皆住法位。何以故。意是色故。是空根故。是往古來今故。是無情故。一無一切無故。青黃是意故。風鳴谷響是意故。草木瓦礫是意故，是有情故。一有一切有故。故知情之為情，亦可說自，亦可說物。不應說言誰無誰有。如一夫妻共生一子，不應說言誰生誰不生。夫髮毛爪齒，亦是無情。與我俱佛耶，抑與我不俱佛耶。夢中見山見水見木見石，亦是無情。是情想攝耶，抑非情想攝耶。當知是中尚無是我非我，云何更計有情無情。是故經中道場寶樹，能淨諸根。風枝水響，咸宣妙法。無一物非佛身，無一物不轉法輪。豈是情見妄知所能計度。

◎慈善根力（單提正念，一句佛號，功不唐捐）

西方合論

眾生妄計佛身即有去來，而實佛身無去無來，亦無不去不來。譬如鳥飛空中，一日千里。空非隨鳥，鳥不離空。是故經言，阿彌陀佛常在西方。又言至一切行人之所。如涅槃經，佛言，善男子，波羅奈城，有優婆夷，已于過去無量先佛，種諸善根，是優婆夷，夏九十日，請命眾僧，奉施醫藥，是時眾中有一比丘，身嬰重病。良醫診之，當須肉藥。若不得肉，病將不痊。時優婆夷尋自取刀，割其髀肉，切以為□，送病比丘，比丘服已，病即得差。是優婆夷患瘡苦惱，不能堪忍。即發聲言，南無佛陀。南無佛陀。我于爾時在舍衛城，聞其音聲，於是女人，起大慈心。是女尋見我持良藥塗其瘡上，還合如本，我即為其說種種法，聞法歡喜，發阿耨多羅三藐三菩提心。善男子，我于爾時，實不往至波羅奈城，持藥塗是優婆夷瘡。當知皆是慈善根力，令彼女人見如是事。復次善男子，調達惡人貪不知足，多服酥故，頭痛腹滿，受大苦惱，發如是言。南無佛陀。南無佛陀。我時住在優禪尼城，聞其音聲，即生慈心。爾時調達尋便見我往至其所。手摩頭腹，授與鹽湯。而令服之。服已平復。善男子，我實不往調達所，摩其頭腹，授湯令服。當知皆是慈善根力，令調達見如是事。復次善男子，憍薩羅國有五百賊，群堂鈔掠，波斯匿王遣兵伺捕。得已，挑目，逐著黑闇叢林之下，受大苦惱。各作是言，南無佛陀。南無佛陀。啼哭號咷。我時住在祇桓精舍，聞其音聲，即生慈心。時有涼風吹香山中種種香藥，滿其眼眶。尋還得眼，如本不異。諸賊開眼，即見如來住立其前，而為說法。賊聞法已，發阿耨多羅三藐三菩提心。善男子，我于爾時實不作風吹香山中種種香藥，住其人前而為說法。當知皆是慈善根力，令彼群賊見如是事。如上之法，豈容思議。總之皆是一真法界不得言是自心感現。亦不得言心佛和合。以佛地中，離自離他，離和合故。是故入此門者，莫同凡夫情見，分別計度。如清涼云，阿彌陀佛，即本師盧舍那。猶屬情量何以故。十方世界，惟一智境，無別佛故。

◎見佛

西方合論

夫即性即相，非有非空。理事之門不礙，遮表之詮互用。言無者，如水月鏡華，不同龜毛兔角。言有者，似風起雲行，不同金堅石礙。是故若滯名著相，即有漏凡夫。若撥果排因，即空見外道。夢中佛國，咸願往生。泡影聖賢，誓同瞻仰。說真說相，似完膚之加瘡。道有道無，類紅鑪之點雪。

心包太虛，量周沙界。又云。心如工畫師，造種種五陰。一切世間中，莫不從心造。是故極樂國土，寶樹寶地寶池，彌陀海眾正報之身，三十二相等。皆是我心本具，皆是我心造作。不從他得，不向外來。能了此者，方可論于即心觀佛。

觀心觀佛，皆屬妄境。意在了妄即真。不須破妄，然後顯真。故荊溪云。唯心之言，豈唯真心。須知煩惱心遍，子尚不知煩惱心遍，安能了知生死色遍。色何以遍，色即心故。若爾，不須攝佛歸心，方名約心觀佛。如此明之，非但深得佛意，亦乃迥出常情。宗鏡錄曰。自心遍一切處，所以若見他佛，即是自佛。不壞自他之境，唯是一心眾生如像上之模。若除模，既見自佛，亦見他佛何者。雖見他佛，即是自佛。以自鑄出故。亦不壞他佛。以於彼本質上雖變起他佛之形，即是自相分故。又曰，自心感現，佛身來迎，佛身常寂，無有去來，眾生識心，託本佛功德勝力，有來有去。如面鏡像，似夢施為。鏡中之形，非內非外夢裡之質，非有非無。但是自心，非關佛化。故知淨業純熟，目睹佛身。惡果將成，心現地獄。如福德之者執礫成金，業貧之人變金成礫。礫非金而金現，金非礫而礫生。金生但是心生，礫現唯從心現。轉變是我，金礫何從。

菩薩如是，欲見何方佛，即見。何以故，持佛威神力。持佛三昧力。持本功德力。用是三事，故得見佛。譬如年少之人，端正姝好。以持淨器盛好麻油及盛淨水，或新磨鏡，或無瑕水精。於是自照，悉自見影。何以故，以明淨故，自見其影，其影亦不從中出，亦不從外入。菩薩以善清淨心，隨意悉見諸佛。見已歡喜，作是念言，佛從何所來，我身亦不去。即時便知，佛無所從來，我亦無所去。復作是念，三界所有，皆心所作。何以故。隨心所念，悉皆得見，以心見佛。以心作佛。心即是佛，心即我身。心不自知，亦不自見。若取心相，悉皆無智。心亦虛誑，皆從無明出。因是心相，即入諸法實相。是故當知心外見佛，即成魔境。何以故，以心外無一法可得故。以心性無故。以一切十方三世諸法，皆不在心外故。若達心外無法，則魔界即佛界，以一如無二如故。

◎諸佛國土，皆如虛空，觀眾生如第五大，何得取著有相，捨此生彼

西方合論

諸佛說法，不離二諦。經云，成就一切法，而離諸法相。成就一切法者，世諦諸法也。離諸法者，第一義諦無相也。又云，雖知諸佛國，及與眾生空。而常修淨土，教化於群生。汝但見說圓成實相之教，破遍計所執畢竟空無之文。不信說依他起性因緣之教。即是不信因果之人。說于諸法斷滅相者，是為邪見外道。又十疑論曰，夫不生不滅者，於生緣中，諸法和合，不守自性，求于生體，亦不可得。此生生時，無所從來，故名不生。諸法散時，不守自性。此散滅時，去無所至，故言不滅。非因緣生滅外，別有不生不滅。亦非不求生淨土。喚作無生偈云。因緣所生法，我說即是空。亦名為假名，亦名中道義。又云，諸法不自生。亦不從他生，不共不無因，是故說無生。又云，譬如有人造立宮室。若依空地，隨意無礙。若依虛空，終不能成。諸佛說法，常依二諦，不壞假名，而說諸法實相。智者熾然求生淨土，達生體不可得，即是真無生。此謂心淨故佛土淨。愚者為生所縛，聞生即作生解，聞無生即作無生解。不知生即無生，無生即生。不達此理，橫相是非。瞋他求生淨土，幾許誤哉。長蘆曰。以生為生者，常見之所失也。以無生為無生者，斷見之所惑也。生而無生無生而生者，第一義諦也。永明曰。即相之性，用不離體。即性之相，體不離用。若欲讚性，即是讚相。若欲毀相，祇是毀性。天如曰，性能現相，無生即生。相由性現，生即無生。是則無聲聲中，風枝水響，非色色裡，寶樹欄干，豈同灰飛煙滅之頑空，與撥無因果之魔屬哉。

◎實相念佛

西方合論

非心非相門者。婆沙論明新發意菩薩，先念佛色相，相體相業相果相用，得下勢力，次念佛四十不共法心，得中勢力。次念實相佛，得上勢力。不著色法二身。偈云。不貪著色身，法身亦不著。善知一切法，永寂如虛空。寶性論曰。依佛義故，經云。佛告阿難言，如來者，非可見法，是故眼識不得見故。依法義故。經云。所言法者，非可說事，是故非耳識所聞故。依僧義故，經云。所言僧者，名無為，是故不可身心供養禮拜讚歎故。摩訶般若經曰。菩薩摩訶薩念佛，不以色念，不以受想行識念。以諸法自性空故。不應以三十二相，八十隨形好念。不應以戒定慧，解脫，解脫知見而念。不以十力，四無所畏，四無礙智，十八不共法而念。何以故。是諸法自性空故。自性空，則無所念。無所念故。是為念佛。智度論曰。若菩薩于過去諸佛取相分別回向，是不名回向。何以故。有相是一邊。無相是一邊。離是二邊行中道，是諸佛實相。是故說諸過去佛，墮相數中。若不取相數回向，是為不顛倒。佛藏經曰，見諸法實相，名為見佛。何等名為諸法實相。所謂諸法畢竟空無所有。以是畢竟空無所有法念佛。乃至又念佛者，離諸想。諸想不生，心無分別，無名字，無障礙，無欲無得，不起覺觀。何以故。舍利弗。隨所念起一切諸想，皆是邪見。舍利弗。隨無所有，無覺無觀，無生無滅。通達是者，名念佛如是念中，無貪無著，無逆無順，無名無想。舍利弗。無想無語，乃名念佛。是中乃至無微細小念，何況麤身口意業。無身口意業處，無取無捨，無諍無訟，無念無分別。空寂無性。滅諸覺觀。是名念佛。舍利弗。若人成就如是念者，欲轉四天下地，隨意能轉。亦能降伏百千億魔。況弊無明，從虛誑緣起。無決定相。是法如是無想無戲論，無生無滅，不可說，不可分別，無暗無明。魔若魔民所不能測。但以世俗言說，有所教化，而作是言。汝念佛時，莫取小想，莫生戲論，莫有分別。何以故。是法皆空，無有體性，不可念一相。所謂無相。是名真實念佛。又止觀明念佛三昧者，當云何念，為復念我當從心得佛，從身得佛。佛不用心得，不用身得。不用心得佛色。不用色得佛心。何以故。心者佛無心。色者佛無色。故不用色心，得三菩提。佛色已盡，及至識已盡。佛所說盡者。是癡人不知。智者曉了，不用身口得佛，不用智慧得佛。何故智慧索不可得。自索我，了不可得。亦無所見。一切法本無所有。壞本。絕本。若如是念者。是名實相念佛之門，亦名絕待門。

◎真疑情，真悟

西方合論

如有人遠行，獨宿空舍。夜中有鬼擔一死人。來著其前。復有一鬼隨逐瞋罵，云是我物，先鬼言我自持來。後鬼言實我擔來。二鬼各執一手爭之。前鬼言。此中有人可問，後鬼即問。是誰擔來。是人思惟，二鬼力大，妄語亦死。何若實語。即言前鬼擔來。後鬼大瞋，捉此人手，拔斷著地。前鬼取死人一臂附之，即著。如是兩臂兩腳頭脅，舉身皆易。於是二鬼共食所易人身，拭口而去。其人思惟，眼見我身被鬼食盡。今此我身，盡是他肉，即于一切時作他身想。乃至五欲，亦不貪著。是他身故，不應供養乃至妻子，亦不生染。是他身故，不應有染。乃至種種訶斥苦辱，亦皆順受。是他身故，無復憍慢。後忽自計，若是他者，不應有我。若非他者，他身現在，是中非他，非非他。非我，非非我。我亦不可得，他亦不可得，從本已來，恆自如是。即時得知一切法，是我非我，皆為妄計。

◎信為根本

西方合論

經云。信為道元功德母。一切諸行，無不以信為正因。乃至菩提果滿，亦只完此信根。如穀子墮地，迨于成實，不異初種。如稚筍參天，暨至叢葉。本是原竿。初心菩薩，無不依是信力而成就者。是故蓮宗門下，全仗此信為根本。一者信阿彌陀佛不動智，根本智，與己無異。如一太虛空，日映則明，雲來則翳。虛空本無是故。又則雲與日皆即虛空故。二者信阿彌陀佛從發願來那由他劫內，一切難行難忍種種修習之事，我亦能行何以故。自憶無始劫中，漂溺三途，生苦，死苦，披毛戴角苦，鐵床銅柱苦，一切無益之苦，皆能受之。何況如今菩薩萬行濟眾生事，豈不能為。三者信阿彌陀佛無量智慧，無量神通，及成就無量願力等事，我亦當得何以故。如來自性方便，具有如是不思議事。我與如來同一自體清淨性故。四者信阿彌陀佛不去不來，我亦不去不來。西方此土不隔毫端，欲見即見。何以故。一切諸佛皆以法性為身土故。五者信阿彌陀佛修行歷劫，直至證果，不移剎那。我今亦不移剎那，位齊諸佛。何以故。時分者是業收。法界海中，業不可得故。如是信解，是謂入道初心，信一切諸佛淨土之行。

◎念佛一聲入三觀

西方合論

念存三觀者。如一聲佛，遂了此能念體空，所念無相，即念存空觀。所念之佛即應身，即心破見思惑也。雖能念體空所念無相，不妨能念分明所念顯然，即念存假觀。所念之佛即報身，即心破塵沙惑也。正當能念所念空時。即能念所念顯然。正當能念所念顯時，即是能念所念寂然。空假互存，即念存中觀。所念之佛即法身，即心破無明惑也。是又即念佛因，究竟三諦，淨彼四土。如拈一微塵，變大地作黃金。

◎念佛一聲，能賅諸行

西方合論

智度論曰。菩薩觀一切法畢竟空，不生慳貪心，何以故。畢竟空中，無有慳貪。慳貪根本斷故。乃至般若波羅蜜畢竟空故，常不生癡心。所以者何，佛說一切法無施無受，非戒非犯，乃至不智不愚故。又云，菩薩雖不見布施，以清淨空心布施。作是念。是布施空無所有，眾生須故施與。如小兒以土為金銀，長者則不見是金銀。便隨意與，竟無所與。其餘五法亦復如是。是謂菩薩行于六度。修淨土者，即無如是差別名相。然亦不越一行，具此六義。一者捨諸雜念，是行於施。又則繫佛，不住捨念，是性施故。二者念念中淨，是行于戒。又則繫佛，不求滅念，是性戒故。三者世念盡寂，是行於忍。又則繫佛，非關摧念，是性忍故。四者畢念不退，是行精進。又則一念即是，不著苦行，是性精進故。五者得念三昧，是行于定。又則念念是佛，不貪禪昧，是大定故。六者了念佛因，即念而佛，是行于智。又則念本非有，佛本非無，不落斷常，是一切種智故。是故念佛一門，能賅諸行。何以故，念佛是一心法門，心外無諸行故。然亦不廢諸行。若廢諸行，即是廢心故。

◎一切法畢竟空，法尚不應有，何況死後復生餘處

西方合論

諸法畢竟空，而亦不斷滅。生死雖相續，亦不是常。無量阿僧祇劫業因緣雖過去，亦能生果報而不滅。是為微妙難知。若諸法都空，佛不應說往生。何有智者，前後相違。若生死相實有，云何言諸法畢竟空。但為除諸法中愛著邪見顛倒故，說畢竟空。不為破後身。又為遮罪業因緣故，說種種往生佛法不著有，不著無，有無亦不著，非有無亦不著，不著亦不著。如是人則不容難。如以刀斫空，則無所傷。是為畢竟空相，畢竟空，不遮生死業因緣，是故說往生。此疑甚淺，少有知者皆能斷之。以世間人作此見最多，故首破之。為是求往生者之第一障難故。

◎迷成則處胎獄，念成即入蓮胞

西方合論

凡夫但知業力，不知業性空故。所以若眾生業性實者，盡虛空界亦無容受處。如黑雲障空，風至則滅。若雲實者，吹亦不去。虛空喻性。黑雲喻業。念佛喻風。又則業性即是法性，力用至大。以結使故，神力不現。如鳥芻瑟摩聞空王佛說，多淫人成猛火聚。卻後遍觀四支百骸諸冷煖氣，神光內凝，化多淫心，成智慧火。夫同一熱惱，方其淫，成大火聚。及其離，成大寶燄。若淫性實者，云何是中而得三昧。是故迷成則處胎獄，念成即入蓮胞。以胎性即是化性，非從外來。如濁水中清，非來故。

◎法中之王

西方合論

佛以大圓覺，充滿十方界。我以顛倒想，出沒生死中。云何以一念，得往生淨土。我造無始業，本從一念生。既從一念生，還從一念滅。生滅滅盡處，則我與佛同，如投水海中，如風中鼓橐，雖有大聖智，亦不能分別。淨土訣云。人之念頭所繫最急。如水之必赴海。如火之必炎上。如利刃之必傷。毒藥之必殺。無空過者。念佛之念，亦復如是。淫男子，淫念堅故，化為猛燄，延燒神廟。又如月光童子觀想水故，弟子窺屋，唯見清水。又如僧清辯與外道論議，外道堅執己見，忽化為石。清辯猶書目于石上。明日往視之，亦有答辭。久之忽自破碎。而吼聲于空中。是等皆以念力堅猛，無因變化。云何念佛而佛不現。當知念力是一切法中之王。

◎極樂此去十萬億剎，凡夫命終覓刻即至，何也！

西方合論

楞嚴云，汝猶未明一切浮塵諸幻化相，當處出生，隨處滅盡。因緣和合，虛妄有生。因緣別離，虛妄名滅。以此推之。當命終時，染濁緣離，故娑婆當處幻滅。清淨緣合，故極樂當處幻生。此滅彼生，間不容髮，亦何頃刻之可論。

◎文言尚空，何況名號

西方合論

經曰，佛告寶明菩薩。汝且觀是諸佛名字，若是有，說食與人，應得充饑。若名字無者，定光如來不授我記，及于汝名，如無授者，我不應得佛。當知名字，其已久如。以我如故，備顯諸法名字性空，不在有無。華嚴經曰。譬如諸法不分別自性，不分別音聲。而自性不捨，名字不滅。群疑論曰。若言名字無用不能詮諸法體。亦應喚水，火來。故知筌蹄不空，魚兔斯得。稱斯弘名，生實淨土，何得言虛。

◎若以念佛生心動念成妄想，息心無念亦成妄想

西方合論

首楞嚴經云。縱滅一切見聞覺知，內守幽閒，猶為法塵分別影事。若以念佛著有為患。則執空之人，其患尤甚。永嘉云。豁達空，撥因果。漭漭蕩蕩招殃禍。若以外求他佛為未達。則內執已心，不達尤甚。長沙云，學道之人不識真，只為從來認識神，無量劫來生死本，癡人喚作本來人。若以別求淨土為偏見，則執目前為淨土者，其失尤甚。

◎即心是佛，何假修行

西方合論

祇為是故，所以修行如鐵無金，雖經鍛鍊，不成金用。賢首國師曰。今佛之三身十波羅蜜，乃至菩薩利他等行，並依自法融轉而行。由眾生心中有真如，體大相大用大，今日修行，引出法報身等。由眾生心中有真如，法性自無慳貪，今日修行順法性無慳，引出檀波羅蜜等。涅槃經，佛告師子吼菩薩。一切眾生皆有念心，慧心，發心，勤精進心，信心，定心。如是等法，雖念念滅。猶故相似相續不斷，故名修道。及至如燈雖念念滅，而有光明除破暗冥。如眾生食雖念念滅，亦能令饑者而得飽滿。譬如上藥雖念念滅，亦能愈病。日月光明雖念念滅，亦能增長草木樹林。寶積經曰。若無正修者，貓兔等亦應成佛。牛頭融大師曰，若言修生，則造作非真。若言本有，則萬行虛設。

觀佛禮念，本自天真，豈應獨乖。二義不成，即大妄語。是故當知隨緣任運，非是無礙。若無礙是隨緣者。蚓壤蛙泥，亦是隨緣，何不成佛。錯認祖機，執礫為玉，與市井兒所宗之無為教，何以異哉。

◎但淨自心，何須分別

西方合論

汝言心淨土淨，不須分別者。引汝入廁室中，能久住不。入死屍場，穢氣熏灼，不掩鼻不。與疥癩膿血之人，能同應器及床褥不。若不能者，此相即是厭五濁相。偌居住尚須淨室，同遊尚宜淨侶者，此相即是忻淨土相。忻厭熾然，何謂平等。縱汝難忍能忍如上所說種種濁穢，不求遠離，則諸蜣蜋鴉犬，亦能親近。此種種物，豈皆得道。脫汝淨穢俱離，依然取捨，於唯心義，亦不相應。是故當知諸佛以唯心故，忻厭出生。以唯心故，說名平等。以唯心故，莊嚴佛土。若不唯心，豈能隨念。若非平等，凡夫無分。穢尚不捨，何獨捨淨。捨既是心，取亦何乖。皆由不了佛旨，致斯妄執，但識唯心，疑義斯遣。

◎今世禪人，尚不求作佛，何況往生

西方合論

不求作佛者，捨身之後，將灰斷永滅耶，抑尚受後有耶。若受後有者，為生淨土耶，為生三界耶。若居三界，即不如淨土。若淨土者，即同往生。又先德曰。夫善知識者，雖明見佛性，與佛同等。若論其功，未齊諸聖。須從今日，步步資熏。又云，未悟而修，非真修也。唯此頓悟漸修，既合佛乘，不違圓旨。如頓悟頓修，亦是多生漸修，今生頓熟。此在當人時中自驗。若所言如行，所行如言，量窮法界之邊，心合虛空之理。八風不動，三受寂然。種現雙銷，根隨俱盡。譬諸無病，不應服藥。如或現行未斷，煩惱習氣又濃。寓目生情，觸塵成滯。雖了無生之義，其力未充。不可執云。我已悟了，煩惱性空。若起心修，卻為顛倒。然則煩惱性雖空，能令受業。業果無性，亦作苦因。苦痛雖虛，祇麼難忍。如遭重病，病亦全空。何求醫人，遍服藥餌。

◎無量國土本無淨穢，焉有往來，西方淨土，是權非實，非法界如如之本

西方合論

若曰真論，則華藏世界亦是權立，何獨西方如論中言。理智無邊，名之為普。知隨根益，稱之曰賢。是普賢菩薩亦權也。文殊師利，是自心善簡擇妙慧。覺首目首等菩薩，是隨信心中理智現前。是文殊菩薩等亦權也。又如此方聖賢尼父顏淵等，論中皆云此是表法，本無是人。是一切聖賢皆權也。今試定量，文殊普賢，及與此方賢聖，權耶，實耶。若言權，則現有其人，及諸遺言往行若言實，則是長者誑凡滅聖，犯大妄語，於此辨得。

西方亦入剎塵，剎塵亦含西方，豈有權實。蓮華藏體，是法身隨行無依住智體之所報得。宮殿，總大悲含育之所報得。樓閣，即是智照觀根，順悲濟物之所報得。其地金剛，平等自性法身之所報得。摩尼莊嚴，法身戒體隨行報得。金剛輪圍山，大悲戒防護之業之所報得。眾華莊嚴，萬行利生開敷之所報得。寶樹，建行利生覆蔭含識之所報得。但業不相應者，同住居而不見。猶如靈神及諸鬼趣，與人同處，人不能見。若爾，則所謂華藏世界者，與汝所見之剎塵，同耶，異耶。若云同者，目連鶖子，視聽尚隔。若云異者，何名一真。

◎如何念佛得無間斷

西方合論

一信之後，更不再疑，即是不間斷也。

是故若人修行，未能頓悟。當深植信根，不驚不動。一者信金口誠言，決定當生故。二者信自心廣大，具有如是清淨功德故。三者信因果如形影，決定相隨故。四者信此身形識，及一切世界建立，如陽燄空華，無所有故。五者信五濁惡世，寒熱苦惱，穢相熏炙，不容一刻居住故。六者信一切法唯心，如憶梅舌酸故。七者信念力不可思議，如業力故。八者信蓮胞不可思議，如胞胎故。九者信佛無量身，無量壽，無量光，不可思議，如蟻子身，蜉蝣歲，螢火光，同一不思議故。十者信此身決定當死故。若人具有如是信根，舉足下足，無非念佛。故知信之一字，通上中下。但信有大小。若無甚深信力，如無羽之鳥，決定不得飛故。

◎無始黑業（妙辯）

西方合論

今生雖不偷盜，但所求不如意，即是盜業未盡。今生雖不邪淫，但值不隨意眷屬，即是淫業未盡。今生雖不謗法妄語，但言出人或疑信相半，即是謗法及妄語業未盡。於一切果中，察一切因。當知前生無惡不造，一一當懺悔。

◎捨諸惡處

西方合論

學道之人，既有志出塵，應當捨諸惡處。若不捨者，應是厭離未極。若厭離未極者。應是忻淨土未極。龍樹曰，菩薩心不貴轉輪聖王，人天福樂，但念諸佛，是故隨心所重，而生佛土。今小小適意處，尚不能捨，何況轉輪聖王。如縛足欲行，繫翅求飛。去住皆累，兩心虛縈。一繁華喧闐處當遠故。二歌樓酒肆處當遠故。三熱燄熏灼處當遠故。四論除目，及朝事處當遠故。五恩愛纏縛，及熟遊歷處當遠故。六詩壇文社，鬥章摘句處當遠故。七譏刺古今，較長競短處當遠故。八講無義味道學處當遠故。九義解家鬥名相，矜小智之處當遠故。十宗乘狂解，妄談頓悟，輕視戒律之處當遠故。是等撓道，與魔不異是故當遠。行者若離是諸處，一切道業即當成辦。

◎淨侶

西方合論

一切悟機非友不發。一切惡法非友不止。如車二輪，去一則蹶。是故世間文字，諸戲論法，尚須同心印正。何況志求無上大道因緣。經曰，譬如風性雖空。由栴檀林薝蔔林吹香而來，風有妙香。若經糞穢臭屍而來，其風便臭。又如淨衣置之香篋，出衣衣香。若置臭處，衣亦隨臭。友亦如是。是以行道求友者，當嚴別淨穢。一山林閒適之友當近，能止躁心故。二嚴持戒律之友當近，能淡諸慾故。三智慧廣大之友當近，能出迷津故。四總持文字之友當近，能決疑難故。五寂寞枯槁之友當近，能恬進取故。六謙卑忍辱之友當近，能銷我慢故。七直心忠告之友當近，能抑諸過故。八勇猛精進之友當近，能速道果故。九輕財好施之友當近，能破大慳故。十仁慈覆物，不惜身命之友當近，能摧人我等執故。若無如是淨侶，即當屏人獨處，自辦道業。以像設為師。以經論為侶，其他嬉戲之徒，寧絕勿通。如入園中，雖無佳華，不植臭草。以無益賞心，徒增厭穢故。

◎極樂淨土日月有無

西方合論

經言晝夜六時，及與清旦食時等事。明知亦是權說。借此晝夜，喻彼時分，非為實事。且晝夜往來者，是眾生心明暗傾奪，感有此相。故淨佛國土，不應有此。如忉利而上，尚不假明日月，何況極樂。縱令有者，亦是彼化國眾生色空見未盡，現有如是日月相故。而實佛土無有日月。如大論曰。釋迦文佛更有淨國土，如阿彌陀佛。亦有不嚴淨國。如釋迦文佛，此隨機感說，亦不妨說有故。

◎疑城

西方合論

不信自善根故，依他起信，即是疑城。信自善果者，即頓了自心，不從他得以入悟方能脫疑。是故未悟而修，終隔疑胎。胎以裹蔽為義。未悟之人，諸障未徹，合得是報。此等當在中下下上品攝。何故。下品後二種，經歷六劫十二劫，方得華開。此但五百歲故。若如王本，則信佛猛利，未若最後二種。艾所生在其剎邊地，不應五百歲得見佛故。

◎一函遍復

民國二十一年 印光大師

淨土法門，三根普被，利鈍全收。乃如來普為一切上聖下凡，令其於此生中，即了生死之大法也。於此不信不修，可不哀哉。此法門，以信、願、行三法為宗。信、則信我此世界是苦，信極樂世界是樂。言我是業力凡夫，決定不能仗自力，斷惑證真，了生脫死。信阿彌陀佛，有大誓願。若有眾生，念佛名號，求生佛國，其人臨命終時，佛必垂慈接引，令生西方。願，則願速出離此苦世界，願速往生彼樂世界。行、則至誠懇切，常念南無阿彌陀佛，時時刻刻，無令暫忘。朝暮於佛前禮拜持誦，隨自身閒忙，立一課程。此外，則行、住、坐，臥及做不用心的事，均好念。睡時當默念，不宜出聲。宜只念阿彌陀佛四字，以免字多難念。若衣冠不整齊，或洗澡，抽解，或至不潔淨處，均須默念。默念功德一樣。出聲於儀式不合。無論大聲念，小聲念，金剛念，心中默念。均須心裏念得清清楚楚。口裏念得清清楚楚，耳中聽得清清楚楚。如此，則心不外馳，妄想漸息，佛念漸純，功德最大。

念佛之人，必須孝養父母，奉事師長。慈心不殺，修十善業，又須父慈、子孝、兄友、弟恭，夫和、婦順、主仁、僕忠、恪盡己分。不計他對我之盡分與否，我總要盡我之分。能於家庭，及與社會，盡誼盡分，是名善人。善人念佛求生西方，決定臨終，即得往生。以其心與佛合，故感佛慈接引也。若雖常念佛，心不依道，或於父母、兄弟，妻室，兒女，朋友、鄉黨，不能盡分，則心與佛背，便難往生。以自心發生障礙，佛亦無由垂慈接引也。

又須勸父母、兄弟、姊妹，妻室、兒女，鄉黨、親友，同皆常念南無阿彌陀佛，及南無觀世音菩薩。以此事利益甚大，忍令生我之人，及我之眷屬，并與親友，不蒙此益乎。況且現在是一個大患難世道，災禍之來，無法可設。若能常念佛及觀音，決定蒙佛慈庇，逢凶化吉。即無災難，亦得業消智朗，障盡福隆。況勸人念佛求生西方，即是成就凡夫作佛，功德最大。以此功德回向往生，必滿所願。

凡誦經、持咒，禮拜、懺悔，及救災、濟貧，種種慈善功德，皆須回向往生西方。切不可求來生人天福報。一有此心，便無往生之分。以生死未了，福愈大則業愈大，再一來生，難免墮於地獄、餓鬼、畜生之三惡道中。若欲再復人身，再遇淨土即生了脫之法門，難如登天矣。佛教人念佛求生西方，是為人現生了生死的。若求來生人天福報，即是違背佛教。如將一顆舉世無價之寶珠，換取一根糖喫，豈不可惜。愚人念佛，不求生西方，求來生人天福報，與此無異。

念佛之人，不可涉於禪家參究一路。以參究者，均不注重於信願求生。縱然念佛只注重看念佛的是誰，以求開悟而已。若生西方，無有不開悟者若開悟而惑業淨盡，則可了生死。若惑業未盡，則不能仗自力了生死。又無有信願，則不能仗佛力了生死。自力佛力，兩皆無靠，欲出輪迴，其可得乎。須知法身菩薩、未成佛前、皆須仗佛威力。何況業力凡夫，侈談自力，不仗佛力。其語雖高超，其行實卑劣。佛力自力之大小，何止天淵之別，願同人悉體此義。

念佛之人，不可效愚人，做還壽生、寄庫等佛事。以還壽生，不出佛經，係後人偽造。寄庫，是願死後做鬼、預先置辦做鬼的用度。既有願做鬼的心，便難往生。如其未作，則勿作。如其已作，當稟明於佛，弟子某，惟求往生，前所作寄庫之冥資，通以賑濟孤魂，方可不為往生之障。凡壽生、血盆、太陽、太陰、眼光、灶王、胎骨、分珠、妙沙等經，皆是妄人偽造，切不可念。愚人不知念大乘經。偏信此種瞎造之偽經。必須要還壽生，破地獄，破血湖，方可安心。有明理人，為說是偽，亦不肯信。須知做佛事，惟念佛功德最大。當以還壽生、破地獄、破血湖之錢，請有正念之僧念佛，則利益大矣。

念佛之人，當喫長素。如或不能，當持六齋，或十齋。由漸減以至永斷，方為合理。雖未斷葷，宜買現肉，勿在家中殺生。以家中常願吉祥，若日日殺生，其家便成殺場。殺場，乃怨鬼聚會之處，其不吉祥也，大矣。是宜切戒家中殺生也。

念佛之人，當勸父母念佛求生西方，然欲父母臨終決定往生西方，非預為眷屬說臨終助念，及瞎張羅，并哭泣之利害不可。故欲父母臨終得眷屬助念之益，不受破壞正念之害者，非平時為說念佛之利益。令彼各各常念不可。如是，則不獨有益於父母，實有益於現生眷屬，後世子孫也。臨終助念，無論老少，均當如是。詳看飭終津梁，及後列臨終三要，自知。

女人臨產，每有苦痛不堪，數日不生，或致殞命者。又有生後血崩，種種危險，及兒子有慢急驚風，種種危險者。若於將產時，至誠懇切出聲朗念南無觀世音菩薩。不可心中默念，以默念心力小，故感應亦小。又此時用力送子出，若默念，或致閉氣受病。若至誠懇切念，決定不會有苦痛難產，及產後血崩，并兒子驚風等患。縱難產之極，人已將死，教本產婦，及在旁照應者，同皆出聲念觀世音。家人雖在別房，亦可為念。決定不須一刻工夫，即得安然而生。外道不明理，死執恭敬一法，不知按事論理，致一班念佛老太婆，視生產為畏途。雖親女親媳，亦不敢去看，況敢教彼念觀音乎。須知菩薩以救苦為心，臨產雖裸露不淨，乃出於無奈，非特意放肆者比。不但無有罪過，且令母子種大善根。此義係佛於藥師經中所說，非我自出臆見，我不過為之提倡而已。

女人從十二三歲，至四十八九歲，皆有月經。有謂當月經時，不可禮拜持誦，此語不通情理。月經短者，二三日即止，長者六七日方止。修持之人必須念念無間，何可因此天生之小恙，意令廢棄其修持乎。今謂當月經時，可少禮拜，念佛誦經，均當照常。宜常換洗穢布，若手觸穢布，當即洗淨。切勿以觸穢之手，翻經及焚香也。佛法，法法圓通，外道只執崖理。世人多多只信外道所說，不知佛法正理，故致一切同人，不能同沾法益也。

觀世音菩薩，誓願宏深，尋聲救苦。若遇刀兵、水火、饑饉、蟲蝗、瘟疫旱澇、賊匪、怨家、惡獸、毒蛇、惡鬼、妖魅、怨業病、小人陷害等患難者。能發改過遷善，自利利人之心，至誠懇切念觀世音，念念無間，決定得蒙慈護，不致有何危險。倘仍存不善之心，雖能稱念，不過略種未來善根，不得現時感應。以佛菩薩，皆是成就人之善念，絕不成就人之惡念。若不發心改過遷善，妄欲以念佛菩薩名號，冀己之惡事成就者，決無感應，切勿發此顛倒之心也。念佛最要緊是敦倫盡分，閑邪存誠，諸惡莫作，眾善奉行。存好心，說好話，行好事。力能為者，認真為之。不能為者，亦當發此善心，或勸有力者為之。或見人為，發歡喜心，出讚歎語，亦屬心口功德。若自不能為，見他人為，則生妒忌，便成奸惡小人心行，決定折福折壽，不得好結果也，宜痛戒之。切不可做假招子，沽名釣譽。此種心行，實為天地鬼神所共惡。有則改之，無則加勉。

世有女人，不明至理，或不孝公婆，欺侮丈夫，溺愛兒女，虐待婢僕。或屬填房，虐待前房兒女。不知孝公婆，敬丈夫，教兒女，惠婢僕，教養恩撫前房兒女，實為世間聖賢之道，亦是佛門敦本之法。具此功德，以修淨土，決定名譽日隆，福增壽永，臨終蒙佛接引，直登九蓮也。須知有因必定有果，己若種孝敬慈愛之因，自得孝敬慈愛之果。為人即是為己，害人甚於害己。固宜盡我之職分，以期佛天共鑒也。

小兒從有知識時，即教以孝、弟、忠、信、禮、義、廉、恥之道，及三世因果，六道輪迴之事。令彼知自己之心，與天、地、鬼、神、佛、菩薩之心，息息相通。起一不正念，行一不正事，早被天、地、鬼、神、佛菩薩、悉知悉見，如對明鏡，畢現醜相，無可逃避。庶可有所畏懼，勉為良善也。無論何人，即婢僕小兒，亦不許打罵。教其敬事尊長，卑以自牧。務須敬惜字紙，愛惜五穀、衣服、雜物、護惜蟲蟻。禁止零食，免致受病。能如此教，大了決定賢善。若小時任性慣，概不教訓，大了不是庸流，便成匪類。此時後悔，了無所益。古語云，教婦初來，教兒嬰孩。以其習與性成，故當謹之於始也。天下之治亂、皆基於此，切勿以為老僧腐談，無關緊要也。

光老矣，精神日衰，無力答復來信。但以郵路大通，致遠近誤聞虛名，屢屢來信，若一概不復，亦覺有負來意。若一一為復，直是無此精神，以故印此長信，凡有關修持，及立身涉世，事親教子之道，皆為略說。後有信來，以此見寄。縱有一二特別之事。即在來信略批數字，庶彼此情達，而不至過勞也。若欲大通經教、固當請教高豎法幢之大通家法師。須知大通經教者，未必即生能了生死。欲即生了生死。當注重於信願念佛求生西方也。