雲水詩草

斌宗法師著

雲水詩草

奉化雪竇寺雜詠

天台雜詠

東遊雜詠

雲水雜詠

山居詩草

雲水詩草

壬中春將之內地行腳留別騷壇諸詩友

孤峰隱遯笑吾痴，歲月蹉跎負遠期。此去天台重乞法，何時汐社共吟詩。

心同泥絮渾無著，身似山雲任所之！彈指百年如一夢，浮生莫為利名羈。

舟發基津口占

半肩行李入京華。明月清風客路賒；何日故山賦歸隱，茫茫煙水感無涯。

遊鼓山湧泉寺

法王殿傍翠微隈，瓶錫閒遊到此來。佛地莊嚴多勝蹟，禪門清淨絕纖埃。

數聲梵唱飄雲谷，萬朵岩花護講台。我欲名山留雪爪，詩題古石掃青苔。

與虛雲和尚暨宗境、心月二師登屴崱峰

崔嵬屴崱聳雲端，結伴登臨眼界寬。雲海迷濛山湧浪，天風浩蕩樹鳴湍。

斷崖萬仞呈奇狀，怪石千尋博壯觀！無盡溪巒供嘯詠，追攀絕頂莫辭難。

喝水巖

雲磴苔肥石洞幽，參禪曾住宋閩侯；山泉似解高僧意，一喝潛然向側流。

過古月和尚故洞

何時攜履返西天，廿載曾從此悟禪；入定磐陀今尚在，相看不覺思悽然！

白鹿洞

築個招提傍翠微，誰從此地悟禪機？雨過曲徑苔生石，鶴返蒼松月照扉。

野鹿聽經緣砌嘯，林花獻佛繞牆飛！定回欲向沙彌問，杖錫師曾嶺外歸。

宿廈門虎溪巖

松煙隱隱繞僧蹊，緩步來遊暮色迷。白石清泉忘俗態，黃花翠竹伴幽棲。

山邀明月窺禪榻，風送閒雲出虎溪。定起蒲團天欲曙，水催蓮漏小樓西。

曹溪南華寺

雲水生涯歲月遷，禪心到處喜隨緣；靈山既入休空手，托得曹溪一缽泉。

遊南海普陀山

夢懸勝景已多年，攜缽來遊了夙緣！禪閣齊雲浮海嶼，風帆過寺帶朝煙。

窗晴遠望前無地，水靜驚看下有天。退院老僧閒更甚，蒲團石上似神僊。

梵音洞

繞洞波濤晝夜喧，觀音顯化蹟猶存；扶笻獨向危崖立，靜聽潮音說普門。

寧波阿育王寺

一灣水綠萬山蒼，擁護南朝古道場！舍利靈光常爍爍，牟尼寶相露堂堂。

薩訶烏石明真性，阿育浮圖供覺王！誰說人間無淨土，莊嚴此地即西方。

天童玲瓏巖

奇岩古洞石玲瓏，苔磴雲迷少客蹤；越澗穿崖尋異蹟，清遊伴我一吟笻。

古天童

茅庵隱隱翠微巔，十代高僧此悟禪；挈伴來遊春正麗，岩花爭放鳥談天。

禮八指頭陀塔

撒手西歸廿二年，忘軀護教事堪傳！白梅花燦憑誰賞，青鳳祠荒動我憐！

遇客摩挲尋石碣，高僧解脫證金仙！此行特為守公至，一瓣心香禮塔前。

行住坐臥體安然，悟去名山不計年，白鶴聽經曾入夢，青猿侍錫解參禪。

遍栽覺苑菩提樹，廣渡迷津般若船！淘汰沙門悲未劫，如來祖印仗師傳。

春日由鎮江到瓜州渡楊子江

詩囊禪缽恣雲遊，揚子江浮一葉舟；兩岸春風楊柳綠，好風送我到瓜州。

焦山

春到林泉景色新，岩花似錦草如茵。孤嵐雨洗青於黛，細浪風翻白似銀。

水底有天遊日月，山中無地著埃塵。波光鎖斷人煙遠，擬是桃源好避秦。

謁金山仁山老法師

道風德望震如雷，此日為參半偈來。學海淵深擬龍樹，論宗派演自天台。

安禪早證圓通定，說法堪推大辯才！卓錫金山行佛化，了元應世不須猜。

掛缽潤州鶴林寺值靜觀法師開講圓覺經

鶴林容掛缽，恰值法筵開。山月窺禪榻，天花落講台。

履公成佛去，衲子聽經來。為愛林泉靜，躊躇不忍回。

遊竹林寺

千竿翠竹繞禪關，樓閣玲瓏倚碧山；鳥奏清歌泉入韻，人間無似老僧閒。

宿西湖靈隱寺

夕陽西下入雲林，獨宿東樓夜色深。皎皎床前靈鷲月，淙淙枕畔冷泉琴。

七層塔影橫幽谷，一杵鐘聲度遠岑。勃勃詩情眠不得，披衣起坐發長吟。

天竺寺

聽雨齋前閒嘯詠，浴雲池畔獨徘徊。岩花澗草多幽態，石徑松門絕俗埃。

未識冷泉誰鑿出，相傳靈鷲自飛來！湖光山色無邊好，三宿禪樓興未灰。

雲棲寺懷古

煙鎖長松一徑深，蓮池遺跡尚堪尋；諷經伏虎恩長在，贏得村民感至今。

月夜泛舟西湖

絕勝西湖夜泛舟，波光月色豁吟眸；青天碧水閒相照，合與禪心一樣幽。

蘇小墳

青塚淒淒伴落嘯，往來憑吊美人魂；風流畢竟歸何處？悄聽寒鴉泣暮雲。

孤山懷古

往事回頭感慨長，清高空博世稱揚；一輪淒冷梅花月，猶照逋仙舊草堂。

虎丘瑪瑙寺懷古

踏月挑雲到虎丘，千年古蹟惹人遊；講台草滿寒蛩泣，頑石何曾更點頭。

廬山黃龍寺

煙霞深處少人行，山似相邀水似迎！度嶺僧因飛錫至，座雲寺以伏龍名。

擎天古木陰如幄，噴壑春泉韻當箏。最愛夜深群籟寂，一輪月印碧潭清。

廬山碧潭瀑布

蒼碧空中白練飛，穿雲不斷任風吹；日斜牯嶺忘歸去，祗為龍潭瀑布奇。

過東林寺虎橋口占

昔日遠公結蓮社，東林古剎傍廬山；羨他橋下潺潺水，曾伴高僧送客還。

廬山雜詠

高峰遙望九江頭，飛錫登臨萬境幽；結社遠公遺蹟在，虎溪水咽暮煙浮。

贈廬山大林寺竺庵老和尚

紅塵飛不到，岩壑恣優遊。禪定月窺榻，經談石點頭。

閒雲參妙諦，野鶴伴清修。一任滄桑變，山中歲月悠。

黃鶴樓懷古

倚錫閒登黃鶴樓，煙波萬頃眼中收；乘雲人去無消息，惟見長江混混流。

月夜遊黃州赤壁江

月下逍遙鼓槳游，詩情禪意兩悠悠；水天一色無邊好，雲影波光照眼幽。

題翠微亭

仙蹤佛蹟共探奇，歷盡崎嶇不覺疲；三十二峰看未遍，重遊此地知何時？

暮入九華山宿衹園寺

萬峰踏盡夕陽斜，隨著歸雲入九華。一路鐘聲多佛剎，沿山梵唱雜僧家。

嘯吟松下驚棲鶴，彳亍巖前看晚霞。忽聽齋堂雲板響，沙彌邀我飯胡麻。

九華雜詠

泛罷西湖南海船，芒鞋又踏九華煙。自然到此忘歸去，我與名山合有緣。

重重洞壑景清幽，十日豪遊興未休。我欲築茅此棲隱，長同五老結禪儔。

別九華

無緣住錫此清修，欲別山靈相對愁；沿路躊躇回首望，何時重到九華遊。

春日遊黃山

黃山勝境似丹邱，竹杖芒鞋恣俊遊。林影重重橫遠岫，嵐光隱隱入高樓。

桃花燦熳和煙綻，磺水潺湲激石流。安得此間作修養，茅庵小隱度春秋。

奉化雪竇寺雜詠

入山亭

幾重溪復幾重山，路入叢林第一關。十里風光看欲盡，招提猶在翠微間。

山亭翠繞午風旋，到此何妨小駐鞭。頻向高峰翹首望，鐘聲遙聽白雲邊。

含珠亭

熏風習習透幽林，坐對千峰綠到襟；鳥語蟬聲清入韻，助吾詩興發高吟。

青鎖橋

興來散步踏雲行，青鎖橋邊聽水鳴；綠樹陰濃常繞徑，蟬聲鳥語愜幽情。

妙高台

翠微深處杖藜遊，無數青山互送留；閒立妙高台上望，風光萬里眼中收。

千丈岩瀑布

擊石穿雲越澗隈，凝眸峭立倚高台。色分青嶂長虹墜，聲落寒潭驟雨催。

日永崔頭噴夏雪，夜深谷口吼春雷。飛流直下長千丈，彷彿銀河倒瀉來。

仰止橋觀瀑

懸岩萬仞博奇觀，雪濺雷鳴夏亦寒；悄立橋頭昂首望，如簾瀑布掛雲端。

獅子峰

獨臥煙霞性自閒，皈依大覺護禪關；人間不少邯鄲夢，一吼何時出雪山。

上隱潭

恰好晴空曙色開，扶筇荷笠探奇來。危岩環繞天如井，怪石裝形水作雷。

潭畔臨風長嘯詠，崖邊觀瀑獨徘徊。夕陽西墜千山瞑，緩步高吟帶月回。

下隱潭

穿雲越幽谷，來探隱潭深。石瘦崖生筍，泉淙澗奏琴。

倚筇看噴瀑，擲餌戲遊潭。趣味欣難再，披襟發朗吟。

雪竇寺晉柏

歷盡滄桑老幹霜，飄然種自晉元康；不同群木因材誤，勁節千秋托佛場。

形枯勢老欲蟠龍，材大難逃斤斧凶；自願出家居雪竇，大夫不受祖龍封。

雪竇唐梅

幹老祗因千載古，花開曾作上元香；清高不羨天香艷，托跡名山壽故長

又

水肌玉骨千年老，浴雪耐霜閱世深；不妻孤山林處士，甘心禮佛住禪林。

贈觀宗弘法社主講寶靜法師

慈航寶筏渡迷川，弘法利生已有年。西竺遺風承佛化，天台正教賴師傳。

談經早已融三諦，悟道應無著二邊；更羨觀宗開大冶，陶鎔人物繼前賢。

天台雜詠

途中口占

遊罷九華興未灰，杖藜扶我入天台；白雲也愛名山靜，盡日峰頭繞不開。

國清寺

名勝天台景色幽，國清寺宇幾千秋。五峰聳翠凌雲立，雙澗迴瀾激石流。

風送鐘聲過遠嶠，月移塔影上高樓。芒鞋破衲雲遊子，安得清修此地留。

薄暮豐干橋散策

薄暮鐘聲古寺閒，孤雲出岫已飛還；豐干橋畔扶筇立，靜聽雙流澗水潺。

宿拜經台茅蓬觀日不果

名山好夢醒來遲，觀日扶桑負所期；身似浮萍無定跡，重登絕頂待何時？

題天柱峰

扶笻荷笠趁朝曦，選勝窮幽踏翠微；劇羨此間風物靜，留連半日不思歸。

石梁瀑布

怒派奔流勢極雄，如龍爭鬥雨煙中。雙崖夾壑懸千丈，片石為橋架半空。

豈是人功能創造，曾傳佛法顯神通！吟詩幽賞雲亭坐，忘卻秋山夕照紅。

赤城山

屹立孤巒秀骨寒，霞光掩映幻奇觀！溪飄谷口煙浮浪，塔聳峰頭筆露端。

曲徑苔肥春雨後，隔林鐘響夕陽殘。靈蹤仙蹟沿山是，難得週遊處處看。

遊天台真覺、高明二寺

莊嚴寶地布金沙，繞徑幽香綻野花。瞻禮釋尊真舍利，參觀智者御袈裟。

安禪窟內尋遺石，說法台前賞晚霞。緩步欲將華頂去，峰頭驚見日西斜。

螺溪釣艇

林影嵐光步步幽，峰巒聚翠瀑飛流。穿雲曲折溪如帶，浮水嶙峋石作舟。

百尺蒼藤垂釣縷，一弓新月當魚鉤。放螺古德遺蹤在，惹我攀登帶雨遊。

銅壺滴漏

斷崖一竇形如甕，滴滴泉催玉漏沉；夜靜蒲團方出定，玎璫何處奏幽琴。

瓊台

怪石奇岩作勝觀，瓊台縹緲白雲間；昇天人去無消息，留得蜂窠片石閒。

桃源洞

採藥劉郎去不回，千年佳話惹人猜；欲尋仙跡今何在？唯見桃花洞口開。

雁蕩山雜詠

不憚崎嶇倚鍚登，為貪石古耍山靈。我來已是春歸後，雨洗峰巒萬疊青。

細雨何妨戴笠遊，愛看千尺瀑飛流。攀藤險上瀧湫背，惹得山靈暗點頭。

幻出奇觀百二峰，居然名勝擅甌東。尋常一角巉岩石，生到雁山便不同。

鬼斧神工削不成，峰巒峻拔毓鐘靈。沿溪槐柳常分綠，夾道松杉欲滴青。

無數奇岩行處賞，一灣流水坐中聽。欲探古蹟觀音洞，峭壁危樓倚杖登。

覽勝雁峰眼力明，萬千風景自天成。雲封幽谷安禪靜，月映寒潭照膽清。

疊嶂層巒渾入畫，奇岩怪石盡成形。芒鞋踏遍神州路，不愧東甌第一名。

又五律一首

偶來名勝地，幽覽趁新晴。路被雲吞沒，溪因雨漲鳴。

奇峰多變幻，怪石盡崢嶸。安得誅茅住，逍遙了此生。

雁蕩十景吟

掛錫飛泉寺，題詩落屐亭。雲迷烏洞失，月映雁湖平。

鯉欲朝天去，潭因照膽清。煙籠謝公嶺，雨漲淨名坑。

登觀者洞絕壁樓

危岩一角石千尋，中有洞天可息心；極目層樓無限感，萬方多難此登臨。

將軍洞

門對清溪曲曲流，洞天開闢幾春秋；中原隨處皆烽火，底事將軍不出頭。

老猴披衣

情性生來怪復奇，沐冠曾博世人嗤；更從衲子偷衣去，逃向崖隈試一披。

接客僧

懶誦金經懶坐禪，終朝接客寺門前；低聲似向遊僧問，曾否瀧湫看瀑泉。

僧禮佛

點頭聽法自成靈，此石何時化作僧？怕住叢林忙接客，無言禮佛白雲層。

犀牛望月

老共煙霞作比鄰，吳牛未可話同倫；嫦娥偶被雲遮去，辜負峰頭引領頻。

五台雜吟

隱隱高樓碧靄間，登臨便覺出塵寰。曉看雲海千山浪，夜聽松濤萬壑寒。

雪繡層嵐銀作色，霞烘殘照錦成團。文殊化蹟今猶在，一石清涼境界寬。

道風禪意世情非，佛閣重重隱翠微。無數奇峰成列位，一灣曲水演圓機。

毒龍池畔雲封密，猛虎岩前客過稀。獨坐磐陀閒習定，雪花飛滿福田衣。

登五台絕頂

鳥道通天雲樹迷，躋攀絕項夕陽西；憑高試向塵寰望，棋布星羅萬象低。

五台奇觀岩

巍巍一角聳雲端，躡蹬登臨逸趣寬；眼底諸峰羅萬象，岩頭獨立壯奇觀。

題終南山茅蓬

萬疊山朝一水環，茅庵寂歷鳥聲閒；幽蹊雲鎖遊蹤少，入定頭陀晝掩關。

遊南岳祝聖寺

不辭跋涉路三千，杖錫來參南獄禪。萬疊峰巒圍佛閣，數聲鐘磬繞經筵。

雲迷絕巘疑無路，人在高樓別有天。半點紅塵飛不到，清遊十日意欣然。

南岳觀瀑

雲外雙崖相抱穩，奔泉萬丈瀉從來；扶筇欣賞斷橋上，飛沫隨風噴滿腮。

東遊雜詠

與東海宜誠師同遊下關日和山公園

聞說日和風景好，相邀禪侶共登遊。櫻花燦爛紅千樹，岩石幽奇瘦一邱。

十里青山渾似畫，半篙春水不勝舟。憑高極目扶桑路，旭日光芒射海樓。

遊京都銀閣寺庭園

一入京師便耳名，爭傳銀閣好園庭。芳池九曲堪留月，古石千拳解聽經。

百卉鮮妍媲金谷，流泉清徹擬中泠。迎仙橋上憑欄望，數點峰巒入眼青。

比叡山（日本天台宗本山）

芒鞋竹杖訪天台，路入仙區眼界開。鐘豉聲喧青嶂外，樓台影接白雲隈。

插天萬木旌旂蕩，繞寺群巒蟻蛭堆。閒向琵琶湖上望，嵐光水色共徘徊。

琵琶湖

琵琶湖不遜西湖，結伴清游興未孤。簫鼓千家浮畫舫，水天萬里樂飛鳧。

波光雲影閒相照，禪意詩懷靜自娛。煙景糜人歸去晚，一輪皓月上秋蘆。

奈良公園鹿苑觀鹿

一入名園景物奇，松陰稍憩好忘機。人皆散策尋芳徑，鹿自成群戲落暉。

得食知恩頻點首，聞呼相狎解啣衣。風光賞遍千山瞑，放步歸來月滿扉。

宇治黃檗山萬福禪寺

莊嚴黃檗久傳名，杖笠登遊樂趣生。一水濴流清似鏡，群峰環繞翠為城。

談經石上驚雲起，習定林邊伴月明。滿目道風多異境，禪門終古擅神京。

高野山

靈嶽崖巍杖錫登，山花林鳥解相迎。雲從野客頭邊過，溪在遊人腳底鳴。

竹韻松聲宣佛偈，風清月皎助詩情。晚來放眼塵寰望，萬點銀燈耀錦城。

客中有感

放曠懶參一指禪，芒鞋踏破萬峰煙；自憐雲水飄零客，嘯月吟風又一年。

興盡將歸台灣在舟中口占

輕舟如矢送斜陽，瓶缽相隨返故鄉。徒愧十方飛錫杖，未能苦海濟慈航。

欲同倦鳥歸巢去，厭逐孤雲出岫忙。過眼湖山成幻夢，飽嘗風雪笑吾狂。

雲水雜詠

七絕

芒鞋竹杖好為朋，雲水逍遙得未曾；寄語鯤溟諸道友，漫勞故洞訪山僧。

欲訪高僧古道場，不辭跋涉渡長洋；年來祗為看山誤，江北江南自在忙。

行腳天涯又一年，秋風純味正新鮮；遊僧本是無家客，不逐張翰共放船。

歷遍千山興未闌，生平自笑好看山；遙知寂寞庵中佛，日望遊僧杖錫還。

衲子身同一葉舟，五湖四海許勾留；有人竹院尋僧去，莫說寒山何處遊。

涉水登山不覺疲，個中滋味有誰知；流連湖海忘歸去，汐社聯吟負所期。

從逢逆境莫心寒，為法參方豈等閒；須學前賢弘誓願，履危冒險不辭難。

萬里飄零又一年，東墩消息杳相傳；已辜全島聯吟約，雅會追陪恨寡緣。

坑雲深鎖三間舍，浙水閒留一個僧；飛錫渡杯無限趣，歸心莫怪冷於冰。

未敢參方比善財，南詢故事漫相猜；春來洞口花開否，遙向汴峰望幾回。

識得東風拂面來，千紅萬紫淺深開；遙憐故洞桃花爛，雲水孤僧尚未回。

客裡逢春春思多，故園花鳥近如何；年來漸覺風塵苦，欲自安閒隱薜蘿。

一瓢一錫走天涯，踏遍名山寺寺花；身似閒雲無住著，隨緣隨地好為家。

逍遙自在一孤僧，攜缽雲遊歲月更；誰說奔波行腳苦，百城煙水快平生。

參方目的每相違，欲逐知還倦鳥飛；北謁南詢非易事，不如歸去掩禪扉。

七律

破衲芒鞋自在遊，飄然海上一浮鷗。淨瓶汲遍三江水，禪杖挑迴五嶽秋。

卻少葛藤身後累，幾番煙水眼中收。名藍大剎頻來往，宛似浮雲去不留。

遍覽風光趣味長，身邊佩得一詩囊。人多戴月披星苦，我為看山玩水忙。

嘗逐閒雲登泰嶽，也邀明月泛瞿塘。道人久已無鄉思，一任秋山對夕陽。

留遍靈山雪爪痕，清遊滋味向誰云。窮尋勝境多經歷，參訪名師廣見聞。

錫杖常挑三楚月，衲衣曾補五湖雲。漫思興盡歸台日，重結汴峰猿鶴群。

笠杖為朋恣遠行，留人煙水感多情。隨身一缽千家飯，出岫孤雲萬里程。

骨肉是誰休顧問，鄉關何處未分明。鐵鞋踏遍紅塵路，不為人間別緒縈。

何日上方處處看，蓬來一棹似台灣。已知林下安禪好，漫嘆天涯作客難。

久別東墩更歲月，悄登黃鶴望鄉關。問渠滾滾長江水，可寄遊僧消息還。

鯤島鷺鷗憶念不，年來遊屐遍神州。曾浮赤壁西湖棹，幾上岳陽黃鶴樓。

四海為家忘作客，十方有寺總堪留。無心歸隱林泉去，雲水生涯喜自由。

山居詩草

七絕

庵葬千峰萬壑間，白雲明月伴清閒；人間一任滄桑變，習定蒲團晝掩關。

坐倦禪房思悄然，放閒飛錫上山巔；歸來古洞黃昏後，攜榻庭前伴月眠。

謝絕紅塵好隱居，空山小築一茅廬；貧僧相伴唯瓶缽，自足何須更羨餘。

常披一領破袈裟，稽首龕前禮法華；莫說寒山孤寂甚，晨昏相伴有煙霞。

卻喜幽棲與俗違，山齋寂寞往來稀；夕陽靜坐盤陀上，閒看孤雲出岫飛。

客到無心去送迎，多年面壁萬緣輕；山僧怕受人間供，願守清貧過此生。

此身長伴老煙霞，坐破蒲團歲月賒；不管雲廚齋供絕，飢來野徑嚼松花。

月印幽潭夜色新，紙窗竹几淨無塵；禪心一片如明鏡，照徹山河大地春。

隱遯經年不入城，時常過訪有詩朋；閒來曳杖前山去，竹院遙聞客喚僧。

柴門日永絕喧嘩，閒去庭前學種花；世事萬般渾不管，溪山嘯詠樂無涯。

結個茅庵對水流，禪餘無事狎沙鷗；有時故友來相訪，自煮山泉當酒酬。

焚香打坐悟禪機，萬境俱空百念稀；樵客報知天已瞑，松龕出定月臨扉。

白雲深處是吾家，谷汲岩棲道味賒；若問貧僧何所有，蒲團而外一袈裟。

東風習習透山房，野徑梅開撲鼻香；夜半尋詩眠不得，一輪皓月照禪床。

半灣秋水留明月，萬疊春山綻野花；一事我堪誇世俗，名山秀水屬僧家。

田園萬頃非為貴，樓閣千間不足誇；試看頭陀衣食住，一庵一缽一袈裟。

朝夕參禪戶不開，階前一任長青苔；定回恍惚身非我，卻訝客從何處來。

盡日彌陀誦不疲，殷勤為道未全痴；茫茫苦海知音少，一曲無生和者誰。

嘯傲煙霞不計年，無牽無慮勝神仙；有時飯罷月初出，閒上岩台枕石眠。

散步空庭伴落曛，凝眸遠岫看歸雲；投林倦鳥爭棲樹，樵唱遙從隔嶺聞。

疏慵愧我百無能，十載空為粥飯僧；有個茅廬隨分過，好同泉石結為朋。

學得痴獃好住山，住山豈是盡偷閒；搬柴運水還容易，放下身心事最難。

七律

絕勝西方莫可忘，彌陀佛號日稱揚。巒煙重繞青蘿洞，澗水中分白藕塘。

無數巖花春日麗，幾行庭樹暑天涼。山中歲月閑消受，出岫雲歸又夕陽。

小小禪庵隱翠微，焚香閉戶禮牟尼。身閑常伴雲千嶂，心淨長同水一池。

蓮社持名師慧遠，蘭亭修禊憶羲之。浮生盡屬南柯夢，底事勞勞卻為誰。

四面重重野色侵，庭松青滴欲沾襟。清溪雨過泉聲咽，翠嶺雲開日影臨。

散步池邊閒念佛，結跏石上默觀心。日長定起無情思，悄聽幽林鳥弄音。

運水般柴趣味多，林泉灑脫一頭陀。空庭寂歷生幽草，荒砌欹斜鎖綠莎。

潭底游魚驚月墜，澗邊瘦石倩泉磨。隨緣知足心常樂，守分安貧養太和。

黃精換釆倩樵夫，瓶缽清貧樂有餘。木石為心塵念泯，煙霞成性世情疏。

詩中有句皆真諦，定裡無思泯太虛。月夜梅開香撲鼻，清幽自賞意何如。

翠柏蒼松繞四鄰，寂廖蘭若絕囂氛。山溪雨霽流泉吼，野徑秋深落葉紛。

卻喜禪心清似水，何妨世態澹如雲。年來欲學頭陀行，掃地焚香禮佛勤。

煙蘿深處少喧嘩，日永蒲團好結跏。瓦缽午晴尋野蕨，竹籠春暖焙山茶。

黃鸝閒弄堤邊柳，白鹿爭銜洞口花。雙眼看空塵世態，禪心一片絕纖瑕。

未劫沙門弘法難，何妨息影入深山。談經怕惹人增厭，說偈休嫌石太頑。

俗念已隨流水去，禪心早共白鷗閑。雲深日永無人到，溪壑優游任往還。

蒼松繞徑綠成陰，禪榻定回鳥伴吟。了死生時方自在，舊輪迴處賴重尋。

珠沉濁水迷真性，月朗清天見本心。聞說西方無量樂，好營淨業效東林。

落日遲遲下嶺阿，倚欄獨自念彌陀。荒蹊苔鎖遊人少，小苑花開野蝶多。

石壁千尋垂白練，茅龕四面擁青螺。黃鶯似解僧岑寂，盡日林中唱妙歌。

雲樹蒼茫欲接霄，禪房晝靜絕喧囂。餘閑制衲裁荷葉，乘興攜瓢掇藥苗。

山雨霏霏霑石磴，野煙嬝嬝鎖溪橋。趁晴曳杖遨遊去，林影嵐光勝昨朝。

洞壑逍遙別有天，桃紅又是一新年。閒登危石焚香坐，笑汲清泉掃葉煎。

似雪寒梅開屋角，如霜明月落床前。不辭午夜孤吟苦，索筆重參文字禪。

難得騷人印雪泥，巉岩雲路若懸梯。尋僧攝屐來蓮社，送客扶笻出虎溪。

萬疊好山常作伴，數椽古屋自幽棲。不嫌野外盤餐薄，乘興還來嚼藿藜。

山林隱遯幾經年，未悟龍天一指禪。飛瀑懸岩閒去賞，方床兀石倦來眠。

庭前松響三更雨，塘裡荷開四月天。詩興偶從佳趣發，忙題好句入吟箋。

世道從來險復艱，藏身岩壑學痴頑。花開幽苑春光麗，鶯囀高枝午夢還。

日照寒潭清徹底，雲移疊嶂翠迴環。水光山色無邊好，合與禪心一樣閒。

通天鳥道絕遊蹤，築室峰巒縹緲中。碧澗水深春雨後，孤嵐霞絢夕陽紅。

圍棋石凳呼樵叟，煮茗銀鐺倩牧童。未有秋毫相罣礙，眼前色相本來空。

索食山禽大有靈，每逢洗缽繞階鳴。溪頭玩水臨風坐，嶺上尋梅踏雪行。

毀佛謗僧悲末劫，棲岩飲澗了餘生。自嗟憂世心常在，詩句吟來有哭聲。

我年十七住茲山，托缽未曾入市闤。意靜方知禪味好，心澄自覺世緣慳。

月穿清沼花毿徑，雲鎖空庭水繞關。林壑優遊忘歲月，王侯那及道人閑。

楞嚴閱罷夕陽時，獨坐空庭玩翠微。閒許牧童來問字，興邀騷客共敲詩。

身閑好似雲棲岫，心淨渾如月印池。不二法門無可說，自家證得自家知。

青廚煙斷僧貧極，小徑莎封客過稀。供佛座前猿獻果，談經林下鹿銜衣。

雨餘翠嶺尋芝去，日落危巖曳杖歸。鳥語花香皆道味，溪聲山色盡禪機。

談到山居興趣佳，自家燒飯自烹茶。滿池幽馥開紅藕，夾道濃陰長綠槐。

檀熱金爐香滿室，風吹翠竹影搖階。厭同親友頻來往，性癖生來與俗乖。

誰能漸息勞生計，來聽空桑說息機。小澗落花隨水去，蒼松老鶴帶雲歸。

庭前夜靜猿偷果，榻上定回月在衣。惟願他年生極樂，萬般事與素心違。

狂吟誤我已多年，面壁工夫未得專。擊缽好興宗炳社，鑿池擬種遠公蓮。

頻來故友皆同道，偶讀新詩勝悟禪。高臥雲房忘浩劫，茶煙香霧繞床前。

春寒月皎梅花放，和雪簪瓶供佛宜。世味早同流水淡，禪心只有白雲知。

僧家庸俗殊堪恥，聖道陵夷益可悲。一卷法華方讀罷，又忙筆墨寫新詩。

遊人無計祗佯狂，隱個茅茨芡作糧。求利莫如謀道好，吟詩更比讀經忙。

清風吹碎潭中月，紅日消融草上霜。太息人間多惡濁，逃身佛地合潛藏。

浪翻鐺內茶初熟，火熱爐中芋正燔。野圃蔬肥春雨沃，幽庭花落晚風翻。

呼童閒掃松間徑，延客曾開月下門。自笑參禪無定力，又思擊缽入東墩。

入得山來事事安，懶開淨眼視塵寰。粗成草屋堪容膝，不出松門等閉關。

筧水一條分供後，檐雲無數放參還。梅香月皎禪心淨，相對忘言各自閒。

欣然披得佛袈裟，禪淨雙修學永嘉。六字洪名持弗倦，三重妙定發無遮。

眼空大地原非傲，心慕西方不落邪。識得歸源無二路，何妨念佛又趺跏。

微吟亍彳循花徑，習定跏趺坐石床。意靜不隨流水動，心閒反笑白雲忙。

紫芽茶熟銀鐺沸，紅薯飯炊瓦鑊香。夕磬一聲千嶂月，不知人世幾滄桑。

自憐應世百無能，合隱屯峰最上層。塘種白蓮園種芋，山如故友水如朋。

花前煮茗風為扇，石上翻經月作燈。野鹿似知聞佛法，常來禪榻狎孤僧。

山色溪光分外嘉，漫將此境向人誇。沿階遍種菩提樹，繞院常開般若花。

崖下裁雲朝補納，庵前掃葉暮煎茶。無邊清福長消受，一任人間歲月賒。

自家運水自搬柴，誰識於中道味嘉。雨後閒芟荒徑草，春來遙摘碧岩茶。

山中不少點頭石，洞口都無迷眼花。伐木樵童歸去晚，磐陀靜坐數硒鴉。

莫問西天路短長，惟憑信願作資糧。壁間淡繪三尊佛，爐內長燃一炷香。

風送鐘聲過絕壑，月移花影入幽廊。自憐禪定功夫淺，障道詩魔不得降。

不為攖人世網牽，飄然來隱碧峰巔。僧閒枕借雲邊石，客到茶煎澗底泉。

春暮拆花先供佛，夜深留月伴參禪。課餘無事常行樂，玩水看山不要錢。

潛門托缽非關俗，傍水依山合悟禪。庭聳千拳點頭石，窗臨百尺落簾泉。

制衣荷葉剛盈沼，容膝蘿庵止一椽。不共人間爭富貴，溪巒風月樂無邊。

一庵小築丈餘寬，繞室煙霞四面巒。瓦灶夜寒烘芋火，石台日午晒藷乾。

簪瓶座畔拈花笑，戲月池邊掬水看。歷歷禪心誰罣礙，天頃地覆不相干。

地僻更無人跡到，林深時有鳥聲喧。如屏山色青當戶，似鑑溪光碧繞門。

風過檐前花弄影，月穿潭底水無痕。眼看色相皆虛妄，萬法推窮見本源。

象簡金魚冷眼看，修真早入白雲間。翠侵曲檻千竿竹，青納疏櫳四面山。

體弱已隨梅影瘦，性慵不讓石頭頑。籐床睡起天將瞑，又得浮生一日閒。

禪機道意詩中見，磬韻魚擊夢裡聽。荷沼風吹朝洗缽，石潭月印夜添瓶。

茶烹瓦灶煙重繞，葵熱沙鍋味正馨。靜掩竹扃無個事，焚香朗誦法華經。

插天萬木鬱蔥龍，莎磴梯懸絕客蹤。澗底石奇疑伏虎，崖頭檜老欲蟠龍。

豪吟坐對孤峰月，得句狂敲半夜鐘。如此逍遙誰可比，詩情禪味十分濃。

久隱直教性欲頑，參禪懶出翠微巒。閒分荷葉裁新衲，常嚼松花當午餐。

提簟納涼檐下臥，抱琴遺興月中彈。願如大海猶嫌淺，心似虛空不覺寬。

遠隔人寰絕點埃，嵐光林影繞香台。龕前煙篆檀初熱，籬畔馨飄菊正開。

洗缽澗邊拈月看，移松崖上鋤雲栽。汴溪苟乏佳山水，安得詩僧卓錫來。

俗累塵情一例捐，青燈古佛覺飄然。汲泉銀鼎和雲煮，徙榻松窗對月眠。

富貴功名心冷矣，林泉山水志終焉。薄糜淡茗堪度日，懶向人間去化緣。

衣缽隨身已有年，用功無術笑磨磚。似梅弱骨僧俱瘦，如鏡清池月共圓。

滅卻妄心方見性，吟來佳句亦非禪。誤人文字殊非淺，大道未明思愴然。

遍野風光任我遊，囂塵不到汴山頭。如鬟疊嶂通簾翠，似帶清溪繞屋流。

茶鼎煮泉明月墜，香爐燒柏白雲浮。水光嵐影閒相照，一片禪心分外幽。

一入山來萬事休，更無俗累可擔憂。娛情林下聽禽噪，遣興溪邊看水流。

屋破任教雲去補，身閒常與鹿同遊。十年徒受林泉福，說法何曾石點頭。

數椽茅屋傍雲邊，翠竹黃花合有緣。倦去遊山閒玩水，朝來念佛暮參禪。

吟詩品茗峰頭坐，掃石焚香月下眠。世外繁華都不管，一生無累自安然。

雲鎖高峰到客稀，逃名久與俗情違。花開庭院春光麗，雨過池塘草色肥。

供佛青猿常獻果，聽經白鹿解銜衣。消閒曳杖前山去，緩步歸來月滿扉。

空來萬境豁襟胸，忘卻人間秋復冬。煮茗閒看雲出岫，談經靜待鶴歸松。

山中日永禪心淡，洞口春回野氣濃。似解山僧太寂寞，清溪徹夜水淙淙。

久懶經行出洞門，庭階苔蘚繡成紋。經翻榻上留明月，香熱爐中篆白雲。

般若澄心方得證，是非有耳不能聞。一生消受清閒福，長伴林泉猿鶴群。

無憂無慮更何疑？日日清閒玩翠微。花落自隨流水去，峰高不礙白雲飛。

經翻貝葉鳥窺榻，定入蒲團月在衣。有耳懶聞塵世事，好同魚鳥共忘機。

煙雲鎖斷市聲譁，閒坐庭前數落花。種福齋僧沒檀越，沽油供佛典袈裟。

參明妙諦禪心曠，耐得清貧道味賒。卻喜一生無俗累，何妨薄粥與粗茶。

惡濁塵寰首不迴，一庵棲隱翠微隈。小鐺煮茗燒黃葉，古石題詩拂綠苔。

竹徑每呼風去掃，柴門一任月來開。問誰肯學無為道，脫出婁羅歷劫災。

莫因才勢恃英雄，末日荒郊一樣同。念起六根皆不淨，心澄萬慮自能空。

此生願赴蓮池會，來世休投火宅中。寄語世人早回首，沉淪業海苦無窮。

人生恰似一孤蓬，海上飄流西復東。欲免輪迴求解脫，能逃生死是英雄。

八風不動悲歡盡，五蘊皆空體相融。妄起無明投業海，茫茫誰識主人翁。

寒暑自來還自丟，煙霞高臥不知年。慣餐瓦缽松花飯，閒煮銀鐺石澗泉。

一曲溪流出檻外，萬重山立翠簾前。應知心外原無佛，漫說壺中別有天。

五律

崖挺蒼松秀，塘開白藕香。溪聲清入韻，山色巧成妝。

採藥雲生袖，煮茶月墜鐺。浮生如一夢，碌碌為誰忙。

日出千林曉，檀薰一室馨。白雲迷野徑，蒼蘚繡閑庭。

古木參天翠，高峰抱屋清。滄桑任變幻，入定掩松扃。

幽居能免俗，樂道不知年。寂坐雲邊石，細聽澗底泉。

鐘鳴千嶂月，香爇一龕煙。人靜心如佛，山高屋在天。

徑荒苔蘚積，屋古薜蘿橫。嵐影融雲影，泉聲雜鳥聲。

微吟松下坐，散步水邊行。夕磬隨風遠，孤燈伴月明。

門吞千嶂遠，庵葬萬山深。松韻登真諦，鳥歌亦梵音。

倚梅閒念佛，坐石默觀心。日落幽林靜，定回發朗吟。

池虛唯一月，性淨絕纖塵。泉石堪行樂，功名不足珍。

觀心修般若，閉目養精神。偶見桃花放，郊原浩蕩春。

勤禮蓮龕佛，細參玉板禪。飢來尋野藿，渴去飲山泉。

飛瀑長奔壑，蒼松欲接天。添瓶拈月看，掃石倚雲眠。

一水迴流曲，群峰積翠重。定深空色相，靜極豁心胸。

斷食常懸缽，催詩每擊鐘。池清魚哈月，風動鶴歸松。

夕照便幽砌，疏鐘度遠岑。餐霞無俗態，挹水滌詩襟。

鳥唱無生曲，溪喧大古音。白雲空色相，皎月印禪心。

懶把五時判，何須八教宣。題詩尋古石，煮茗汲流泉。

瓶小能容月，潭澄欲浸天。無心不是道，妙語本非禪。

巒翠雲重鎖，松高鶴自來。澗香崖果墜，窗白嶺梅開。

石為翻經掃，花因供佛栽。前山飛錫去，長嘯帶星回。

禪味澹如水，吟軀瘦似梅。開池留皓月，栽樹護香台。

白鹿銜花去，青猿獻果來。支筇看日落，掃石待雲回。

雲影迷樵徑，鐘聲隔市廛。撥爐煨紫芋，鑿沼種青蓮。

玩水溪邊坐，拋書石上眠。生涯雖淡泊，不為利名牽。

留飯幽禽食，談禪瘦石聽。崖懸一練白，窗納數峰青。

魚嚼潭中藻，泉添月下瓶。浮生真似夢，人醉我先醒。

安禪詩味淡，行道俗緣輕。幽草侵階綠，清泉激石鳴。

夕曛樵唱歇，暮課梵音清。門靜雲來鎖，燈昏月代明。

戶牖通三面，峰巒繞四圍。梅開花襯雪，苔繡石穿衣。

應世知無術，參禪可息機。汲泉和月煮，洗缽帶雲歸。

雨餘莎磴滑，日出竹庵晴。採藥雲間去，吟詩澤畔行。

溪聲談妙諦，山色悟無生。補衲防天冷，翻經待月明。

庵小堪容膝，山高欲接天。澄心無妄想，契道有真詮。

細悟三車喻，勤參一指禪。崖登應捨筏，魚得亦忘筌。

林叟常來往，樵夫亦友朋。籬垠尨吠客，窗外鳥窺僧。

趣寂成孤調，談玄入上乘。禪心清若水，世念冷于冰。

註：本來 上人之詩集，共有七冊之多，據云：於回台時，在基隆海關，被日本警察唯得放行「佛經」一件「詩集」二冊，餘皆被沒收。本書所集之詩稿，乃是其部份而已。特此註明。