圓瑛大師文集—詩存

圓瑛大師著

洪啟嵩、黃啟霖主編

結冬起禪七六首

參禪十首

結冬起禪七六首（僧規十月十五結制全體入堂參禪剋期取證以悟為期）

天寒地凍好參禪，巨冶宏開鍛聖賢，烈焰紅爐看點雪，一堂龍象氣無前。

棘標橫擔不顧人，直入千峰萬峰去，逼到山窮水盡時，那怕沒有出身路。

選佛場中無別事，總期及第悟心空，忽然摸著娘生鼻，一竅通時竅竅通。

太白峰前選佛場，紅爐點雪事非常，聖凡轉換無他術，只歇心頭一念狂。

般若爐開鍛聖賢，人人參究未生前，若明法法唯心旨，瓦塊磚頭盡是禪。

也大奇兮也大奇，自家面目自家知，何須喚取木人問，眼下鼻尖眼上眉。

參禪十首

參禪直下達根源，聖解凡情兩不存，大道休從心外覓，湛然寂照便歸元。

欲知父母未生前，一段真機體自然，且向情關未動處，輕輕著眼試參研。

提起疑情剔起眉，精神抖擻頓忘疲，離心意識勤研究，反覆看渠渠是誰。

漫道參禪不用疑，不疑不悟語無欺，疑圖結處塵情盡，自有寒灰豆爆時。

這箇話頭豈等閒，看來著力似登山，縱然到得無心處，即此無心又一關。

有時掉舉或昏沈，這裏應須善用心，寂寂惺惺惺寂寂，調和定慧要均平。

返照心源萬境空，冷湫湫地起清風，忽然湧出扶桑日，一法通時法法通。

未生消息無多旨，但看行藏語默誰，識得渠儂真面目，穿衣喫飯總相宜。

用心切忌妄追求，老實單提死話頭，任運施為皆這箇，騎牛何必去尋牛。

山窮水盡轉身來，迫得金剛正眼開，始識到家無一事，涅槃生死絕安排。