佛說大乘無量壽

莊嚴清淨平等覺經講解

律航法師著述

五重玄義

佛學術語解釋表

正宗分

佛十號解

〈至心精進品〉含義

〈發大誓願品〉含義

〈積功累德品〉含義

佛三十二相名稱

〈圓滿成就品〉含義

〈國界嚴淨品〉含義

〈光明遍照品〉含義

〈壽眾無量品〉含義

十四、十五、十六、十七等品含義

〈受用具足品〉含義

〈超世希有品〉含義

〈德風華雨品〉含義

〈寶蓮佛光品〉含義

〈三輩往生品〉含義

〈禮供聽法品〉含義

〈大士神光品〉含義

〈歌歎佛德品〉含義

卅、卅一兩品含義

〈勸諭策進品〉含義

〈濁世惡苦品〉含義

卅六、卅七兩品含義

卅八、卅九兩品含義

四十、四十一兩品含義

〈菩薩往生品〉含義

流通分含義

〈聞經獲益品〉含義

回向極樂偈

無量壽經講解圓滿開示

五重玄義

第一釋名：「佛」者覺也，覺有兩義：一覺察名覺，對煩惱障。煩惱侵害，事等如賊，唯聖覺知，不為其害，故名為覺；二覺悟名覺，對其智障。無明寢眠，事等如睡，聖慧一起，朗然大悟，如睡得醒，故名為覺。既能自覺，復能覺他，覺行圓滿，故名為佛。言自覺者，簡異凡夫；導言覺他，別異二乘；覺行圓滿，分異菩薩，是故獨此偏名為佛，此佛字專指本師釋迦牟尼佛。「說」者，陳口音陳唱，目之為說，又稱性而談，悅所懷也。大乘者，簡非小乘。「無量壽」者，命限稱壽，此佛從其壽命彰名。壽有真應二種，真即常住，性等虛空；應壽不定，或長或短。今此所論是應非真，於應壽中，此佛壽長，凡夫二乘，不能測度知其限算，故曰無量。云何得知是應非真，如《觀世音大勢至授記經》說：「無量壽佛，壽雖長遠，亦有終盡，彼佛滅後，觀世音、大勢至，次第作佛。」故知是應。「清淨莊嚴平等覺」七字，是酌採此經各譯而名之。考此經自漢迄宋，十二譯中以「無量壽」為名者七，以「平等正覺」為名者三，最初一譯名《無量清淨平等覺經》，最後一譯名《佛說大乘無量壽莊嚴經》，其中惟吳譯經名最長，計共二十字，此本係鄆城夏蓮居老居士會集各譯而成。故直合前後兩名，未動一字，既非自造，又極現成，不但無混於古本，且亦有別於諸家，一唱經名，不但十二種原本名義咸括其中，即全經大旨亦瞭然心目。不但本經，即《阿彌陀經》與《觀經》之大意，亦在其中。蓋一心不亂，心作心是，咸莫非以自己無量壽之心體，合阿彌陀無量壽之大願，以莊嚴自心，清淨自心，以期普遍平等自覺覺他而已。「經」者，外國名修多羅，此翻名綖，聖人言說，能貫諸法，如綖貫華，故名為綖。而言經者，綖能貫華，經能持籌，其用相似，故名為經。若依俗訓，經者常也，人別古今，教儀常楷，故名為常，經之與常，何相關顧，將常釋經？釋言經者，是經歷義，凡是一法，經古歷今，恆有不斷，是其常義，故得為常。

第二辨體：大乘經皆以實相為體，故欲明教體，當觀法性。夫法性者，不生不滅，不斷不常，心亦強名，土於何寄，然非心非土，而即土即心，取捨俱捐，見聞絕待，豈可橫生計較，妄說是非。略標四義，以究法源：一自他不二義、二性相不二義、三因果不二義，四生佛不二義。自他不二義者，諸佛法身，遍周沙界，全自全他，不相違礙故。性相不二義者，《大乘起信論》云：「從本已來，色心不二，以色性即智故，色體無形，說名智身；以智性即色故，說名法身遍一切處。所現之色無有分齊，隨心能示十方世界無量菩薩，無量報身，無量莊嚴。各各差別，皆無分齊，而不相妨。」因果不二義者，此經言法藏比丘，方發願已，空中讚言，必成無上正覺。又言眾生一念念佛，則是具足無上功德。當知因賅果海，果徹因源，遠同法華初發心時，即成正覺，以法性中因果不異故，究竟不可得故。

第三明宗：宗是修行要徑，會體樞機而萬行之綱領也，故欲明宗趣，當知因緣不離法性。如此經言，法藏初心先聞正覺，往生三輩盡發菩提、若不發菩提心者，則信願念行四門不成安立。何謂「發菩提心？」菩提訓覺，舉要言之，當明五義：一了知諸佛不離自心，自心常有諸佛成正覺故。一了知一切佛土不離自心，自心具足一切莊嚴佛土故。一了知眾生一念佛決定成佛，一切佛念力所成故。一了知眾生發願求生淨土，決生淨土，一切大願力所現故。一了自心既爾，他心亦然，有一眾生不生淨土不成佛者，是則我土不淨我佛不成，我佛眾生，三無差別故。

第四明力用：此經以帶業往生，永不退轉，一生成佛為力用，故宣說彼佛所行所成及所攝化。言所行者，說彼佛本所起願，本所修行。言所成者，說今所成法身、淨土二種之果。言所攝者，普攝十方有緣眾生同往彼國，道法化益，名為所攝。又今一切諸菩薩等，學其所行，得彼所成，同其所攝，名所攝矣。乃至具足往生正因之眾生，祇帶業生同居淨土，證位不退者，皆與補處俱，亦皆一生必補佛位，誠因上善一處，是生同居即已橫生上三土，一生補佛，是位不退即已圓證三不退。如斯力用，乃千經萬論所未曾有，較彼頓悟正因僅為出塵階漸，生生不退始可期於佛階者，不可同日語矣。

第五明教相：聖教不同，略要有二：一聲聞藏、二菩薩藏。今此經者，二藏之中，菩薩藏收，為根熟人頓教法輪。云何知頓？此經正為凡夫人中厭畏生死求正定者，教令發心生於淨土，不從大小，故知是頓。又藉彌陀四十八大願之所加持，能令末法多障眾生，依斯徑登不退。故當經法滅盡，此經住世百年，廣度含識。阿伽陀藥，萬病總持，絕待圓融，不可思議。

佛學術語解釋表

（一）耆闍崛山：崛音掘，此云靈就（山名）鳥。山頂形似鷲鳥。在中印度摩揭陀國王舍城東北。如來在此廣說妙法。

（二）賢劫：即是現在劫。過去莊嚴劫，未來星宿劫。

（三）阿闍黎：此云教授，有五種：一出家、二受戒、三教授、四受經、五依止。

（四）灌頂：灌者，諸佛大悲；頂者，上之義。菩薩初地乃至等覺，究竟遷佛果時，諸佛以大悲水灌頂，即自行圓滿，得證佛果，是灌頂義。

（五）授記：佛對發菩提心眾生授於當來必當作佛之記別也。

（六）三摩地：或三昧，三昧地，譯曰定、等持、正定，心一境性。心念定止故云定，離掉舉故云等，心不散亂故云持。

（七）陀羅尼：譯為持、總持、能遮，以各持善法不使散，持惡法不使起之力用。

（八）華嚴三昧：萬行因華，莊嚴佛果，名為華嚴也。三昧者，華嚴一真法界之三昧也，故稱華嚴三昧。

（九）清信士：受三皈五戒，得清淨信心之男子也。

（十）優曇花：此云靈瑞，花名。此花三千年開一次，佛出世喻此，俗所謂曇花一現也。

（十一）無央數劫：梵云阿僧祇，此云無央數。

（十二）阿惟越致：或稱阿鞞跋致，即永不退轉意。

（十三）伽他：此云句頌，有二種：一、通長行，二、限偈頌，三言乃至八言，必四句也。

（十四）俱胝：此云億，一曰十萬，二曰百萬，三曰千萬。唐三藏譯定千萬也。

（十五）焰摩羅界：餓鬼趣。

（十六）紫磨真金色：紫者色也，磨者無垢濁也，又金之精猶人之有聖也。

（十七）那由他：此方之億，有十萬百萬千萬之別。

（十八）五逆：弒父、弒母、出佛身血、殺阿羅漢，破和合僧。

（十九）漏盡比丘：即欲漏色漏無色漏三界。

（二十）金剛那羅延身：此云堅固，金剛也。

（二一）清淨解脫：普等三昧，所住之三昧、無垢清淨、離一切之繫縛而得自在。

（二二）栴檀：此云與樂，香木也。

（二三）南閻浮提：在須彌山南，有菩提樹，因此得名，即南瞻部洲吾人所居之處也。

（二四）閻浮提：即南瞻部洲，當須彌山之南方，現時吾人所居之世界。

（二五）由旬：即印度舊距離之稱，其距離約為吾人一日步行之長，合中國約三萬至四萬公尺之長曰由旬。

（二六）摩尼寶珠：即各色不同之寶珠也。

（二七）音響忍：慧心安法，名之為忍。忍隨淺深，差別為三，次列三名：尋聲悟解，知音如響名音響忍；三地以還，捨詮超實，名柔順忍；四五六地，證實離相，名無生忍；七地以上，柔順忍無生法忍。二乘斷生忍，菩薩斷法忍，諸佛斷無生法忍。無生法者，遠離生滅之真如實相理體也，真智安住此理而不動，謂之無生法忍。

（二八）優缽羅花：青蓮花。缽曇摩華，赤蓮花。拘牟頭華，黃蓮花。芬陀利華，白色蓮花。

（二九）滅盡定：又名滅受想定。二無心定之一。滅盡六識心心所而不使起之禪定也，乃不還果以上之聖人。

（三十）兜羅綿：此云柔軟。

（三一）須陀洹，初果。斯陀含，二果。阿那含，三果。阿羅漢，四果。須陀洹又云預流，即初預聖流。斯陀含，此云一來果，斷欲界六品思惑，一來人間，一來天上。阿那含，斷欲界九品思惑，生五不還天。阿羅漢（為定性羅漢），此云無生，不來三界受生，斷三界八十一品思惑，神通廣大。

（三二）六反：即六次之意。

（三三）七覺；即念、慧、精進、輕安、喜、定、捨等聖道也。

（三四）邪定聚、不定聚、正定聚：十信以前名邪定聚，到十信如空中之毛名不定聚，入初住名正定聚。人有三聚：一者邪定，二者正定，三者不定。小乘法中論說不同，若依毗曇：外凡常沒，名為邪定。五停心觀、總別念處、軟頂二心、名為不定；此等有退，故名不定。忍心已上，堅固不退，名為正定。若依《成實》：外凡常沒，名為邪定。聞思二慧，行有退轉，說為不定。（五停心觀，名為聞慧，總別念處，名為思慧。軟頂已上，說為修慧）。現見法空，永不退轉，名為正定。大乘法中：善趣以前，名為邪定。善趣位中，數進數退，名為不定。習種以去，位分不退，說為正定。

（三五）梵雷：梵即清淨，梵聲如雷也。八種梵聲，如彼《摩喻經》中說：一、最妙聲，其聲哀妙。二、易了聲，言詞辨了。三、調和聲，大小得中。四、柔軟聲，其聲柔軟。五、不誤聲，言無錯失。六、不女聲，其聲雄朗。七、尊慧聲，言有威肅，如世尊重，有人聲。八、深遠聲，其聲深遠，猶如雷震。

（三六）泥洹道：即涅槃。

（三七）鬱單：成七寶橫覽成萬物。鬱單，即北俱盧洲。

（三八）五惡：五惡即殺生、偷盜、邪婬、妄語，飲酒。

（三九）尪狂：尪音汪，嬴弱也。

（四十）煢煢忪忪：煢音窮，即單獨，無所依靠也。忪：可憐之意。

（四一）自然糾舉：糾音究，結也。

（四二）吾般泥洹：即吾入涅槃。

（四三）無礙無斷：即不即不離之意。

（四四）六種震動：由神通力福德感動三千大千世界（舊譯）動、起、涌、震、吼、擊等六種。（新譯）動、起、涌、震三種取形，擊、吼、爆三種取聲。二項共六種。

（四五）諸佛阿彌陀三耶三佛薩樓檀：譯言正遍知、正遍覺、等正覺等意。

（四六）齎：音基ㄐㄧ，拿東西送給別人之意。

（四七）暱曜：暱音ㄋㄧˋ，曜音ㄧㄠˋ。親切的光照曜著。

正宗分

釋正宗者，自「大教緣起」品，至「非是小乘」第四十三品，總名正宗分。將開殊勝法門，特示顯耀。復明如來出世之因，起教之本，為令聞者生希有想，生難遭想，斷疑起信故。勸生極樂，不獨此經，特準本文，更標勝義：（一）首明法藏廣大誓願。為令行者生擔荷心，發起悲智，具普賢願故。（二）次明法藏廣大功德。為令行者真實心，廣行方便，滿普賢行故。（三）次明極樂依正種種莊嚴。為令行者生決定心，至誠回向，入佛境界，不墮疑城故。（四）次明往生正因及世間果報。為令行者生精進心，一念念佛，成就三昧，決生彼國故。

佛十號解

（一）如來：言如來者，彰其道圓。乘如實道，來成正覺，故名如來。

（二）應供：言應供者，顯其滅極。證滅相應，故名為應。又證滅故，合受供養，故云應供。

（三）等正覺：言等正覺者，彰其解圓，餘經中亦名正遍知也。正者是理，於理窮照，故名遍知。今言等者，是彼遍也，稱理名等。正者，還是餘經正也。言其覺者，是彼知也。

（四）明行足：明其行圓。明是證行。證法顯了，故名為明。龍樹說佛具宿命、天眼、漏盡，故曰三明。行是教行，戒定慧等，名之為行。此二圓具，故名為足。

（五）善逝：言善逝者，明其果極。善名為好，逝稱為去。如來好去，故曰善逝。

（六）世間解：言世間解者，是化他智。善解世間，名世間解。

（七）無上士調御丈夫：是化他能。能調物心，自調調他，調御中極，故曰無上。士者，是其人之別稱。此無上士往善方便調伏眾生，名調御丈夫。

（八）天人師：天人師者，能授與法，能以正法近訓天人，名天人師。六道俱化，天人益多，以是遍舉。

（九）佛：佛者是其化他之德，此翻名覺，自覺、覺他，覺行圓滿，故名為佛。

（十）世尊：言世尊者，此號是總。佛備眾德，為世欽重，故號世尊。

〈至心精進品〉含義

此品明法藏發心，亦從機感而入。我等今日聞是經已，至心回向無量壽佛，求生彼國，即與法藏比丘爾日發心無二無別，無量壽佛決定遙為授記，如世自在王所說：真實不虛故。法藏云：我發無上正覺，一切願王從此出生，一切淨土從此建立。纔發此心，極樂莊嚴一時具足。故曰至心求道，精進不止，會當剋果，何願不得。所以者何？一切法不離自心故。

〈發大誓願品〉含義

此品明法藏為一切眾生而建大願。當知諸佛國土，不離眾生一念清淨心而得成立。一切眾生性本清淨，本無生死，本來常住，無餘涅槃。祇因瞥爾情生，遂成流浪，頭出頭沒，無有了期。菩薩憫之，發斯宏誓，為諸眾生破除妄執，照廓心量，現自在力，顯大威光，法性如然，非自外得。何以故？自性空寂，離諸惡趣。當知菩薩順空寂心而嚴佛土，自性妙圓，具諸相好。當知菩薩順妙圓心而嚴佛土，自性無礙，現六神通。當知菩薩順無礙心而嚴佛土，自性無住，不可斷滅。當知菩薩順無住心而嚴佛土，自性無作，無有限量。當知菩薩順無作心而嚴佛土，自性無外，譬如春風廣被萬物。當知菩薩順無外心而嚴佛土，自性無內，譬如水鏡悉現眾像。當知菩薩順無內心而嚴佛土，自性光明，如日普照。當知菩薩順光明心而嚴佛土，自性平等，如香普薰。當知菩薩順平等心而嚴佛土，故知四十八願，無一願而非眾生本具之心。即以自心還嚴自土，如水赴海，如響應聲，故法藏曰：若不爾者，不取正覺。空中即讚言：決定必成無上正覺。以不可思議之因，起不可思議之果。當知不可思議之因，即不可思議之果。有志淨土者須從此信入。

〈積功累德品〉含義

此品明法藏以無量心，發無量願，起無量行，無不一一稱真如法界。眾生無量，國土無量。菩薩隨順眾生，經不可說不可說那由他劫，入不可說不可說恒沙佛土，悉以無量行海而嚴淨之。所以者何？以法界本無量故。如是嚴淨無量佛土，度脫無量眾生，而實無佛土可嚴，亦無眾生可度。所以者何？以法即非法界故，故云：以大莊嚴具足眾行；又云：住空無相無願之法，無作無起，觀法如化。斯則悲智雙融、理事無礙，故能於一切法而得自在。

佛三十二相名稱

1、足安平相 2、千輻輪相 3、手指纖長相 4、手指柔軟相

5、手足縵網相 6、足跟滿足相 7、足趺高好相 8、□如鹿王相

9、手過膝相 10、馬王陰藏相 11、身縱廣相 12、毛孔生青色相

12、身毛上靡相 14、身金色相 15、常光一丈相 16、皮膚細滑相

17、七處平滿相 18、兩腋滿相 19、身如獅子相 20、身端直相

21、肩圓滿相 22、四十二齒相 23、齒白齊密相 24、四牙白淨相

25、頰車如獅子相 26、咽中津液得上味相 27、廣長舌相 28、梵音深遠相

29、眼色如紺青相 30、眼睫如牛王相 31、眉間白毫相 32、頂成肉髻相

〈圓滿成就品〉含義

此品明法藏比丘成佛「時」、「處」。曰現在西方者，不惟爾時名為現在，乃至於今以及後後無盡，同名現在，以佛壽無量故。

〈國界嚴淨品〉含義

此品明國土殊勝。即前文無三惡道，及國土嚴淨等願所攝。

〈光明遍照品〉含義

此品明光明殊勝。即前文光明無量，及蒙我光明等願所攝。

〈壽眾無量品〉含義

此品明壽命長久。即前文彌陀壽命無量，及國中聲聞壽命和數目亦皆無能計量等願所攝。

十四、十五、十六、十七等品含義

前列等品，明寶樹、音聲、宮觀、浴池、種種莊嚴。諸見聞者種種法樂，即前文不聞不善之名，人物嚴淨，悉見十方，宮殿池流無量嚴飾等願所攝。

〈受用具足品〉含義

此品明衣食諸具，隨心化現。即前文衣服隨念，所受快樂等願所攝。

〈超世希有品〉含義

此品明色身殊勝。即前文悉真金色，無有好醜等願所攝。

〈德風華雨品〉含義

此品復廣明依報，及諸法樂，以盡前意。

〈寶蓮佛光品〉含義

此品明佛身普現一切，隨方接引，為後方往生緣起。如上種種莊嚴，種種佛事，無所從來，亦無所去，如空中雲，如水中月，如畫所現像，如幻所化人，皆以佛神力故隨眾生心而出現故。當知一切眾生所有神力，本與如來無二無別，特無大願大行發起勝因，不覺不知，沈淪永劫。若能一念回光，方知家業具在，如入寶山，取之無量，如遊香國，觸處蒙薰，要須親到方休，慎勿半途而廢。

〈三輩往生品〉含義

此品明往生正因，即前文十方眾生信樂發願回向等願所攝。首言一念至心回向，即得往生。行者誠能於一念信入，何須更論種種功勳。一切眾生，流浪生死，惟此一念，更無二念。乃至發真歸元，成等正覺，惟此一念，亦無二念。《大智度論》云：行般若波羅蜜者，一念中能散十方一切如恆河沙等三千大千世界大地諸山微塵，一念之力不可思議。如是念佛，即念是佛，即佛是心，非內非外，無縛無脫。盡山河大地，十方虛空，無一芥子許，不是無量佛現身說法處。乃至離即離非，頓入如來大光明藏。經中略說等差者，為方便接引故。惟此品含義甚多，茲設問答分別明之。

問：上輩何以專屬沙門？

答：一切眾生，由愛渴故，因有幻身；由幻身故，因有國土。捨家棄欲，愛渴淨故，幻身亦淨；幻身淨故，國土亦淨。《大般若經》云：菩薩摩訶薩志性好遊諸佛國土，應遠離出家。故知出家為淨土正因，以能遠離不淨故。

問：何謂發菩提心？

答：《大般若經》善現言：如來常說菩提，以何義故名為菩提？佛言：證法空義，證真如義，證實際義，證法性義，證法界義。假立名相，施設言說。能真實覺，最上勝妙，故名菩提。不可破壞，不可分別，故名菩提。是知菩提心者，諸佛之本源，眾生之慧命，才發此心已成佛道，以與佛智、不思議智、不可稱智、大乘廣智、無等無倫最上勝智相應故。

問：既是心是佛，何須更立他佛？執相而求，反成邪道。——觀佛

答：此為初機權示方便。假彼勝緣，成我淨土。然即相非相，同歸寂滅。妙觀自在，現量無餘。所以《大集經》云：若欲成就諸佛現前三昧，隨所念處，即見如來，如取清油、清水、水晶、明鏡，用是四物，觀己面像，善惡好醜，影現分明。而彼觀像不從四物出，亦非餘處來，非自然有，非人造作。當然彼像無所從來，亦無所去，無生無滅，無有住所。菩薩亦爾。即復思維，今此佛者，從何所來？而我是身，復從何出？觀彼如來，竟無來處，及以去處。我身亦爾，本無出處，豈有轉還。如是窮盡細微，情忘分別，豁然無寄，頓徹本來，是為觀佛中道了義。

問：名字性空，云何持者即得往生？——持名

答：以性空故，故得往生，若有所得，便成繫縛。眾生以有所得心，輪轉無盡。今此佛名，不從想生，非和合有，即是諸法實相，故知持名功德不可思議。然念佛不難，一心為難。直須念念分明，心心絕待，如是四威儀中，乃至上床、下床、大小便利，俱不得捨，一切是非得失愛憎，喜怒關頭，惟一佛名，了然超越。久久成熟，見思自落，三昧現前，是為念佛究竟了義。

問：何謂一向專念？

答：「一向」二字，約時間說，即自始至終，淨念相繼，無有間斷；約空間說，即循一個方向，照直前行，逕往西方。若行者既發菩提心，當修菩薩行，於世出世間，所有一毫之善，乃至無邊功德，以深心、至誠心，回向極樂。亦得名為「一向專念」。不必棄捨有為，乃名專念。以性遍一切處，有棄有捨，不名念佛故。

問：何為淨土正因？

答：淨土正因有三：一者持戒：淨土資糧，全憑功德；功德之基，莫先持戒。以戒淨則心淨，心淨則土淨故。二者發願：行者須早晚向西禮拜，如朝帝王，日近日親，發深重誓，願命終時決定往生。三者修福：如《觀經》言：「欲生彼國者，當修三福：一者孝養父母，奉事師長，慈心不殺，修十善業。二者受持三皈，具足眾戒，不犯威儀。三者發菩提心，深信因果，讀誦大乘，勸進行者。」如此三事，名為淨業。

問：臨終見佛，為是自佛？為是他佛？若他佛者，心外取佛，即成魔業？若自佛者，想力所成，虛妄不實，云何往生？

答：自佛他佛，總成戲論，人我相忘，自他不異。諸佛法身，湛然常寂，以本願故，感應道交，即自即他，無虛無實，唯一真如，周遍法界。眾生依於業緣，幻有分段，如居屋下，不見天日。念力誠堅，幻緣斯淨，如撤蔀屋，天日豁然，任運往生，還同本得。《首楞嚴經》云：一切世間生死相續，生從順習，死從變流，純想即飛，必生天上，若飛心中，兼福兼慧，及與淨願，自然心開，見十方佛，一切淨土，隨願往生。故知眾生想力不可思議。

問：前發願言，但得聞名，便獲利益，此何得往生而論？

答：聞名雖獲利益，然未得往生，終非究竟，以生死未斷故。何如一念往生，直超三界，其為利益，孰可比倫。

問：《觀經》下品，俱係生時積惡，末後回心。此云惟除五逆謗法，何以不同？

答：如實回心，一念念佛，無不往生，以佛本願力故，但恐障深罪重，善友難逢，信願難發。日光皓皓，不照生盲，恒河滔滔，難消渴鬼，是可懼也。

〈禮供聽法品〉含義

此品明諸佛稱歎，及十方菩薩往修供養受記作佛。即前文無量諸佛悉稱我名，及他方菩薩聞名得忍諸願所攝。「覺了一切法」下十二句，是為淨土正修行路。先達法性本來無我，則一切空寂，不與佛土而生違礙。次建妙願具諸功德，則一切圓成，不於自心而生限量。有志淨土者，須從此證入。世有執心是土，不信淨土者，不知由心穢故，斯現穢土，由心淨故，斯現淨土。若無淨土，應無淨心，既不疑心，何復疑土。亦有執心是佛，不肯念佛者，不知未了之心，終不成佛；未成之佛，何由了心？惟了心者，方名成佛；必念佛者，方能了心。是諸菩薩，若已授記、今授記，尚乃從一佛國，至一佛國，承事如來，嚴淨國土。爾是何人，敢逃化外？更有雖聞經法，而自鄙劣，絕意往生者，不知一稱佛名，除八十億劫生死之罪，具足無上功德。佛有誠言，安可不信？當知疑根未斷，即是罪根；信力圓時，全成福力。故云：若人無善心，不得聞此經。又云：更曾見世尊，則能信此事。大眾珍重，莫負提撕。

〈大士神光品〉含義

此品明菩薩、聲聞究竟成佛。即前文諸菩薩、天、人種種殊勝，及不更諸惡道諸願所攝。觀音、勢至二菩薩，常侍無量壽側，亦從本師轉輪。故知東西二土，交相造化，娑婆為華，極樂為果，果必因華，華不異果。何以故？諸佛菩薩，依於眾生而起菩提，依於菩提而成淨土。若無穢土，淨亦不成，以菩提心不自起故。是則不離眾生有淨土，不離淨土有眾生。淨土眾生，心心作佛；眾生淨土，念念往生。故觀音云：「誦持大悲神咒，若不生諸佛國者，我誓不成正覺。」勢至云：「攝念佛人，歸於淨土。」皆與無量壽佛同一願故。

〈歌歎佛德品〉含義

此品明無量壽佛為眾說法，即前文隨願聞法諸願所攝。問無量說法為是純說一乘？為是兼說三乘？若純說一乘者，何得尚有聲聞眾等？若兼說三乘者，何云二乘不生彼國？答：純是一乘，別無三乘，豈獨佛在七寶講堂純是一乘，乃至一一花中、一一光中、風聲、水聲、諸音樂聲，亦純說一乘，更無三乘。如《妙法蓮華經》云：十方世界中，尚無二乘，何況有三。特以眾生根智有差，所聞各異，所證不同。故前文言或聞佛聲、或聞法聲、或聞僧聲、或寂靜聲、空無我聲，乃至甘露灌頂等。其得聞者，或證須陀洹果、斯陀含果、阿那含果、阿羅漢果，乃至不退轉地菩薩。具如他譯本說。是即順餘佛土，寄四果名。實在決定成佛，不取有餘涅槃，以能回小向大故。

卅、卅一兩品含義

按三十及三十一兩品，總明菩薩所有行業，以盡前意。如是功德、如是願力、如是智慧、如是神通，不離諸佛，普度群生，為欲嚴淨一切佛土故，為欲成就普賢大願故。是諸菩薩莫非十地位中一生補處，五濁眾生，名且不聞，況乃得遇。今以念佛因緣，生彼國已，遍參知識，同覲法王，不歷僧祇，頓階不退。如此方便，希有難逢，粉骨碎身，莫酬罔極。問：諸佛各有四土，謂凡聖同居土、方便有餘土、實報莊嚴土，常寂光土，今往生者當居何土？答：蕅益大師云：若執持名號，未斷見思，隨其或散或定，於同居土，分三輩九品。若持至事一心不亂，見思任運先落，則生方便有餘土。若至理一心不亂，豁破無明一品，乃至四十九品，則生實報莊嚴土。若無明斷盡，則是上上實報，究竟寂光。據此經現果而論，既生彼土，即同居淨土亦具上三淨土，因無量壽佛勝願所攝故。無量壽佛勝願，國土嚴淨，故所以超出十方同居，百分不及一，千分不及一，乃至優波尼沙陀分亦不及一。

〈勸諭策進品〉含義

此品明世人以欲因緣，受苦無量，為令行者心生厭離，速求出苦故。如《大涅槃經》言：菩薩摩訶薩，觀諸眾生，為色聲香味觸故，從昔無量無數劫來，常受苦腦。一一眾生，一劫之中，所積身骨，如王舍城毗富羅山。所飲乳汁，如四海水。身所出血，多四海水。父母兄弟、妻子眷屬，命終哭泣，所出眼淚，多四大海。盡地草木為四寸籌，以數父母，亦不能盡。無量劫來，或在地獄畜生餓鬼，所受行苦，不可稱計。摶此大地，猶如棗等，易可窮極，生死難盡。原其所自，皆由不能一心念佛求生無欲國土，遂至從迷入迷，愈趨愈下。如來大慈悲憫，為說此經，教人斷欲因緣，一心念佛，直往西方，橫截惡道。一切世人，以欲為樂，不知是苦。智者觀之，唯苦無樂。所以者何？以有為樂，無即是苦，不知有者無所因故，以得為樂，失即是苦，不知得者失所因故。以聚為樂，散即是苦，不知聚者散所因故。以生為樂，滅即是苦，不知生者滅所因故。是知無有即無無，無得即無失，無聚即無散，無生即無滅，是名極樂，是名淨土。斯二法者，孰真孰妄？何去何從？定應自決，更莫因循，一失人身，萬劫淪墮。

〈濁世惡苦品〉含義

此品明善惡報應，如影隨形，即《觀無量壽經》教人深信因果之旨。多有愚人不信因果，諺云：種粟得糧，種蘭得香。凡事盡然，況於善惡。乃至念天得天，念佛得佛，即以一念為因，還以一念為果。何以故？十世古今，不離當念故。五惡之義，特準他經配以十惡。其一惡者，殺業所攝。其二惡者，盜貪所攝。其三惡者，婬業所攝。其四惡者，妄語、兩舌、惡口、綺語所攝。其五惡者，瞋恚、邪見所攝。反是即為五善，亦名十善。如他譯本云，諸欲往生阿彌陀佛國者，雖不能大精進、禪定、持經戒，大要當作善：一者不得殺生，二者不得盜竊，三者不得婬泆，四者不得罔欺，五者不得飲酒，六者不得兩舌，七者不得惡口，八者不得妄言，九者不得嫉妒。十者不得貪饕，不得慳惜，不得瞋怒，不得愚癡，不得隨心嗜欲，不得中悔，不得狐疑。當作孝順，當至誠忠信，當信受佛經，當信作善後世得福。奉持如是之法不虧失者，在心所願，可得往生阿彌陀佛國。十善本為天業，今以念佛因緣，回向極樂，即轉天業而成淨業。何以故？念佛之人，能轉惡業，何有天業而不能轉。

卅六、卅七兩品含義

此二品復引申前意，教人為善去惡，精心求度。世出世間，法法不同，莫不以為善去惡而為基本。淨土，即至善之地。求生淨土，乃止於至善之功。不入淨土之門，善不可得而圓，惡不可得而盡。何以故？眾生無始積習，熏染識田，結成五濁，如不淨器，糞蛆滿中，少加蕩滌，便成美食，臭穢如故。生淨土已，見佛聞法，證無生忍，既杜惡源，斯獲善本。然後回入塵勞，弘宣正教，攝諸眾生，往生極樂。是為善與人同，是謂明明德於天下。問：禪者恒言無善，儒言至善，何以不同？答：有善之善，對惡而言名，惡既不立，善亦不居，唯一真心，遍周法界。恒沙萬德，寂爾周圓，聖不可知，所過者化，無善之善，斯為至善。至如口但說空，行在有中，惡業熾然，妄稱無善，是行尸肉，是地獄渣。吾未如何，佛所不度。

卅八、卅九兩品含義

此二品明無量光明遍照一切。極樂、娑婆同一法界，本無彼此，安有東西。山河大地，皆是眾生目眚所成，若能念入佛境界者，無量光明普周塵剎；三塗六道，同時解脫。不獨阿難，以佛威加被，得見佛身，及諸依正。即今末法眾生，但能入此法門，不離當念，疾得見佛。《華嚴經》云：諸佛一以大圓鏡，我身就如摩尼珠，諸佛法身入我體，我身常入諸佛軀。是知諸佛眾生，本來不二，名為見佛，實無見者，何以故？不可一體中互相見故。胎生者，謂處蓮胎中，經久乃開。不如化生者，即得見佛聞法故。

四十、四十一兩品含義

此二品明發願往生，須了佛智乃至勝智，方名真信，方得見佛。以一切智不離自心，無我、無我所，凡聖一如，共同此智。全信自心具一切智，本來成佛，不於心外別有信佛之心。如是回向，是名唯心淨土，疾得見佛。若於自心諸智，猶滯疑情，不免心外見佛，雖修眾善，乘願往生，不得見佛，以不契佛智故。所以《如來不思議境界經》云：三世一切諸佛，皆無所有，惟依自心。菩薩若能了知諸佛及一切法皆唯心量，得隨順忍，或入初地，捨身速生妙喜世界，或生極樂世界淨佛土中。是則了知心量，不涉程途，一切功德，具足成就。又如《寶積經》佛告淨飯王言：「一切諸法皆是佛法，於此一切法，無動無搖，無取無捨，是名陀羅尼門。何以故？一切諸法，離自性故。大王今可於此法中，而安其心，勿信於他。」時淨飯王等七萬釋種得無生法忍。世尊現微笑而說偈曰：「釋種決定智，是故於佛法，決定心安住。依於無所得，當得上菩提，曉知一切法。人中命終已，得生安樂國。面奉無量壽，無畏成菩提。」故知有決定智方能決定信，有決定信方能決定生，慎勿以疑惑心而失大利。

〈菩薩往生品〉含義

此品明往生菩薩不可計數，皆是如來願力所持光明所攝。所以智者大師臨終令門人唱無量壽佛，及《觀經》題目。掌讚曰：「四十八願，莊嚴淨土，華池寶樹，易往無人。火車相現，一念改悔，尚可得往生。況戒定薰修，聖行道力，實不唐捐。」言訖稱三寶名，奄然而逝。唐法照上五臺入大聖竹林寺，見文殊、普賢二大菩薩，問修行之要。文殊曰：「諸修行門，無如念佛。我於過去劫中，因念佛故，得一切種智。是故一切諸法，般若波羅蜜多，甚深禪定，乃至諸佛正遍知海，皆從念佛而生。」照云：「當云何念？」文殊曰：「此世界西有阿彌陀佛，彼佛願力不可思議。汝當繼念，當無間斷，命終之後，決定往生。」二大菩薩因與授記曰：「汝以念佛不思議故，畢竟證無上覺。若善男女願疾出離，應當念佛。」慧日泛泊渡海，達天竺，至健馱羅國。東北大山有觀音像，日乃七日叩頭，又斷食畢命為期。至七日夜，忽見觀音現紫金身，座寶蓮華，垂手摩頂曰：「汝欲傳法，自利利他，惟念西方極樂世界阿彌陀佛。」當知淨土法門，勝過諸行，他如天親《無量壽論》，馬鳴《起信論》，智者《十疑論》，以及永明、天如、楚石、蓮池諸大德，所有述作，莫不殷勤讚歎，導往西方，決無欺世誤人之事。何況我等生當像季，法弱魔強，獨力修行，豈無錯路。若復徘徊不信，深戀塵勞，如蛾赴燈，如魚處涸，曾不需時，大苦隨後。各宜猛省，無待他求。

流通分含義

自〈授菩提記品〉至卷終，名流通分。此經具無量壽全身，亦具一切諸佛全身，於此信入，即具一切智。故曰：聞此經者，於無上道，永不退轉。至經藏滅盡，此經獨留，眾生遇者，皆可得度。是知三乘十二分教一網全收，更無餘法。所以佛慈加被，殊異餘經，奉勸後賢，普同信受。

〈聞經獲益品〉含義

聞經之益，不可思議，皆是無量壽本願力故，亦以本師威神加被故。凡有眾生遇斯經者，其所獲益，亦當如是。如云發無上菩提之心，乃至於將來當成正覺，各在當人，非為分外。即今靈山一會，不異曩時，無量法音，熾然常說。但能深信，決定往生，化導有情，普成正覺。

回向極樂偈

覺海周圓遍十虛，諸佛國土從中現，如影如響亦如電，畢竟安住常寂光。

歸命西方大導師，我此身心不可得，平等清淨絕思議，幻出光中一一華。

一一華中一一佛，普現一切眾生前，佛身無量眾無邊，交參寶網惟心見。

願我命終正智彰，上品蓮華生彼國，七寶堂前擊法鼓，聞中獲盡陀羅尼。

奏諸天樂散天華，供養百億恒沙佛，於諸佛前受記已，疾滿普賢大願王。

還入娑婆度眾生，一彈指頃成極樂，我今念佛佛念我，我佛一體非去來。

須彌可碎海可塵，我此願王無動轉。

無量壽經講解圓滿開示

偈曰

刻刻：清淨三業

時時：懺悔業障

日日：戒除嗜欲

月月：校量功課

人人：精誠團結

事事：勇猛精進

句句：消歸自己

處處：無非佛法

中華民國四十四年元月十一日（即臘月十八）

比丘釋律航 敬述